text:
ཤོ།
༄༅་ཤོ་་
ནང་དོན།
གསལ་བཤད།[རྩོམ་སྒྲིག]
ཤོ་རྩེད་ནི་བོད་ཀྱི་དམངས་ཁྲོད་རོལ་རྩེད་ནང་གི་ཆ་ཤས་ཞིག་ཡིན། ཤོ་རྩེད་ནི་བོད་མིའི་ནང་དར་ཁྱབ་ཆེ་ཤོས་ཀྱི་རིག་རྩེད་ཅིག་ཡིན་ལ་དེར་བོད་མིས་ཧ་ཅང་དགའ་པོ་བྱེད་ཀྱི་ཡོད། དེ་ནི་སྤྱིར་ཤོ་ཆས་ཆ་ཚང་ཞིག་ལ་ཤོ་ཆ་གཅིག་དང་ཤོ་གདན། ཤོ་ཕོར། ལག་ཁྱི་མི་འདྲ་བ་གཉིས་སམ་གསུམ། རྡེའུ་དྲུག་བཅུ་རེ་བཞི་བཅས་ཡོད། ཤོ་རྩེད་དེར་ཐུན་མོང་མ་ཡིན་པའི་མི་རིགས་ཀྱི་ཁྱད་ཆོས་ཞིག་ཡོད་པ་ནི་ཤོ་རྩེད་ལ་རོལ་སྐབས་ལྐུག་ཤོ་མིན་པར་བརྗོད་བྱ་ལོ་རྒྱུས་དང་། བཞད་གད། ཟུར་ཟ་སོགས་ཀྱི་ནང་དོན་ཕུན་སུམ་ཚོགས་པའི་ཤོ་བཤད་རྒྱག་རྒྱུ་ཡོད་པ་ནི་རིག་རྩེད་གཞན་གང་ཞིག་ལའང་མེད་པ་ཞིག་ཡིན། སྤྱིར་བཏང་ཤོ་ཡི་རྩེད་སྟངས་ལ་གཉིས་འཛིང་དང་གསུམ་འཛིང་གཉིས་སུ་འདོད། དེ་མིན་ད་དུང་མི་གཉིས་གཉིས་ཆ་བྱེད་པའི་ཆ་འཛིང་ཡང་ཡོད། ཤོ་འཛིང་རྒྱག་མཁན་ཕྱོགས་རེར་ལག་ཁྱི་དགུ་རེ་ཡོད་པ་དང་། ཤོ་མིག་གཞིར་བཟུང་རྡེའུ་གྲངས་རྩིས་ནས་ལག་ཁྱི་བཙུགས་པའམ་གཏོང་སྟངས་བྱེད་ཀྱི་ཡོད།།
ཤོ་སྐོར་རེའི་ཤོ་ཐེངས་དང་པོ་རྒྱག་དུས་ལག་ཁྱི་གཉིས་རེ་བཙུགས་ནས་ཤོ་མོ་ཟེར་རུང་། ཤོ་པ་རྗེས་མའི་ཤོ་མིག་ཤོ་པ་སྔོན་མ་དང་གཅིག་མཚུངས་ཡིན་ཚེ། ཤོ་མོ་བསད་པ་ཞེས་ཤོ་པ་སྔོན་མའི་ལག་ཁྱི་གཉིས་བཙུགས་ཤུལ་དུ་ལག་ཁྱི་གསུམ་སྟེ་གཅིག་གིས་མང་བ་བཙུགས་ཆོག་གི་ཡོད་པ་དང་། དེ་རྗེས་སླར་ཡང་ཁ་གཏད་ཀྱིས་ཤོ་རྒྱབ་སྟེ་ཤོ་མོ་སྐྱར་དུ་འཛུགས་པ་ཞེས་རེས་མོས་སུ་རྒྱག་དགོས་ཀྱི་ཡོད། གལ་ཏེ་ཤོ་དང་པོ་དེ་ཤོ་མིག་གཉིས་སམ་པ་ར་ལངས་ན་གཉིས་འཛིང་དང་གསུམ་འཛིང་གང་ཡིན་མ་ལྟོས་པར་ཐད་ཀར་ལག་ཁྱི་གསུམ་འཛུགས་ཀྱི་ཡོད་པ་དང་། གསུམ་འཛིང་སྐབས་ཤོ་མིག་གསུམ་ལངས་ཚེ་དེ་དང་འདྲ་བར་ལག་ཁྱི་གསུམ་འཛུགས་སྲོལ་ཡོད། དེ་ལྟར་སོ་སོའི་ཤོ་མོ་གཏན་འཁེལ་བྱུང་རྗེས་ཀྱི་ཤོ་རྒྱབ་ཚད་ལ་ལག་ཁྱི་གཅིག་རེ་ལས་འཛུགས་སྲོལ་མེད། རྒྱུད་རིམ་དེའི་ནང་ཤོ་མིག་ཐེབས་ན་རང་གི་ལག་ཁྱི་ཕན་ཚུན་རྩེག་ཆོག་པ་དང་ཁ་གཏད་ཀྱི་ལག་ཁྱི་བསད་ཆོག དེ་ལྟར་རང་གི་ལག་ཁྱི་རྩེག་པའམ་ཁ་གཏད་ཀྱི་ ལག་ཁྱི་བསད་ཚེ་རང་ལ་མུ་མཐུད་ཤོ་བརྡབ་དབང་རག་པ་ཡིན། ལག་ཁྱི་བསོད་སྐབས་གཅིག་ཁྱིས་གཅིག་ཁྱི་བསོད་པ་དང་། ཉིས་ཁྱི་ཉིས་ཁྱི་དང་གཅིག་ཁྱི་བསོད་པ་ལྟར་མང་ཁྱིས་ཉུང་ཁྱི་བསོད་པ་ལས་ཉུང་ཁྱིས་མང་ཁྱི་བསོད་ཐབས་མེད་པར་ཁ་བརྡབ་ཞེས་བརྗོད་ཀྱི་ཡོད། རང་གི་ལག་པའི་ནང་ལག་ཁྱི་ཡོད་རུང་འཛུགས་ས་མེད་པར་ཁ་བརྡབ་ན་བཙུགས་ཟིན་པའི་ལག་ཁྱི་གང་རུང་གཏོང་དགོས་པ་དང་། ལག་ཁྱི་དེ་དག་ཡང་སོ་སོར་ཁ་བརྡབ་ཀྱི་ཡོད་ཚེ་རང་སོར་བཞག་སྟེ་ཤོ་མུ་མཐུད་ཁ་གཏད་ཀྱིས་རྒྱག་པ་ཡིན། །ལག་ཁྱི་དགུ་ཚང་མ་མཉམ་དུ་རྩེག་ཐུབ་ན་དགུ་མོ་ཞེས་ཡག་ཤོས་སུ་བརྩི་བ་དང་། སུའི་ལག་ཁྱི་དགུ་ཚང་མ་ཤོ་མིག་གཞིར་བཟུང་སྔོན་ལ་རྡེའུ་གང་ཡོད་འགྲོལ་ཚར་ན་དེར་རྒྱལ་ཁ་ཐོབ་པར་བརྩི་ཡི་ཡོད།
ཤོ་རྩེད་ལ་རོལ་སྐབས་ཤོ་མིག་གང་རྒྱག་དགོས་པ་ཚང་མར་ཤོ་བཤད་ནང་དོན་ཕུན་སུམ་ཚོགས་པ་ཁག་མང་པོ་རྒྱག་རྒྱུ་ཡོད། དཔེར་ན། ཤོ་མིག་གཉིས་རྒྱག་དགོས་དུས། པ་ར་སྤེན་པ་བཀྲ་ཤིས་ཞུགས། རྒྱག་མཁན་འཕྲིན་ལས་རྣམ་རྒྱལ་རེད་ཅེས་དང་། ཤོ་མིག་བདུན་རྒྱག་དགོས་དུས། རི་སྡིངས་སྡིངས་གླ་བ་ཉལ་ས་རེད། ཉལ་དྲག་ན་གླ་བ་འཆི་ས་རེད་ཅེས་ལྟ་བུ་ཤོ་མིག་གཅིག་ཁོ་ན་སྨྲོས་པ་དང་། ཡང་ཤོ་མིག་དགུ་དང་བཅུ་གང་རུང་རྒྱག་དགོས་དུས། དགུན་ཆུ་རྟ་ལ་མ་སྟེར། རྟ་ཕོ་གྲང་ངད་ཀྱི་ཤི་ཡོང་ཞེས་དང་། ཤོ་མིག་ལྔ་དང་དགུ་གང་རུང་རྒྱག་དགོས་དུས། ཁ་སྒུག་གི་ཆང་ལས། ལུང་ཁུག་གི་དར་བ་ཞིམ་ཞེས་པ། ཤོ་མིག་བཅུ་དང་བཅུ་གཉིས་གང་རུང་རྒྱག་དགོས་དུས། ཆུ་འཇམ་པར་སྐྲ་ཞིག་བཀྲུས། དེ་ལ་ཆུ་འཇམ་སྐྲ་བཀྲུས་ཟེར་ཞེས་པ་ལྟ་བུ་ཤོ་མིག་ཁག་གཉིས་སྨྲོས་པ། དེ་བཞིན་བརྒྱད་རི་དྲུག་གསུམ་རྒྱག་རྒྱུ་ཡོད། དེ་འདྲའི་ཤོ་པའི་ཉམས་བཟང་ལ་ཞེས་པ་ལྟ་བུ་ཤོ་མིག་གསུམ་དང་གསུམ་ཡན་སྨྲོས་པ་སོགས་ཤོ་བཤད་འདྲ་མིན་གྲངས་ལས་འདས་པ་ཡོད་པ་རེ་རེ་བཞིན་ངོ་སྤྲོད་ཞུ་ཐབས་བྲལ། ཤོ་རྩེད་ལ་རོལ་སྐབས་ཤོ་ཆ་གཅིག་ལ་ཤོ་མིག་གཉིས་ནས་བཅུ་གཉིས་བར་ལངས་རྒྱུ་ཡོད་པ་དང་། ཤོ་མིག་དེ་རྣམས་ཚང་མར་ཡོངས་ཁྱབ་ཏུ་གཉིས་ལ་པ་ར་དང་། གསུམ་ལ་སུ་གེ བཞི་ལ་ཙིག་གི ལྔ་ལ་ཁ། དྲུག་ལ་ལུག བདུན་ལ་རི། བརྒྱད་ལ་ཤ། དགུ་ལ་གུག བཅུ་ལ་ཆུ། བཅུ་གཅིག་ལ་ཐོག བཅུ་གཉིས་ལ་ལྗང་སོགས་འབོད་ཀྱི་ཡོད་པའི་ཁར་ཤོ་མིག་རེ་རེར་ཡང་མིང་གི་རྣམ་གྲངས་མང་པོ་འབོད་རྒྱུ་ཡོད། དཔེར་ན། ཤོ་མིག་བདུན་ལ་རི་དང་སྡིག དེ་བཞིན་ཚིལ་དང་དིང་ཞེས་པ་ལྟ་བུའི་འབོད་སྲོལ་ཁག་མང་པོ་ཡོད་པ་ལྟ་བུའོ།།
ལོ་རྒྱུས།[རྩོམ་སྒྲིག]
པར་རིས་བར་འཁྱམས།[རྩོམ་སྒྲིག]
-
ཤོ།.jpg
-
ཤོ། ༢.jpg
-
ཤོ། ༣.jpg
ཟིན་ཐོ་འམ་དཔྱད་གཞི།[རྩོམ་སྒྲིག]
བོད་ལྗོངས་སློབ་ཆེན་རིག་གཞུང་སློབ་གླིང་༠༩ལོའི་བོད་སྐད་སྙན་སྒྲོན་འཛིན་གྲྭ གཉའ་ལམ་སྐལ་བཟང་ལྷུན་གྲུབ།
༄༅། ། རབ་དཀར་གངས་རི་དཀར་པོས་ཡོངས་སུ་བསྐོར་བའི་བོད་ཡུལ་ཞིང་ཁམས་འདིར་འཚོ་བའི་བོད་རིགས་མང་
ཚོགས་ཚོས་རང་གི་འཚོ་གནས་བྱ་ཡུལ་གྱི་ཁོར་ཡུག་དང་བསྟུན་ཏེ་རྣམ་ཀུན་གྱི་འཚོ་བ་དངོས་དང་འཚམས་པའི་གྲ་རྒྱས་ལ་ཕུན་སུམ་ཚོགས་པའི་རོལ་རྩེད་རྣམ་པ་དུ་མ་ཞིག་གསར་གཏོད་མཛད་ཅིང་།མི་རབས་ནས་མི་རབས་བར་ཤུལ་འཛིན་དང་དར་སྤེལ་བཏང་གནང་བས།ང་ཚོ་མི་རབས་རྗེས་མ་རྣམས་ལ་སྲོལ་རྒྱུན་གྱི་རོལ་རྩེད་རྣམས་གྲངས་ཧ་ཅང་མང་པོ་ཞིག་བཞག་གནང་ཡོད། དཔེར་ན། ཨང་རྡོ། ཨ་ལྕུག མིག་མངས་རྡེའུ། ཐག་རྩེད། ཤོ་རྩེད། སྦག་ཆེན། སྟག་ས་ལུག་ས། ཤིང་འཛེགས། བོའོ་ཙེ། རྩལ་རྡོ། གླང་པོ་གཉའ་རྩེད། རྨ་བྱ་ཆུ་བཏུང་། རྟ་རྒྱུག་མདའ་འཕེན། རྒྱལ་པོ་རྒྱན་རྩེད། ས་གནོན་རྣམ་གཤག་སོགས་ཡོད།འདིར་ཤོ་རྩེད་སྐོར་མདོར་ཙམ་གླེང་བ་ལ།ཤོ་རྒྱག་པའི་སྲོལ་ནི་ཆོས་ལུགས་ཀྱི་བྱེད་སྒོ་མོ་ཤོ་ནས་རིམ་བཞིན་དམངས་ཁྲོད་དུ་དར་བར་གྲགས་ཤིང་།གླིང་རྗེ་གེ་སར་རྒྱལ་པོའི་སྐུ་དུས་སུ་དར་ཁྱབ་བྱུང་བར་ངོས་འཛིན་བྱེད་སྲོལ་ཡོད་ལ་ཡང་ལ་ལས་ཚོང་དཔོན་ནོར་བཟང་གིས་སྲོལ་གཏོད་པ་གསུངས་སྲོལ་ཡང་ཡོད་དོ།ཤོ་རྩེད་ལ་ལོ་རྒྱུས་ཡུན་རིང་ལྡན་པས་ཤོ་རྩེད་བྱེད་མཁན་སྣང་བ་སྐྱིད་པས་རྩེད་མཁན་མང་ལ་ཁྱབ་རྒྱ་ཆེ་བ།ཤོ་བཤད་ཀྱི་ནང་དོན་ཕུན་སུམ་ཚོགས་ལ་འཚོ་བ་དངོས་དང་འབྲེལ་བ་དམ་ཟབ་ཡོད་པ་སོགས་དགེ་མཚན་དུ་མ་ལྡན་པས།དམངས་ཁྲོད་རྩེད་མོའི་ནང་ཐུན་མོང་མ་ཡིན་པའི་རྩེད་མོ་ཁྱད་མཚར་ཅན་ཞིག་ཡིན།ལུགས་མཐུན་ནམ་སྲོལ་རྒྱུན་གྱི་ཤོད་རྩེད་ལ་ཚང་དགོས་པའི་ཆ་རྐྱེན་ནི་འདི་ལྟར་ཡིན་ཏེ། ཤོ་དང་། ཤོ་ཕོར། བརྡབས་ཟེ། ཤོ་གདན། ལག་སྐྱི། རྡེའུ། ཤོ་ཁུག ཤོ་པ། ཤོ་བཤད། ཤོ་རྒྱག་ཡུལ། ཤོ་རྒྱག་སྟངས། རྒྱན་བཙུགས་སོགས་ཡིན་དགོས། དེ་དག་གི་སྐོར་རེ་རེ་བཞིན་གཤམ་དུ་ངོ་སྤྲོད་ཞུ་བ་ལགས།
གཅིག ཤོའི་སྐོར་གླེང་བ།
ཤོ་ནི་ཤོ་རྩེད་ཀྱི་རྩ་བའི་ཆ་རྐྱེན་ནམ་གྲུབ་ཆ་གཙོ་བོ་ཡིན། ཤོ་ལ་དབྱེ་ན་རྡོ་ཤོ་དང་། རུས་ཤོ ཤིང་གི་ཤོ སྤོས་དཀར་གྱི་ཤོ་སོགས་རིགས་ཅུང་མང་ཙམ་ཡོད། དེ་ཡང་ཤོའི་དངོས་རྒྱུ་གཙོ་བོ་ནི་རྡོ་དང་། རུས་པ། ཤིང་། སྤོས་དཀར་སོགས་ལས་བཟོས་པ་ཡིན་ལ།སྔོན་མའི་དུས་སུ་རྡོའི་ཤོ་ནི་ཐོ་ལོ་ཀའམ་རྡོ་ཧ་ཤིག་གི་གཙོ་བྱས་པའི་རིགས་དང་།རུས་པའི་ཤོ་ནི་སྲོག་ཆགས་ཀྱི་རུས་པར་ཟོས་པའི་ཤོ་ཡིན་ལ་བ་སོ་སྟེ་གླང་ཆེན་གྱི་སོ་ལས་བཟོས་པའི་ཤོ་ནི་རིན་ཐང་ཆེན་པོར་འཛིན་གྱི་ཡོད།ཤིང་གི་ཤོ་ནི་ཤིང་སྤ་མོ་དང་སྟག་པས་གཙོ་བྱས་པའི་ཤིང་རིགས་ལ་བཟོས་པའི་ཤོ་ཡིན་པ་དང་།དེང་དུས་འགྱིག་སྤོས་དཀར་ལས་བཟོས་པའི་ཤོ་ཅུང་མང་ཙམ་ཡོད།ཤོའི་བཟོ་དབྱིབས་ནི་གྲུ་བཞི་ལྷམ་པ་ཡིན་ལ།ཤོ་རེ་ལ་ངོས་དྲུག་དང་ངོས་རེས་ཤོ་མིག་རེ་མཚོན་གྱི་ཡོད་དེ་ཤོ་མིག་གཅིག་ནས་དྲུག་བར་ཡོད་ཅིང་།ཤོ་མིག་ལ་ཡང་ཡུལ་ལུང་སོ་སོའི་སྐད་བརྡ་དང་ཡུལ་གཤིས་ཅུང་མི་འདྲ་པའི་དབང་གི་ཤོ་མིག་རྣམས་ལ་ཡང་མིང་འབོད་ཚུལ་མི་གཅིག་པས་ཡུལ་ཁག་གི་ཤོ་མིག་གི་མིང་འབོད་ཚུལ་རྣམས་གཤམ་གྱི་རེའུ་མིག་ལ་གཟིགས་པར་འཚལ། ། ཡུལ་ལུང་ཁག་གི་ཤོ་མིག་སོ་སོའི་མིང་འབོད་ཚུལ་གྱི་རེའུ་མིག ཤོ་མིག ཤོ་མིག་གི་མིང་འབོད་ཚུལ། ༡ དང་༢ གཅིག གཉིས། པ་ར། ཕག ༣ གསུམ། སུག སུ་གེ ཙོག མཛོ་ཕོ། ༤ བཞི། སི། ཙི་གེ ཟིག ཚིགས། ༥ ལྔ། ཁ། ༦ དྲུག ལུག ཐུག འབྲུག ༧ བདུན། རི། སྡིག ༨ བརྒྱད། ཤ ཞབས། ༩ དགུ གུང་། ༡༠ བཅུ། ཆུ། ༡༡ བཅུ་གཅིག ཐོག རྡོག་ རྡོག་གེ ༡༢ བཅུ་གཉིས། ལྕམ། འཇང་། ཆངས།
ཤོ་རྩེད་ལ་ཤོ་གཉིས་ཚང་དགོས་པ་དང་།ཤོ་རྩེད་ཀྱི་ཤོ་གཉིས་པོ་ངེས་པར་དུ་བདུན་ཤོ་སྒྲིག་པའི་ཤོ་ཆ་གཅིག་དགོས།༼བདུན་ཤོ་སྒྲིག་པ་༽ཞེས་པ་ནི་ཤོ་གཉིས་པོ་ཆ་སྒྲིག་ནས་སྟེང་འོག་དང་།རྒྱབ་མདུན་གཡས་གཡོན་སོ་སོའི་ཤོ་གཉིས་པོའི་ངོས་གཉིས་ཀྱི་ཤོ་མིག་གཉིས་བསྡོམས་པའི་ཐོབ་གྲངས་བདུན་ཁོ་ན་སླེབས་པ་ལ་ཟེར་ཞིང་།དེའི་དགོས་པ་ནི་སྐོར་ཤོ་རྒྱབ་དུས་རང་གི་སྐོར་བའི་ཤོ་མིག་དེ་བསྟན་བདེ་བའམ་བསྟན་ཤུགས་ཆེ་བའི་དགེ་མཚན་ལྡན།༼སྐོར་ཤོ༽ཞེས་པ་ནི་གལ་ཏེ་ཤོ་མིག་རྡོག་གམ་བཅུ་གཅིག་བརྒྱག་དགོས་ཚེ།སུག་གམ་གསུམ་གྱི་ཤོ་མིག་དེ་ཁ་གཏད་ནས་བརྒྱབ་དགོས་པ་དང་།པ་ར་རྒྱག་སྐབས་འཇམ་མམ་བཅུ་གཉིས་ཀྱི་ཤོ་མིག་དེ་ཁ་གཏད་ནས་རྒྱག་པ་སོགས་ཤོ་མིག་སོ་སོའི་སྟེང་འོག་གཉིས་གཏད་དེ་བརྒྱབ་པར་གོ་དགོས་སོ། །
གཉིས་པ། ཤོ་ཕོར་སྐོར། ཤོ་ཕོར་ཞེས་པ་ནི་ཤོ་རྒྱག་སྐབས་ཤོ་བླུགས་སའི་སྣོད་ཅིག་ཡིན་པ་དང་།དེའི་བཟོ་ལྟ་ང་ཚོའི་ཇ་ཕོར་དང་འདྲ་ཞིང་ནང་དུ་ཤོ་བླུགས་ཏེ་ཁ་སྦུབས་སུ་རྒྱག་པས་ཤོའི་ཕོར་པའམ་ཤོ་ཕོར་དུ་གྲགས།ཤོ་ཕོར་གྱི་རྒྱུ་གཙོ་བོ་ཤིང་ལས་བཟོས་པ་ཤ་སྟག་ཡིན་པ་ན་ཤོ་ཕོར་དེ་ཡང་བས་ཤོ་རྒྱག་དུས་ལག་པར་ན་ཟུག་མི་གཏོང་བ་དང་།ལ་ལས་ཤོ་ཕོར་ལ་ལྕག་ཕོར་གྱི་ཚབ་བྱེད་མཁན་ཡང་ཡོད།ཤོ་ཕོར་གྱི་དཀྱིལ་དུ་ཨི་ཁུང་ཆུང་ཆུང་ཞིག་ཡོད་པ་དེ་ནི་ཤོ་ཕོར་ནང་དུ་ཤོ་བླུགས་ནས་ཁ་སྦུབས་སུ་རྒྱག་དུས་རླུང་རྣམས་ཨི་ཁུང་འདི་ནས་ཐོན་པས་རླུང་གི་གནོན་ཤུགས་སེལ་བའི་ནུས་པ་ལྡན་པ་དང་།དེར་ཕྱི་རྩི་བྱུག་པས་མཛེས་ཆོས་ཤིག་ཏུ་མངོན་ལ་ཤོ་ཕོར་ལ་བདེ་སྲུང་བྱེད་པའི་ནུས་པའང་ལྡན།ཤོ་ཕོར་གྱི་ཐོན་ས་གཙོ་བོ་གཞིས་རྩེའི་སྐྱིད་གྲོང་སོགས་རོང་མཚམས་ཁག་ནས་ཡིན། །
ཤོ་དང་ཤོ་ཕོར་དཔེ་རིས། གསུམ་པ། བརྡབས་ཟེ། བརྡབས་ཟེའམ་བརྡབས་སེ་ཞེས་པ་ནི་ཤོ་རྒྱག་སྐབས་ཤོ་ཕོར་འདི་ཉིད་བརྡབས་ས་ཡིན།བརྡབས་ཟེའི་དབྱིབས་ནི་ཀ་ཟླུམ་ལེབ་མོའམ་སྒོར་མོ་ཡིན་ཅིང་།དེའི་རྒྱུ་གཙོ་བོ་ནི་ཀོ་བ་ལས་བཟོས་ཤིང་ཀོ་བ་ཕལ་ཆེ་བའང་གཡག་ཀོ་ཤ་སྟག་ཡིན་ཏེ་གཡག་གི་ཀོ་བས་བཟོས་ཚེ་དུས་ཡུན་རིང་པོའི་བཀོལ་སྤྱོད་བྱེད་ཐུབ་པའི་དགེ་མཚན་ལྡན་ཡོད།ཀོ་བརྩེགས་བྱས་ཏེ་དཔངས་ལ་ལིའི་རྨིད་གཉིས་ནས་གསུམ་བར་ཡོད་འདུག་དེ་ཡང་བརྡབས་ཟེ་ཇི་ཙམ་གྱིས་མཐུག་ཚེ་ཤོ་ཕོར་བརྡབས་ཟེར་བརྡབས་དུས་འདེབས་སྒྲའང་དེ་ཙམ་གྱིས་གྲགས་ཆེ་བས་ཤོ་རྒྱག་དུས་འཁྲུག་ཆ་དོད་པོར་སྣང་ལ་ཤོ་པ་ཡང་ལག་པ་མི་ན་བའི་ནུས་པ་ལྡན།ཡང་འགའ་ཤས་ལ་བརྡབས་ཟེ་མེད་པར་ཐད་ཀར་ཤོ་གདན་གྱིས་བརྡབས་ཟེ་དང་ཤོ་གདན་གཉིས་ཀ་ཚབ་བྱེད་པའང་ཡོད། །
བཞི་པ། ཤོ་གདན། ཤོ་གདན་ནི་ཤོ་རྒྱག་སྐབས་ཤོ་དང་། ཤོ་ཕོར། བརྡབས་ཟེ། ལག་སྐྱི། རྡེའུ་སོཊ་དེའི་སྟེང་དུ་འཇོག་པའམ་དེ་དག་ གི་འོག་ཏུ་བཏིངས་པས་ཤོ་གདན་དུ་འབོད།ཤོ་གདན་གྱི་དབྱིབས་ཕལ་ཆེ་བ་ནི་གྲུ་བཞི་ཁ་གང་མ་ཡིན་ལ་འགའ་ཤས་ནར་མོའང་ཡོད་དེ་དག་ཕལ་ཆེ་བ་ནི་ཀོ་བ་ལས་བཟོས་པའི་ཀོ་གདན་དང་།སླེའུ་དང་ཕྱར་བ་སོགས་ཀྱི་བྱེད་ཀྱི་ཡོད་ཅིང་།དེ་དག་ནི་གདན་གྱི་ནང་ནས་ཅུང་ལྕི་བས་ཤོ་རྒྱག་སྐབས་ཤོ་ཕོར་བརྡབས་ཟེའི་སྟེང་དུ་བརྡབས་དུས་ལག་སྐྱི་དང་རྡེའུ་ཁ་ཐོར་བའམ་གནས་ས་འཁྲུལ་བ་སོགས་མི་ཡོང་བར་རང་གར་གནས་པའི་དགེ་མཚན་ལྡན།དེང་དུས་ཀོ་གདན་དང་སླེའུ།ཕྱ་རར་རིན་ཐང་ཅུང་མཐོ་བའི་སྟེང་ལ་ཤོ་གདན་ནི་ཧ་ཅང་གཟན་པས་ཕལ་ཆེ་བས་དེའི་རིན་གོང་དམའ་བའི་ཀམ་པ་གླིང་སོགས་ཀྱི་ཚབ་ཏུ་བྱེད་དོ། །
ཤོ་དང་བརྡབས་ཟེ་ཤོ་གདན་བཅས་ཀྱི་དཔེ་རིས། ལྔ་པ། ལག་སྐྱི། ལག་སྐྱིའམ་ལག་ཁྱི་ནི་དང་ཐོག་ཤོ་པའི་ལག་པར་གཉེར་བ་དང་ཤོ་རྒྱབ་རྗེས་ཤོ་མིག་ཇི་བཞིན་རྡེའིུས་གྲངས་གནས་སྟེང་དུ་གཏོང་བས་ན་ལག་སྐྱིའམ་ལག་ཁྱིར་ཟེར།ད་རྒྱུན་དུ་རྔོན་རྒྱག་མཁན་རྣམས་ཀྱི་རྔོན་པར་ཤ་ཁྱི་བཏང་བའི་ཚུལ་དང་འདྲ་བས་ལག་ཁྱིའམ་ལག་སྐྱིར་འདོད།ཤོ་རྒྱག་སྐབས་ལག་སྐྱི་རིགས་མི་འདྲ་བ་གསུམ་དགོས་ཤིང་རིགས་མི་འདྲ་བ་རེར་ལག་སྐྱི་གྲངས་དགུ་དགོས།སྔ་མོའི་དུས་ཀྱི་ལག་སྐྱི་ནི་རྡོ་དང་།རུས་པ།རྒྱུག་པ།དེ་བཞིན་ལྕགས་རིགས་སོགས་ཀྱི་མཚོན་པར་བྱེད།རྡོ་ལ་བཟོས་པའི་ལག་སྐྱི་ནི་བཟོ་དབྱིབས་མི་འདྲ་བ་གསུམ་སྟེ་སྒོར་མོ་གཅིག་དང་།ནར་མོ་གཅིག་ཟུར་གསུམ་གཅིག་བཅས་དེ་གསུམ་གྱི་མཚོན་པ་བྱེད་ལ།ཤིང་རིགས་མི་འདྲ་བ་གསུམ་མམ་ཡང་ན་རྒྱུག་པ་རིང་ཐུང་མི་འདྲ་བ་གསུམ་གྱི་མཚོན་པར་བྱེད།དེང་དུས་ཞིང་འབྲོག་ཁུལ་འགའ་རེ་སྔ་སྲོལ་ལྟར་རྡོ་དང་རུས་པ་ཤིང་སོགས་ལས་བཟོས་པའི་ལག་སྐྱི་དེ་དག་བེད་སྤྱོད་བྱེད་པ་ཕུད་ཕལ་ཆེ་བས་ལྕགས་རིགས་ལས་བཟོས་པའི་ལག་སྐྱི་བེད་སྤྱོད་བྱེད་དེ་བོད་དངུལ་ཞོ་གང་དང་།ཀྲང་ཀ་དཀར་ར་སྟེ་མིན་གོའི་དུས་ཀྱི་དངུལ་སྲང་དང་། ཟླ་ཡང་། དུང་ཙེ། ཧྥིང་སོགས་ཀྱི་བྱེད་དོ། །
ལག་སྐྱིའི་དཔེ་རིས། དྲུག་པ། རྡེའུ། རྡེའུ་ཞེས་པ་ནི་རྡོ་རིལ་ཆུང་ཆུང་ལ་ཟེར་བ་དང་རྡོ་རིལ་ཆུང་ཆུང་རྣམས་ཤོ་རྩེད་ལ་མཁོ་བས་ཕྱིས་སུ་རྡེའུ་ཞེས་ཤོ་རྩེད་ཀྱི་གྲུབ་ཆ་ཞིག་ལ་གྱུར་བ་འདྲ།རྡེའུར་རྡོ་རིལ་ཆུང་ཆུང་དང་ཁམ་ཚིག་འགྲོན་བུ་སོགས་ཀྱི་བྱེད་སྲོལ་ཡོད།དེ་སྔོན་གྱི་རྡེའུ་ནི་རྡོ་ལུ་མ་རྡོ་རོག་གམ་རྡོ་ཆུ་རིང་བསིང་ཏེ་སྨན་རྫས་སུ་འགྲོ་བའི་རྡོ་རིལ་ཆུང་ཆུང་ཞིག་ཡོད་པ་དེ་ཡིས་བྱེད་ལ་ཡང་འགའ་རེས་རྡོ་རིལ་ཆུང་ངུ་གང་དག་གིས་ཀྱང་ཚབ་བྱེད་སྲོལ་ཡོད་ཅིང་།དེང་དུས་རྡེའུ་ཕལ་ཆེ་བ་ཁམ་ཚིག་དང་འགྲོན་བུ་ཡི་བྱེད་ཀྱི་ཡོད་དེ་ཁམ་ཚིག་ནི་ཤིང་ཏོག་ཁམ་བུའི་ནང་སྙིང་གི་རུས་པ་དོར་བའི་ཤུལ་གྱི་ཚི་གུའོ།ཤོ་རྩེད་ཀྱི་རྡེའུ་ནི་ཤོ་མིག་གི་ཁ་གྲངས་བཞིན་ཁྱོན་བསྡོམས་༧༧དགོས་པ་དང་།དྲུག་འཛིང་སྐབས་རྡེའུ་གྲངས་༡༠༨དགོས་ཀྱི་ཡོད།ཤོ་རྒྱག་དུས་ལག་སྐྱི་རྣམས་ཤོ་མིག་གཞིར་བཟུང་རྡེའུ་ཡི་སྟེང་དུ་གཏོང་བ་དང་།ལག་སྐྱི་དག་བཏང་རྗེས་རྡེའུ་ཆ་ཚང་རྫོགས་ཚེ་ལ་ཕུད་པ་ཞེས་ཤོ་ཕྱིན་པའམ་ཤོ་ཐོབ་པའི་ཚུལ་དུ་འཛིན་ནོ།ཡང་ཤོ་པ་འགས་ཤོ་སྦག་སྒྲ་ཞེས་རྡེའུ་དང་ལག་སྐྱི་མི་དགོས་པར་ཤོ་རྒྱག་སྲོལ་ཡོད་དེ་གཙོ་བོ་ཤོ་པ་ཕན་ཚུན་ཤོ་མིག་ཆེ་ཆུང་བསྡུར་བའམ་ཡང་ན་ཤོ་མིག་པ་ར་དང་།སུག་གེ རྡོག་གེ ལྕམ་ མོ་སོགས་དེ་དག་ནང་ནས་གང་རུང་ཞིག་བསྟན་ཚེ་ཤོ་ཐོབ་པར་བརྩི་སྲོལ་ཡོད། །
བདུན་པ། ཤོ་ཁུག ཤོ་ཁུག་ནི་ཤོ་བླུགས་སའི་ཁུག་མ་སྟེ་ཤོ་དང་། ཤོ་ཕོར། བརྡབས་ཟེ། ལག་སྐྱི། རྡེའུ་རྣམས་བླུགས་སའི་སྣོད་ལ་ཤོ་ཁུག་ཏུ་འབོད་ཅིང་།ཤོ་ཁུག་དེ་རྣམས་ཀོ་བ་དང་།སྣམ་བུ་ཐེར་མ།སྒོ་སྣམ་གྱི་བཟོ་གི་ཡོད་ཅིང་འགའ་ཤས་རས་ཀྱི་བཟོས་པའང་ཡོད། །
ཐེར་མ་དང་སྣམ་བུས་བཟོས་པའི་ཤོ་ཁུག་གི་དཔེ་རིས། བརྒྱད་པ། ཤོ་པ། ཤོ་པ་ནི་ཤོ་རྒྱག་མཁན་ནམ་ཤོ་རྩེད་མཁན་རྣམས་ལ་ཟེར།ཤོ་རྒྱག་སྐབས་ཤོ་པ་གཉིས་དང་།གསུམ་མམ་བཞི་དགོས་པ་དང་།འགའ་ཤས་སུ་ཤོ་པ་དྲུག་གིས་མཉམ་དུ་རྩེད་སྲོལ་ཡོད་ཅིང་ཚད་ལྡན་གྱི་ཤོ་རྩེད་ལ་ཤོ་པ་གསུམ་ཡོད་དགོས།ཤོ་པ་གཉིས་ཀྱི་ཤོ་རྩེད་ལ་ཉིས་འཛིང་དང་།གསུམ་ལ་གསུམ་འཛིང་།བཞི་ལ་བཞི་འཛིང་།དྲུག་ལ་དྲུག་འཛིང་དུ་འབོད་སྲོལ་ཡོད་ཅིང་།ཉིས་འཛིང་སྐབས་ལག་སྐྱི་རིགས་མི་འདྲ་བ་གཉིས་སྤྱོད་པ་དང་།གསུམ་འཛིང་ལ་ལག་སྐྱི་རིགས་མི་འདྲ་བ་གསུམ་སྤྱོད་པ་བཞི་འཛིང་སྐབས་ཤོ་པ་ཁ་སྤྲོད་གཉིས་ཕྱོགས་གཅིག་བྱས་ཏེ་ཤོ་པ་གཉིས་ཀྱི་ལག་སྐྱི་རིགས་གཅིག་རེ་བྱས་པས་ཁྱོན་ལག་སྐྱི་རིགས་མི་འདྲ་བ་གཉིས་སྤྱོད་པ་དང་།དྲུག་འཛིང་སྐབས་ཤོ་པ་གཉིས་རེ་ཕྱོགས་གཅིག་བྱས་ནས་ཚོ་པ་གསུམ་གྱི་ལག་སྐྱི་རིགས་མི་འདྲ་བ་གསུམ་པོ་ཆ་ཚང་སྤྱོད་སྲོལ་ཡོད་པ་དང་།དྲུག་འཛིང་སྐབས་ཤོ་པ་མང་བ་དང་རྡེའུ་གྲངས་ཁ་སྣོན་བྱེད་དགོས་པ་དང་རྒྱག་ཡུན་རིང་བ་སོགས་ཀྱི་རྐྱེན་པས་དྲུག་འཛིང་རྩེད་མཁན་ཡང་ཤིན་ཏུ་ཉུང་།ཤོ་རྒྱག་མཁན་ཞིག་ཡིན་ཚེ་ཤོ་པར་འདོད་པས་བོད་རིགས་འདུས་སྡོད་བྱེད་པའི་ཡུལ་གྲུ་ཀུན་དུ་གཞོན་དར་རྒན་གསུམ་གྱི་ཤོ་རྩེད་ལ་དགའ་པོ་བྱེད་ལ་བྱང་ཆུབ་པོའང་ཡོད།ཡུལ་གྲུ་ལ་ལར་ཤོ་པ་ཕལ་ཆེ་བ་ནི་སྐྱེས་པ་བུ་ལས་བུད་མེད་ཀྱི་ཤོ་པ་ནི་ཧ་ཅང་ཉུང་ལ་ཤོ་པའི་གཉེན་སྤུན་དུ་འགྲོ་བའི་བུད་མེད་རྣམས་ཤོ་རྒྱག་སའི་མཁྲིས་སུ་མི་སྡོད་པའམ་སྐྱེས་པ་དང་མཉམ་དུ་ཤོ་མི་རྩེ་བ།ཤོ་རྩེད་མཁན་ཚང་མ་བུད་མེད་ཡིན་པ་ལས་སྐྱེས་པ་བུ་དང་མཉམ་དུ་མི་རྒྱག་སོགས་ནི་ཤོ་བཤད་ཀྱི་ནང་དོན་དང་འབྲེལ་བ་དམ་ཟབ་ཡོད་པའི་རྐྱེན་གྱི་ཡིན་ལ་ཡང་ཡུལ་ཀླུང་འགར་བུད་མེད་ཀྱི་ཤོ་རྩེད་བྱས་ན་རྣམ་ཏོག་བྱེད་སྲོལ་ཡོད་པས་བུད་མེད་རྣམས་ཤོ་མི་རྩེ་བ་ཡང་ཡོད། །
དགུ་པ། ཤོ་བཤད། ཤོ་རྩེད་སྐབས་ཤོ་མིག་གཞིར་བཟུང་དེར་བཤད་པ་རྒྱག་པ་ལ་ཤོ་བཤད་ཅེས་ཟེར།ཤོ་བཤད་ཀྱི་ནང་དོན་ཐད་ལོ་རྒྱུས་དང་། ཆོས་ལུགས། རིག་གནས། ཡུལ་སྲོལ་གོམས་གཤིས་སོགས་རྣམ་ཀུན་འཚོ་བ་དངོས་དང་འབྲེལ་ཏེ་བསླབ་བྱ་དང་། ཟུར་ཟ། ཐེར་འདོན། དགོད་གཏམ་སོགས་ཀྱི་ནང་དོན་ཕུན་སུམ་ཚོགས་པོ་ལྡན་ཡོད་པས་ཤོ་བཤད་འདི་ནི་བོད་ཀྱི་ དམངས་ཁྲོད་རོལ་རྩེད་གཞན་དང་ཐ་ན་འཛམ་གླིང་མི་རིགས་གཞན་གྱི་རོལ་རྩེད་གང་ལའང་མེད་པའི་དམིགས་གསལ་གྱི་ཁྱད་ཆོས་ཤིག་ལྡན་ཡོད། ཤོ་རྒྱག་སྐབས་ཤོ་བཤད་རྒྱག་པའི་དགོས་པ་ནི་ཤོ་བཤད་ཇི་བཞིན་ཤོ་མིག་འདི་ཉིད་བསྟན་ པའི་རེ་བ་བྱེད་པ་དང་གཅིགཤོ་བཤད་ལ་བརྟེན་ནས་ཤོ་པའི་ངར་ཤུགས་ཇེ་ཆེར་འཕེལ་ཏེ་ཕ་རོལ་འགྲན་རྩོད་ཀྱི་བསམ་པ་ལས་རྣམ་པར་རྒྱལ་བྱེད་དང་གཉིས། ཤོ་བཤད་ལ་བརྟེན་ནས་ཤོ་པ་རང་ཉིད་ཀྱི་རིག་སྟོབས་གཞན་ལ་ངོམས་པ་དང་ གསུམ། ཤོ་བཤད་ལ་བརྟེན་ནས་ཤོ་པ་རང་ཉིད་དང་ཉེ་འཁོར་རྣམས་སྤྲོ་སྣང་འཕེལ་བྱེད་དང་བཞིའོ། ཤོ་རྒྱག་སྐབས་ཤོ་ པའི་འགྲམ་དུ་ལྟད་མོ་བལྟ་བའམ་ཤོ་བཤད་ཉན་ཚེ་ཧ་ཅང་སྤྲོ་པོ་ཡོང་གི་ཡོད་དེ་དཔེར་ན་ལྷ་སའི་མཛད་སྤྲོད་ཇ་ཁང་ནང་ཤོ་རྒྱག་མཁན་ལས་ལྟད་མོ་བལྟ་མཁན་མང་བ་ཡོད་པ་ལྟ་བུ། དེང་དུས་གྲོང་ཁྱེར་ནང་ཤོ་བཤད་སྐོར་གྱི་དཔེ་དེབ་མང་ པོ་འཚོང་རྒྱུ་ཡོད་ཀྱང་ཤོ་པ་འགའ་ཤས་ཕུད་མང་ཆེ་བས་ཤོ་རྒྱག་ཤེས་པ་ཙམ་ལས་ཤོ་བཤད་བཤད་ཐུབ་མཁན་མེད་དེ། དཔེར་ན།ལྷ་སའི་མཛད་སྤྲོད་ཇ་ཁང་ནང་མི་ཚོགས་མཐུག་དུས་སམ་གཟའ་མཇུག་སྐབས་ལ་ཤོ་པ་ཚོ་ཁག་བཅུ་གྲངས་ལྷག་ཙམ་མཆིས་ཀྱང་ཤོ་བཤད་རྒྱག་ཤེས་མཁན་གྱི་ཤོ་པ་ནི་ཅུང་ཉུང་།ཞིང་འབྲོག་ས་ཁུལ་དུ་ཆ་བཞག་ན་ཤོ་རྒྱག་ཤེས་མཁན་ཞིག་ཡིན་ཚེ་ཕལ་ཆེ་བས་ཤོ་བཤད་རྒྱག་ཐུབ་ཅིང་།ཐ་ན་ཡིག་རྨོངས་སམ་བྱིས་པ་ལོ་བརྒྱད་ཞིག་ཡིན་ནའང་ཤོ་བཤད་ཐད་ཐོག་པ་མེད། ། ༡ ཤོ་བཤད་རྒྱག་སྟངས་ཀྱི་དབྱེ་བ། ཤོ་བཤད་རྒྱག་སྟངས་ཀྱི་དབྱེ་བ་ལ་ཤོ་མིག་གཅིག་གི་ཤོ་བཤད་དང་།ཤོ་མིག་ཟུང་སྦྲེལ་གྱི་ཤོ་བཤད་གཉིས་ཡོད།ཤོ་མིག་གཅིག་གི་ཤོ་བཤད་ནི་ཤོ་མིག་གཅིག་ཁོ་ནར་འགྲོ་བའི་ཤོ་བཤད་ལ་ཟེར།ཤོ་པར་ཤོ་མིག་གཅིག་རྒྱག་དགོས་པའམ་ཡང་ན་ཤོ་མིག་ག་གེ་མོ་ཞིག་བསྟན་པར་ཤོ་མིག་གཅིག་གི་ཤོ་བཤད་རྒྱག་པ་དཔེར་ན།ཤོ་མིག་བརྒྱད་ཀྱི་ཤོ་བཤད་ནི་ཤར་རེར་ཤར་རེར་འགྲོ་བ་དེ།ཨ་ཕོ་སྤྱང་ཀིའི་འགྲོ་སྟངས་རེད།ལྟ་བུ།ཤོ་མིག་ཟུང་སྦྲེལ་གྱི་ཤོ་བཤད་ནི་ཤོ་མིག་གཉིས་ཀྱི་བཤད་པ་དེ་ཤོ་བཤད་གཅིག་ཏུ་བསྡུས་ནས་བརྗོད་པ་ལ་ཟེར་ཞིང་།དེ་ནི་ཤོ་མིག་གང་རུང་གཉིས་རྒྱག་པའམ་བསྟན་དགོས་ཚེ་ཤོ་མིག་དེ་གཉིས་གཅིག་བསྡུས་ཐོག་ཤོ་བཤད་ཞིག་རྒྱག་པ་དཔེར་ན།ཤོ་མིག་བརྒྱད་པ་དང་དྲུག་གམ་ཤ་དང་ལུག་གི་ཤོ་བཤད་ཟུང་སྦྲེལ་ལ། ཤ་ཧྲུག་མར་ལ་བརྔོས་པའི། ཏིག་ཕྲུག་དཔུང་ཐང་ཤིག་ཤིག ལྟ་བུའོ། ༢ ཤོ་བཤད་རྩོམ་སྟངས་ཀྱི་ཁྱད་ཆོས། ཤོ་མིག་གཅིག་གི་ཤོ་བཤད་ཚང་མའི་ཐུན་མོང་གི་ཁྱད་ཚོས་ནི་ཤོ་མིག་དེ་དང་འབྲེལ་ཡོད་ཀྱི་མིང་ཚིག་དེ་སྤྱིའི་ཆ་ནས་ཤོ་བཤད་ཀྱི་ཐོག་མའམ་འགོར་འཇོག་གི་ཡོད། དཔེར་ན། ཁ་ངན་པས་ཕོག་ཐུག་འགྲོ་ས་ མེད། ལག་ངན་པས་ཇག་རྐུན་བྱེད་ས་མེད་ཞེས་པའི་ཁ་ནི་ཤོ་མིག་ལྔའི་འབོད་སྟངས་དང་དེ་ཤོ་བཤད་དེའི་ཐོག་མར་ འཇོག་པའོ། ཤོ་མིག་ཟུང་སྦྲེལ་གྱི་ཤོ་བཤད་ནི་ཤོ་མིག་གཉིས་གཅིག་བསྡུས་བྱས་པ་སྦྲགས་དེ་གཉིས་འབྲེལ་ཡོད་ཀྱི་མིང་ ཚིག་གཅིག་ལ་བཟོས་ཏེ་མཐར་ཤོ་མིག་གཅིག་གི་ཤོ་བཤད་དང་འདྲ་བར་ཤོ་བཤད་ཀྱི་ཐོག་མའམ་འགོར་འཇོག་གི་ཡོད། དཔེར་ན། རི་རྡོ་ཟད་ཟད་གངས་ལ་ཕྱིན། དེ་ནས་གངས་ལ་ཉི་མ་ཤར་ལྟ་བུར་མཚོན་ན་རི་རྡོ་ཞེས་ཤོ་མིག་བདུན་ལ་རི་ དང་ཤོ་མིག་བཅུ་གཅིག་ལ་རྡོག་ཏེ་དེ་གཉིས་མིང་ཚིག་རི་རྡོ་བརྗོད་ནས་ཤོ་བཤད་དུ་གྲུབ་པ་ལྟ་བུའོ།ཤོ་བཤད་རྩོམ་གྱི་དམིགས་གསལ་གྱི་ཁྱད་ཆོས་རྣམས་གཤམ་དུ་བརྗོད་པར་བྱའོ། ༡ ཤོ་བཤད་དེའི་ནང་ཤོ་མིག་གི་མིང་འབོད་ཚུལ་དང་འདྲ་བའི་ཡི་གེ་ཡོད་པའི་ཤོ་བཤད། དཔེར་ན། འབྲུག་པའི་ སྣམ་བུ་ཆུ་ལ་བཀྲུས། སྣམ་བུ་དྲུག་པོའི་ཚོས་གཞི་ལོག་ལྟ་བུར་མཚོན་ན། འབྲུག་ནི་ཤོ་མིག་དྲུག་གི་མིང་འབོད་ཚུལ་ཡིན། ༢ ཤོ་བཤད་དེའི་ནང་ཤོ་མིག་གི་མིང་འབོད་ཚུལ་གྱི་ཡི་གེ་དང་སྒྲ་གཅིག་པའི་ཡི་གེ་ཡོད་པའི་ཤོ་བཤད། དཔེར་ན། ཕྱུ་པ་དཀར་པོ་ཨ་མས་གཡོགས། མིང་ལ་སྐྱ་རིལ་ཨ་མས་བཏགས། ཕྱུ་ཞེས་པ་དང་ཤོ་མིག་བཅུའི་ཆུ་དང་སྒྲ་འདྲ་བའོ། ༣ ཤོ་བཤད་དེའི་ནང་ཤོ་མིག་གི་མིང་འབོད་ཚུལ་གྱི་ཡི་གེའི་མིང་གཞི་གཉིས་གཅིག་མཚུངས་ཡིན་པའི་ཤོ་བཤད། དཔེར་ན། འཚེར་ཟེར་བ་སྤྱང་ཀའི་དྲི་མ་རེད། ལ་སྒང་དུ་བཏང་ན་སྙན་སེ་སྙན། ཞེས་པ་ལས་འཚེར་དང་ཤོ་མིག་བཞིའི་ ཚིགས་ཀྱི་མིང་གཞིའི་ཡི་གེ་གཅིག་མཚུངས་ཡིན་པའོ། ༤ ཤོ་བཤད་དེའི་ཤོ་མིག་གི་གྲངས་རྣམས་ཐད་ཀར་ཤོ་བཤད་ནང་དུ་བརྗོད་པའི་ཤོ་བཤད། དཔེར་ན། དགུ་གསུམ་ ཉེར་ཤུ་རྩ་བདུན་ལ།རྡེའུ་དཀར་ནག་གཏོང་མི་དགོས།དགུ་གསུམ་ནི་ཤོ་མིག་དགུ་དང་གསུམ་ཡིན།བཅུ་དཀར་པོ་དཔོན་གྱིས་གནང་ལེ་རེད། བཅུ་ནག་པོ་ཁྲིམས་ཀྱིས་བཅུན་ལེ་རེད། ཤོ་མིག་བཅུ་པ་ཐད་ཀར་ཤོ་བཤད་དུ་འབོད་པ། ༥ཤོ་བཤད་དེའི་ནང་ཤོ་མིག་གི་མིང་འབོད་ཚུལ་དང་སྒྲ་ཅུང་ཉེ་བའམ་འདྲ་བའི་ཡི་གེ་དང་ལྡན་པའི་ཤོ་བཤད། གངས་སྟོད་མཐོན་པོ་འགྲིམས་པ་ལ། སེང་གེའི་གཡུ་རལ་བཀྲག་མི་དགོས། གངས་སྟོད་ཞེས་ཁ་རྡོག་གི་ཤོ་མིག་དང་སྒྲ་ ཅུང་འདྲ་བའོ། ། ༣ དཔེ་མཚོན་གྱི་ཤོ་བཤད་ལེགས་བཏུས། གཅིག ཤོ་མིག་གཅིག་གི་ཤོ་བཤད། ཤོ་མིག་གཉིས་པ། པ་ར། ༡ པ་ར་དཔལ་འབར་བཀྲ་ཤིས། རྒྱག་མཁན་རྣམ་རྒྱལ་འཕྲིན་ལས།། ༢ སྟེང་ལྷ་ལ་ཞུཊ་པའི་པ་ར་ཞུཊ། འོག་ཀླུ་ལ་ཞུཊ་པའི་པ་ར་ཞུཊ། བར་བཙན་ལ་ཞུཊ་པའི་པ་ར་ཞུཊ། ༣ པ་ར་གཅིག་གི་ང་འགྲོ་ཟེར། པ་ར་གཅིག་གི་ཁོ་འགྲོ་ཟེར། ཤོ་ཕོར་ཕྲ་མོའི་ནང་རོལ་ནས། པ་ར་ང་འགྲོ་ཐར་ལེ་རེད།། ༤ པར་གཅིག་པར་རིའི་ལ་འགོ་ནས། པ་རའི་སྤེན་པ་བཀྲ་ཤིས་ཟེར། པར་གཉིས་པ་རིའི་ལ་འགོ་ནས།ཨ་མའི་བུ་ཆུང་ ཚེ་རིང་ཟེར། ཕག་ཟེར་དུས་པ་ར་མ་བརྒྱབ་ན། ཤིང་ཕྲ་མོའི་ཡོན་ཏན་སྟོང་པ་རེད། པ་ར། ཤོ་མིག་གསུམ་པ། སུ་གེ ༡ འཛོམས་པ་རྣམ་གསུམ་བྱུང་ན། ཨོ་ལོས་ལྷ་ཆོས་ཞུས་ཆོག མཛོ་ཕོ། ༢ སུག་ཐིལ་སྐམ་པོའི་ཐུག་པ་བཀོལ། ནང་ཚང་ཐམས་བཅད་ཧབ་བགད་ཤོར། སུག་གེ ༣ ཙོག་ཙོག་ཞུམ་བུའི་སྡོད་སྟངས་རེད། སྡིག་པ་བསཊ་རྒྱུའི་སྔ་ལྟས་རེད། ཙོག ཤོ་མིག་བཞི་པ། ཙི་གེ ༡ ཚེ་ཚེ་ར་ཕོའི་བསམ་བློ་ལ། བྲག་རི་མཐོན་པོར་འཛེཊ་ན་བསམ། ཚིགས། ༢ ཟེམ་ཟེམ་ལ་བཞེས་དང་། ཞལ་དཀར་གང་ལས་མི་འདུག ། ཟིག ༣ རྫི་བ་གཅིག་གི་རྫིག་མདོག རྫི་ལུང་སྟོང་སྐུད་བཞི་སྒྲིལ། ཟིགས། ཤོ་མིག་ལྔ་པ། ཁ། ༡ ཁ་བདེ་པོ་མི་ཡི་དཔོན་པོ་དང་། ལག་བདེ་མོ་མི་ཡི་གཡོག་པོ། ཁ། ༢ ཁ་ཕོར་འཁྱེར་ནས་ཚོགས་ལ་ཕེབས། དེ་རིང་ཚོཊ་ལ་ཚོཊ་ཆང་ཡོད། ཁ། ༣ ཁ་མཆུ་མ་བརྒྱབ་ཀ་མེད་ལ། བུ་མོ་རྣམ་པའི་འཛོམས་འཛོམས་རེད། ཁ། ཤོ་མིག་དྲུག་པ། ལུག ༡ བླ་མ་བཟང་པོ་ཆོས་དང་ཐུག མགར་བ་ནག་པོ་ལྕཊ་དང་ཐུག ང་དང་སློབ་དཔོན་པདྨ་ཐུག ཐུག ༢ ཆུ་འབྲུག་བུ་མོའི་ལོ་རྟགས་རེད། མོ་དང་ཁྱོ་ག་བདུད་ཟུར་རེད། འབྲུག ༣ ལུག་མཐོང་པ་མ་གསོད་ཀ་མེད། དཔོན་དགྲ་ཆེན་གསོལ་ཚིགས་རྫོཊ་ལེ་རེད། ལུག ཤོ་མིག་བདུན་པ། རི། ༡ རི་ལྡེབས་ལྡེབས་གླ་བ་ཉལ་ས་རེད། ཉལ་དྲཊ་ན་གླ་བ་ཤི་ས་རེད། རི། ༢ སྡིག་པའི་ཁྲོ་ཆུང་སྒལ་པར་འཁུར།ཁ་ནས་ཨོ་བཟང་མ་ཎི་བགྲང་། སྡིག ༣ དིང་རི་མི་ལས་དིང་བ་མེད། དགྲ་སྒོ་རུ་སླེབས་ཀྱང་དིང་དིང་། རི། ཤོ་མིག་བརྒྱད་པ། ༡ ཤྭ་བ་རྣ་བ་དགོ་བ་གསུམ། རྫེ་བཙུན་མི་ལའི་སྤྱན་གཟིགས་རེད། ཤ ༢ དམན་ཆུང་གཟི་བྱུར་རྒྱན་ནས་ཤ་རེ་ཤོག སྟག་ཤར་མདའ་གྲིས་རྒྱན་ནས་ཤ་རེ་ཤོག ཤ ༣ ཤར་པ་ཞབས་བྲོ་མཁས་པ། གླང་ཆེན་ལགས་ཀྱི་ཞབས་བྲོ། ཞབས། ཤོ་མིག་དགུ་པ། ༡ གསོལ་ཚིགས་ལ་ཕུག་སྒོར་བཙོས་རེད། གོང་དང་བཀའ་བློན་ལྷན་རྒྱས་རེད། གུང་།
༢ སྒུར་སྒུར་སྤྱང་ཀའི་འགྲོ་སྟངས་ལ། ཨ་ཅེ་ཝ་མི་དགོད་མ་གནང་། དགུ
ཤོ་མིག་བཅུ་པ། ཆུ། ༡ དབྱར་ཆུ་དབྱར་གྱི་ཆུ། དགུན་ཆུ་དགུན་གྱི་ཆུ། དེ་རིང་ང་ཡི་ཆུ། སང་ཉིན་ཁྱེད་ཀྱི་ཆུ། ཆུ། ༢ ཆུ་ཐོན་སོང་ཟམ་པ་ག་ལེར་བཞུགས། ཕྱིས་ཡོང་དགོས་བྱུང་ན་ཁྱེད་ལ་རེ། ཆུ། ༣ བཅུ་དཀར་པོ་རྒྱག་དང་ནག་པོ་རྒྱག རྒྱག་མི་རྒྱག་གཉིས་ལ་ཐེ་ཚོམ་མེད། བཅུ། ཤོ་མིག་བཅུ་གཅིག ༡ ཐོ་རེང་བྱ་ཕོའི་བྱ་སྐད། ཉི་མ་ཤར་ནས་བརྒྱབ་བྱང་། ཐོག ༢ རྡོག་རྡོག་ཐམས་ཅད་དབུས་ཀྱི་རི། གཉན་ཆེན་ཐང་ལྷ་བྱང་གི་རི། རྡོག ༣ ཕོ་ཐོག་ལ་དགའ་བ་རྒྱལ་བ་བྱམས་པ། མོ་ཐོག་ལ་དགའ་བ་སེང་ལྕམ་འབྲུག་མོ། བུ་ང་ལ་དགའ་བ་རྡོག་གེ་སྔོན་བྱུང་། རྡོག་གེ ཤོ་མིག་བཅུ་གཉིས། ༡ འཇང་ས་ཐམ་རྒྱལ་པོ་མཐོང་ཙ་ན། བདུད་ཨ་ཁྱུང་བྱིས་པ་ལོ་བརྒྱད་འདྲ། འཇང་། ༢ ལྕམ་མོ་ཁྲ་ཁྲ་སོ་དཀར་མ། ཁྲམ་པ་བུ་ཡི་གཉའ་གནོན་རེད། ལྕམ། གཉིས། ཤོ་མིག་ཟུང་འབྲེལ་གྱི་ཤོ་བཤད། ཤོ་མིག་གཉིས་པ་དང་གསུམ་པ། པར་སུག་བྲེ་ལྔ་ཤོ་པའི་ལྟས་ངན་ཡིན། འཛོམས་གཉིས་འཕྲད་པ་བྱུང་ན། ལྷ་ཀླུས་མདའ་དར་གྱི་བསུ། ཤོ་མིག་གཉིས་པ་དང་ལྔ་པ། སྤར་ཁ་ཟོག་ལ་བབ་སོང་། སྐུ་ལ་ཐུགས་ཅག་གནང་དང་། ཤོ་མིག་གསུམ་པ་དང་བརྒྱད་པ། ཤ་བསུར་གཏོང་། འདྲེ་མོའི་གནོད་པ་འདུག ཤོ་མིག་བཞི་པ་དང་བཅུ་གཉིས། རྩི་ལྗང་ནགས་ཀྱི་གསེབ་ཏུ། ཁུ་བྱུག་གསུང་སྐད་སྙན་པ། ཤོ་མིག་ལྔ་དང་དགུ་པ། ཁ་བཀུག་ཆང་ལས། ལུང་ཁུག་གི་དར་ར་ཞིམ། ཤོ་མིག་དྲུག་པ་དང་གསུམ་པ། དྲུག་གསུམ་བཅོ་བརྒྱད་ལོན་པའི་ཚེ། དམག་དང་འཁྲུག་པའི་རྩོད་འདུག་ཤེས། ཤོ་མིག་བདུན་པ་དང་གསུམ་པ། རི་ཟུར་སྤྱང་ཀའི་འགྲོ་ལམ་ཡིན། གཡང་མོ་བྲོས་ནས་ག་ལ་ཐར། ཤོ་མིག་བརྒྱད་པ་དང་བཅུ་གཅིག་པ། ཞབས་སྡོད་ཞུས་ན་སྡེ་པ་གཞུང་ལ་ཞུས། བུན་ཆད་བྱུང་ན་པད་ནག་རྫོང་དུ་ཞོག ཤོ་མིག་དགུ་དང་དྲུག་པ། དགུ་དྲུག་གཙོད་ལ་རྭ་ཡ་མེད། རྭ་ཡ་ཡོད་ན་རྭ་མཐོས་རེད། ཤོ་མིག་བཅུ་པ་དང་བཅུ་གཅིག ཆུ་སྟོད་ཁང་གསར་ལོ་ལེགས། གནས་མོ་བྱམས་ཆང་ཞིམ་པ། ཤོ་མིག་བཅུ་གཅིག་དང་ལྔ་པ། ཐོག་ཁར་སྡོད་མཁན་ལྷ་རེད། འོག་ཁང་ནང་ཁུང་བདུད་རེད། ཤོ་མིག་བཅུ་གཉིས་པ་དང་བཅུ་གཅིག འཇང་སྟོད་གཞུང་ལ་ཀོ་བ་བཏང་། མཉེན་དཔོན་ལགས་ག་ལེ་བཞུགས། ཤོ་མིག་གཅིག་གི་ཤོ་བཤད་དང་ཤོ་མིག་ཟུང་སྦྲེལ་གྱི་ཤོ་བཤད་གང་མང་མཁྱེན་འདོད་ཡོད་ཚེ།༢༠༠༣ལོར་མི་རིགས་དཔེ་སྐྲུན་ཁང་གིས་བསྐྲུན་ཞིང་འགྲེམས་སྤེལ་བྱས་པ་དང་།བདེ་ཆེན་སྒྲོལ་དཀར་ལགས་ནས་ལེགས་བསྒྲིགས་གནང་བའི་༼ཤོ་བཤད།༽ལ་གཟིགས་པར་འཚལ།དེབ་འདི་ཉིད་ནི་བོད་ཡུལ་མང་ཆེ་བའི་ཤོ་བཤད་ལེགས་བཏུས་མཛད་འདུག་ལ་ཤོ་བཤད་ཀྱི་ཁ་གྲངས་མང་ཞིང་ནང་དོན་ཕུན་སུམ་ཚོགས་པ་སོགས་ཀྱི་དགེ་མཚན་དུ་མ་ལྡན་འདུག་གོ །
བཅུ་པ། ཤོ་རྒྱག་ས། སྔ་མོའི་དུས་སུ་ཤོ་རྒྱག་ས་ནི་ཕོ་བྲང་དང་།གཞིས་ཀགླིང་ག་སོགས་སུ་ཡིན་ཞིང་ཉེ་འགྲམ་དུ་རོལ་མོ་དཀྲོལ་མཁན་དང་། ཇ་ཆང་བསྒྲོན་མཁན་གྱི་ཞབས་ཞུ་མ། ད་དུང་སྐུ་བསྲུང་ང་སོགས་ཡོད། ཡང་ལ་ལས་སྤང་དང་། གུར། སྒོ་ར། ལྷས་ར་སོགས་སུ་རྒྱག་པ་དང་། དེང་དུས་ཡང་གླིང་ག་དང་། སྤང་། གུར། སྒོ་ར། ལྷས་ར། ཇ་ཁང་དང་ཟ་ཁང་སོགས་སུ་ཡིན་པ་དང་།དེ་སྔོན་ནང་བཞིན་ཉེ་འགྲམ་དུ་རོལ་མོ་དཀྲོལ་མཁན་མེད་ཀྱང་སྒྲ་སྡུད་དང་སྒྲ་ཕབ་འཕྲུལ་ཆས་སོགས་དེང་དུས་ཀྱི་རོལ་དབྱངས་གཏོང་ལེན་འཕྲུལ་ཆས་ནས་གླུ་དབྱངས་ཕབ་གཏོང་བྱེད་ཀྱི་ཡོད།ལྷ་ས་ཁུལ་དུ་དབྱར་སྐྱིད་གླིང་གའི་དུས་སུ་མི་རྣམས་ནོར་བུ་གླིང་ག་དང་།སྤང་སྟེང་དུ་གུར་ཕུབ་ནས་ཤོ་རྩེད་རོལ་ཅིང་ལ།ལྷ་སའི་མཛད་སྤྲོད་ཇ་ཁང་དུ་དབྱར་དགུན་སྟོན་དཔྱིད་མེད་པར་ཉིན་ལྟར་ཤོ་རྩེད་མཁན་ཡོད་ལ་མི་མང་དུས་སུ་ཤོ་པ་ཚོ་ཁག་བཅུ་ལྷག་ཙམ་ཡོང་གི་ཡོད།སྐར་མ་ཀུན་བཟང་རྒྱུད་ཀྱི་སྲང་ལམ་ཁག་ཏུ་ཤོ་རྩེད་མཁན་ཡང་གང་མང་མཐོང་རྒྱུ་འདུག་ཅིང་ཕལ་ཆེ་བས་ཟ་ཁང་དང་ཇ་ཁང་སྒོ་ར་སོགས་སུ་རྩེད་སྲོལ་འདུག །
བཅུ་གཅིག ཤོ་རྒྱག་སྟངས། ༡ ཤོ་འགོ་འཛུགས་སྟངས། ༼ཤོ་ཀ་ཧྲིལ་བ༽ཞེས་ཤོ་འགོ་དང་ཐོག་སུ་ནས་བཙུགས་མིན་ཐད་ལ་ཡིན་ཏེ་ཤོ་པ་ཚང་མས་ཤོ་ཐེངས་རེ་རྒྱབ་ནས་ཐར་༼སྔ་ཤོ་ཆེ་དང་དགོང་ཤོ་ཆུང་༽གི་ལུགས་ལྟར་ཤོ་པའི་ལོ་ཚད་མཐོ་དམའ་དང་ཤོ་མིག་ཆེ་ཆུང་ལ་གཞིགས་ཏེ་ཤོ་འགོ་འཚུགས་པ་ཡིན།ཤོ་རྒྱག་པའི་སྐོར་བ་ནི་གཡས་སྐོར་ཏེ་ཆོས་འཁོར་བཞིན་འགྲོ་སྲོལ་ཡོད་པ་དང་།ཡང་ཤོ་པ་འགའ་ཐེངས་མང་ཕམ་ཚེ་ཤོ་སྐོར་བོན་སྐོར་བཞིན་རྒྱག་སྲོལ་ཡོད།ཤོ་འགོ་འཚུགས་མ་ཐག་ཤོ་འགོ་འཚུགས་པའི་ཤོ་བཤད་རྒྱག་དགོས་ཏེ་༼ཤོ་འཛུགས་ཤིང་ལེགས་སོ།ཤོ་འཛུགས་དགྲ་ལྷ་དཀར་པོ།ཤོ་ཁྱི་ཙན་དན་དམར་པོ།རང་ཁྱི་དགུ་པོ་དེ་སྒྲིལ་བདེ་བ།མི་ཁྱི་དགུ་པོ་དེ་གསོད་བདེ་བ་ཤོག་ཅིག༽ཞེས་དང་ཡང་བོད་ཡུལ་ཕལ་ཆེ་བར་༼ཚུགས་བཟང་།ཚུགས་བཟང་།ཚུགས་བཟང་།༽ཞེས་ལན་གསུམ་བརྗོད་པ་དེས་ཤོ་འགོའི་ཤོ་བཤད་དུ་ཚབ་བྱེད་པ་དང་།ཤོ་འགོའི་ཤོ་བཤད་བརྗོད་པའི་དགོས་པ་ནི་ཤོ་པ་རང་ཉིད་རྒྱལ་བའི་སྨོན་ཚིག་ཙམ་ཡིན།ཤོ་སྐོར་ཐོག་མ་འགོ་འཚུགས་དུས་དང་ཐོག་ཤོ་མིག་གཞིར་བཟུང་རྡེའུ་བཏང་ནས་ལག་སྐྱི་གཉིས་སམ་གསུམ་བཙུགས་པ་དང་།ཤོ་མིག་བཅུ་གཉིས་སམ་བཅུ་གཅིག་བསྟན་ཚེ་ཆེ་ཕུད་ཞེས་སླར་ཡང་ཐེངས་གཅིག་རྒྱག་གི་ཡོད།གལ་སྲིད་དང་ཐོག་མར་པ་ར་བསྟན་ཚེ་ལག་སྐྱི་ཤོ་པ་གཞན་ལས་གཅིག་གམ་གཉིས་ཀྱི་མང་བ་བཙུགས་ལ་ཤོ་པ་སྔོན་མའི་ཤོ་མིག་དེ་ཤོ་པ་རྗེས་མར་བསྟན་ཚེ་༼ཤོ་ཕབ་པ་༽ཞེས་ལག་སྐྱི་ཤོ་པ་སྔོན་མ་ལས་གཅིག་གམ་གཉིས་ཀྱི་མང་བ་བཙུགས་ཀྱི་ཡོད། ཤོ་འཁོར་དང་པོའི་ལག་སྐྱིའམ་རྡེའིུ་གནས་དེར་ ༼ཨ་མའམ་མ༽ ཞེས་ཟེར་གྱི་ཡོད། ། ༢ ཤོ་རྒྱག་པའི་བརྒྱུད་རིམ། ཤོ་སྐོར་གཉིས་པ་ནས་བཟུང་ལག་སྐྱི་གཅིག་རེ་བཙུགས་ཤིང་གལ་ཏེ་པ་ར་བསྟན་ཚེ་༼པ་ར་མཆོད་པ༽ཞེས་པར་ཆང་དང་སྦྲགས་ཡང་བསྐྱར་ཐེངས་གཅིག་རྒྱག་པ་དང་།ཡང་འགས་སླར་མི་རྒྱབ་པར་༼ཉལ་བ༽ཞེས་རྡེའུ་གཉིས་བཏང་ནས་ལག་སྐྱི་གཉིས་བཙུགས་སྲོལ་ཡོད་པ་རེད།གལ་ཏེ་ཤོ་པ་གཞན་ཞིག་ལ་སླར་ཡང་པ་ར་བསྟན་ཚེ་རང་ཉིད་ཉལ་ནས་སྔོན་ལ་ཉལ་བ་དེ་གསོད་དབང་ཡོད་ལ་མ་བསད་པར་དེའི་སྟེང་ལག་སྐྱི་གསུམ་བཙུགས་ཀྱི་ཡོད།ཤོ་འཁོར་ཐེངས་གཉིས་པའི་སྐབས་ཤོ་པས་རང་ཉིད་ཀྱི་ཤོ་མིག་སྔོན་མ་དེ་བསྟན་ཚེ་༼བརྒྱབ་པ་༽ཞེས་དེའི་སྟེང་དུ་ལག་སྐྱི་གཅིག་བཙུགས་པ་དང་སྦྲགས་སླར་ཡང་ཤོ་ཐེངས་གཅིག་རྒྱག་དགོས་པ་དང་།གལ་སྲིད་ཤོ་མིག་དེ་ཤོ་པ་གཞན་གྱི་ཤོ་མིག་དང་གཅིག་པ་བསྟན་ཚེ་༼ཁ་བརྡབས་པ༽ཞེས་བཙུགས་དབང་མེད་ཅིང་ཤོ་སྐོར་དང་པོའི་ལག་སྐྱིའམ་ཨ་མ་འདི་ཉིད་གཏོང་དགོས།ཤོ་མིག་གི་གྲངས་ལྟར་རྡེའུ་གྲངས་གནས་སྟེང་ལག་སྐྱི་བཙུགས་པའམ་གཏོང་དགོས་ཤིང་།ལག་སྐྱིའི་གྲངས་མང་ཉུང་ལ་གཞིགས་ནས་ཤོ་པ་གཞན་གྱི་ལག་སྐྱི་གསོད་ཐུབ་མིན་ལ་བལྟ་དགོས་ཏེ་ལག་སྐྱིའི་བར་གྱི་རྡེའིུས་གྲངས་ཤོ་མིག་དང་མཚུངས་དགོས་པ་དང་།རང་གི་ལག་སྐྱིའི་གྲངས་གཞན་དང་མཉམ་པའམ་གཞན་ལས་མང་བ་ཡོད་ཚེ་གསོད་པའི་དབང་ཆ་ཡོད་པ་དང་གལ་ཏེ་རྡེའུ་གནས་དང་ཤོ་མིག་གཅིག་མཚུངས་ཡིན་ཀྱང་ལག་སྐྱིའི་གྲངས་གཞན་ལས་ཉུང་བ་ཡོད་ན་བསོད་པའི་དབང་ཆ་མེད་ལ་དེར་༼ཁ་བརྡབས་པའང་༽ཟེར།དེ་ལྟར་ཤོ་སྐོར་ལན་མང་རྒྱབ་རྗེས་ཤོ་པ་སོ་སོའི་ལག་སྐྱི་དགུ་པོ་དག་མཉམ་དུ་སྒྲིལ་བ་བྱེད་པ་དང་སྦྲགས་རང་ཉིད་ཀྱི་ལག་སྐྱིའི་རྡེའིུས་གནས་ས་རིམ་གྱི་འཕར་བ་བྱེད་ལ་ཡང་སྐབས་རེ་ལག་སྐྱི་འགའ་ཤས་གཅིག་ཏུ་སྒྲིལ་པའང་བྱེད་ཀྱི་ཡོད་ཅིང་།ལག་སྐྱི་བཞི་མཉམ་དུ་སྒྲིལ་བ་དང་ལག་སྐྱི་ལྔ་གཅིག་ཏུ་སྒྲིལ་ཚེ་ལྟས་ངན་ཤོ་པའི་༼བཞི་མོ་ལྔ་སྒྲིལ༽ཞེས་སྡུག་པའམ་མི་མཛེས་པར་བྱེད་ཅིང་།བཞི་མོ་ལྔ་སྒྲིལ་ནི་དགུ་མོར་གཅིག་ཏུ་སྒྲིལ་དཀའ་ལ་ཤོ་ཕུད་པའམ་ཐོབ་པའང་ཧ་ཅང་དཀོན་པས་ཡིན་ནོ། ཤོ་སྐོར་ཐེངས་མང་རྒྱབ་པ་དང་སྦྲགས་རང་ཉིད་ཀྱི་ལག་སྐྱི་དག་གཅིག་ཏུ་ སྒྲིལ་བ་བྱེད་པ་དང་རྡེའིུས་གནས་ས་རིམ་གྱི་འཕེལ་བ་བྱེད།ལག་སྐྱི་རྣམས་གཅིག་ཏུ་སྒྲིལ་བར་མིང་ཀློག་དུས་ལག་སྐྱི་གཉིས་སྒྲིལ་བར་ཉིས་མོ་དང་།གསུམ་ལ་གསུམ་མོ། དེ་བཞིན་བཞི་མོ། ལྔ་མོ་དང་། དྲུག་མོ། བདུན་མོ། བརྒྱད་མོ། དགུ་མོ་བཅས་ཡིན་ལ་དགུ་མོ་སྒྲིལ་མེད་པའི་ལག་སྐྱིའི་ཁྲོད་དགུ་མོ་ནི་དབང་ཆེ་ཤོས་ཡིན་པས་ཕ་རོལ་གསོད་ཐུབ་པ་ལས་ཚུར་གསོད་དབང་མེད།གལ་ཏེ་དགུ་མོ་འདྲ་མཉམ་ཡིན་ཚེ་གསོད་དབང་ཡོད་དོ།༼གསོད་དང་བསད་༽ཅེས་པའི་དོན་ནི་ནམ་རྒྱུན་འཚོ་བའི་སྟེང་གི་མི་གསོད་རེས་སམ་སེམས་ཅན་གཞན་བསད་པར་མི་གོ་ལ་ཤོ་པ་ཕན་ཚུན་བསད་པའམ་གསོད་རེས་བྱས་པ་ནི་དེ་བས་ཀྱང་མ་ཡིན་ཏེ།གསོད་ཅེས་པ་ནི་གཞན་གྱི་ལག་སྐྱི་ཕར་སློག་ཏེ་རང་གི་གཞན་གནས་དེ་འཛིན་པ་ལ་ཟེར་།ཡུལ་ལུང་འགར་ཤོ་པ་ཕལ་ཆེ་བས་ཤོ་རྒྱག་པའི་སྐབས་ལག་སྐྱི་ཕན་ཚུན་གསོད་རེས་བྱེད་པས་ཤོ་པའི་ཁ་ནས་འདི་གསོད་ཕ་གི་གསོད་ཅེས་བཀྲ་མི་ཤིས་པར་བརྩི་བས་ཤོ་རྒྱག་ས་ཁྱིམ་དུ་མི་བྱེད་པའང་ཡོད་ལ་དགོན་པ་སོགས་ཆོས་ལུགས་སྤེལ་བའི་གནས་ཀྱི་འགྲམ་དུ་ཤོ་རྒྱག་གི་མེད་པ་ཡང་ཡོད།ཤོ་རྒྱག་སྐབས་མཚམས་རེ་བརྩེགས་ཤོ་བསྟན་གྱི་ཡོད།བརྩེགས་ཤོ་ཞེས་པ་ནི་ཤོ་གཅིག་གི་སྟེང་དུ་ཤོ་གཞན་དེ་བརྩེགས་པ་ལ་བརྗོད་ཅིང་།ཤོ་རྩེད་ལ་བརྩེགས་ཤོ་བསྟན་པ་ཆེས་དཀོན་པས་བརྩེགས་ཤོ་རྒྱག་མཁན་གྱི་ཤོ་པ་དེར་ཐོབ་ཐང་ངེས་ཅན་ཞིག་ཡོད་དེ།ཤོ་འཁོར་དེ་ཤོ་པ་དེ་ཉིད་ལ་རྒྱལ་ཐོབ་པར་བརྩི་ལ་གལ་ཏེ་བརྩེགས་ཤོར་བཤད་པ་བརྒྱག་ཐུབ་ཚེ་ཤོ་ཆས་ཚང་མ་ཐོབ་པར་བརྩི་སྲོལ་ཡང་ཡོད།བརྩེགས་ཤོའི་བཤད་པ་ནི་འདི་ལྟར་ཏེ།༼པ་སུག་རྩི་ཁ་ལུག་སྡིག་དང་།ཞབས་དགུ་ཆུ་རྡོག་ལྕམ་གྱིས་མཆོད།ཤོ་དང་ཤོ་ཕོར་བརྡབས་ཟེ་དང་།ཤོ་གདན་ལག་སྐྱི་རྡེའུ་བཅས་པ་ང་ལ་ཐོབ།༽ཅེས་ཤོ་མིག་ཆ་ཚང་གི་མིང་འགོ་ནས་མཇུག་བར་དང་ཤོ་ཆས་ཀྱི་མིང་ཆ་ཚང་དབུགས་ཐེངས་གཅིག་ནང་ཤོད་ཐུབ་པ་དགོས།ཡང་ཡུལ་གྲུ་འགར་བརྩེགས་ཤོ་བསྟན་མཁན་གྱི་ཤོ་པས་ཤོ་པ་གཞན་ལས་སྔོན་དུ་བརྩེགས་ཤོར་ལག་པ་འཆང་ཐུབ་ཚེ།ཤོ་འཁོར་དེ་ཐོབ་པར་བརྩི་སྲོལ་ཡོད།སྐབས་རེ་ཤོ་པ་གཅིག་གི་ལག་སྐྱི་ཆ་ཚང་གཞན་གྱིས་བསད་ནས་རྡེའུས་སྟེང་མེད་ཚེ་༼དམར་ཧྲིལ༽ཞེས་བརྗོད་པ་དང་།གལ་སྲིད་ཤོ་པ་དེས་ཤོ་མིག་དགུ་དེ་བསྟན་ན་ལག་སྐྱི་དགུ་པོ་དགུ་སྒྲིལ་བྱས་ནས་བཙུགས་པའི་དབང་ཆ་ཡོད་ཅིང་།ཤོ་མིག་གཞན་ལ་འགོ་ཤོར་བཙུགས་པའི་ལག་སྐྱིའི་ཁ་གྲངས་དང་གཅིག་པ་བཙུགས་དགོས། །
༣ ཤོ་མཇུག་སྒྲིལ་སྟངས། ཤོ་མཇུག་སྒྲིལ་སྟངས་ནི་ཤོ་པ་ཕན་ཚུན་ལག་སྐྱི་གསོད་རེས་བྱས་ཏེ་གཞན་གྱི་གནས་ས་ཟིན་ནས་རང་ཉིད་གནས་འཕར་བྱེད་པའམ་ཡང་ན་རང་ནུས་ལས་གནས་ས་འཕར་བ་བྱེད་པ་དང་དུས་མཚུངས་རང་གི་ལག་སྐྱི་རྣམས་གཞན་ལས་སྔོན་དུ་འགྲོ་བ་དང་སྒྲིལ་གང་ཐུབ་པ་བྱས་རྗེས་མཐར་ལག་སྐྱི་དགུ་པོ་ལ་ཕུད་པར་བྱེད།གལ་ཏེ་རང་གི་ལག་སྐྱི་གཅིག་གམ་དགུ་སྒྲིལ་མེད་པ་ཞིག་ལ་ཕུད་དེ་ཤོ་མིག་ལྷག་སྐབས་ད་དུང་ལག་སྐྱི་ལ་མ་ཕུད་པའམ་བཙུགས་རྒྱུ་ཡོད་ཚེ་༼ལ་སྐོར་བ༽ཞེས་ཤོ་མིག་གི་ལྷག་མ་གཞིར་བཟུང་རང་གི་ལག་སྐྱི་གཅིག་བཙུགས་པའམ་ཡང་ན་ལག་སྐྱི་གཞན་གཏོང་གི་ཡོད།༼ལ་ཕུད་པ༽ཞེས་པ་ནི་ལག་སྐྱིས་རྡེའུ་ཆ་ཚང་སྒྲིམ་ཚར་བའམ་ཡང་ན་ལག་སྐྱི་བཏང་རྗེས་རྡེའུ་ཀུན་རྫོགས་པ་ལ་ཟེར།རྡེའུ་ཆ་ཚང་གཞན་ལས་སྔོན་དུ་ལ་ཕུད་ཚེ་ཤོ་འཁོར་འདི་ཉིད་ཐོབ་པར་བརྩི་གི་ཡོད།ལ་ཕུད་སྟངས་ཐད་མི་འདྲ་བ་མང་པོ་ཡོད་དེ་ལག་སྐྱི་དགུ་པོ་གཅིག་ཏུ་སྒྲིལ་ནས་ལ་ཕུད་པ་ལ་༼དགུ་སྒྲིལ༽དང་ཡང་ན་རྒྱ་སྐད་ཀྱི་སྒྲ་ཐད་སྒྱུར་ཛེ་རྨོའོ་ཞེས་པ་དང་།ཡང་དགུ་མོ་མ་ཡིན་པར་ལག་སྐྱི་རེ་རེའམ་ཉིས་མོ་དང་གསུམ་མོ་བཞི་མོ་སོགས་རེ་རེ་བཞིན་ལ་ཕུད་པ་ལ་༼དཀྱུས་མ༽ཞེས་བརྗོད་ཅིང་།དགུ་སྒྲིལ་ཡིན་ཚེ་རྒྱན་ཐོབ་ཤོར་ཆེ་བ་དང་དཀྱུས་མ་ལ་དེ་ཙམ་གྱི་ཐོབ་ཤོར་མེད། །
བཅུ་གཉིས། རྒྱན་འཛུགས་སྐོར། རྒྱན་བཙུགས་ནི་ཤོའི་རྒྱལ་ཕམ་མམ་ཐོབ་ཤོར་གྱི་གཏའ་མ་རུ་ནོར་རྫས་སོགས་འཇོག་པ་ལ་ཟེར།ཤོ་རྒྱག་སྐབས་ཤོ་པ་ཚོས་སྔོན་ལ་རང་ཉིད་ཀྱི་རྒྱུ་དཔལ་འབྱོར་ལ་གཞིགས་ནས་རྒྱན་འཇོག་གཏན་འཁེལ་བྱེད་པ་དང་།ཤོ་སྐོར་གཅིག་གམ་ཤོ་སྐོར་གསུམ་སོང་དུས་རྒྱན་བཙུགས་རྣམས་རྩིས་ལེན་རྩིས་སྤྲོད་བྱེད་ཀྱི་ཡོད།རྗེ་བཙུན་མི་ལའི་རྣམ་མགུར་དུ་ཡབ་མི་ལ་ཤེས་རབ་རྒྱལ་མཚན་གྱི་ཨ་ཕ་ཉིད་ཤོ་རྩེད་ལ་དགའ་བས་ཐེངས་ཤིག་ཤོ་པ་ཞིག་གི་གཡོ་སྒྱུའི་ཐབས་ལ་བརྟེན་ནས་ཁྱིམ་གཞིས་ཡོད་རྒུ་ཤོ་རྒྱན་དུ་བཙུགས་པས་ཐར་ཤོ་ཕམ་ཏེ་ཡུལ་གྱར་དགོས་བྱུང་བ་སོགས་སྔ་མོ་དུས་ཤོའི་རྒྱན་བཙུགས་ཧ་ཅང་ཆེ་བར་བསམ།རང་ཡུལ་གྱི་བགྲེས་སྲོང་རྣམས་ཀྱི་གསུང་བར་གཞིགས་ན་དེ་སྔོན་རྒྱན་དུ་རྟ་ནོར་ལུག་གསུམ་འཇོག་མཁན་བྱུང་མྱོང་ཡོད་ཟེར།ང་རང་གི་མིག་མཐོང་ལག་ཟིན་བྱུང་བ་ནི་ཁོ་པ་ཆུང་ངུའི་སྐབས་ཕ་ཡུལ་དུ་ལས་བྲེལ་མེད་དུས་ཤོ་རྩེད་བྱེད་མཁན་མང་པོ་ཡོད།དེ་དུས་འཚོ་བ་ཅུང་གཞན་པས་ཤོ་པ་ཚོས་རྒྱན་དུ་ཤོག་སྒོར་ཕྲན་བུའམ་འབྲུ་ཉ་ག་༼ཞིང་གྲོང་ཁུལ་དུ་ལྗིད་ཚད་འཇལ་བྱེད་གཅིག་སྟེ་རྒྱ་མ་དང་འདྲ་ལ་ཉ་ག་གཅིག་ལ་རྒྱ་མ་ཕྱེད་ཀ་ཡིན༽གཅིག་གཉིས་སམ་ཡང་ན་ཆང་སོགས་བཙུགས་ཏེ་རྒྱག་གི་འདུགཁོ་པ་ཡང་ཆུང་དུས་སུ་ཤོ་རྩེད་ལ་ཧ་ཅང་དགའ་པོ་ཡོད་པས་དགུན་དུས་སྐབས་རྩེད་གྲོགས་ཚོ་དང་མཉམ་དུ་ལྷས་རའི་༼ལུག་འཇོག་སའི་སྒོ་ར༽ནང་དུ་ཤོ་རྒྱག་གི་ཡོད།རྒྱན་དུ་བྱི་རིལ་དང་ཡང་ན་གདོང་པར་ས་དཀར་བྱུག་པ་སོགས་ཧ་ཅང་སྣང་བ་སྐྱིད་པོ་ཡོང་གི་ཡོད།དེང་དུས་རྒྱན་ལ་ཕལ་ཆེ་བས་ཤོག་དངུལ་བཙུགས་ཏེ་རྒྱག་གི་ཡོད།གལ་ཏེ་ཤོ་མིག་ཡོད་པའི་ཧྥ་ཝང་༼འོ་འཐུང་སྲོག་ཆགས་ཀྱི་རིགས་ཏེ།ལུས་དང་མགོ་བོ་བྱི་བ་དང་འདྲ་ལ་ཡན་ལག་དང་མཇུག་མའི་བར་ལ་སྐྱི་པགས་ཀྱིས་འབྲེལ་བ།མཚན་མོ་འཕུར་ནས་འགྲོ་ཞིང་འབུ་སྲིན་ཟས་སུ་བྱེད་པ་ཞིག་གོ༽ཤོ་པའི་ལུས་ལ་བཏགས་ནས་ཤོ་སྦག་རྒྱབ་ཚེ་ཐམས་བཅད་རྒྱལ་གྱི་ཡོད་པ་དམངས་ཁྲོད་དུ་བཤད་སྲོལ་ཡང་འདུགཤོ་པ་འགས་རྒྱན་བཙུགས་མི་བྱེད་པའམ་ཡང་ན་རྒྱན་ཐོབ་ཤོར་ལ་མི་གཏོས་པར་རང་ཉིད་ངལ་དུབ་སེལ་བའམ་སྤྲོ་སྣང་ལྡན་ཕྱིར་ཤོ་རྩེད་བྱེད་མཁན་ཡང་ཤིན་ཏུ་མང་ངོ་། །
བཅུ་གསུམ། མཇུག་བསྡུ་བ། བོད་ཀྱི་དམངས་ཁྲོད་ཤོ་རྩེད་ལ་ལོ་རྒྱུས་ཡུན་རིང་ལྡན་པས་དམིགས་བསལ་གྱི་ཕན་ནུས་དུ་མ་ལྡན་ཏེ་ལོ་ཆུང་བྱིས་པ་ཚོས་ཤོ་རྩེད་རྩེས་ཚེ་ཤོ་རྒྱག་དུས་ཤོ་རྩིས་གཏོང་དགོས་པས་ངེས་པར་དུ་བསམ་བློ་གཏོང་བའམ་ཀླད་པ་དཀྲུག་དགོས་ཙང་བསམ་བློ་གཏོང་རྒྱུར་སྦྱོང་བརྡར་ཐུབ་པས་སྤྱང་དུ་འགྲོ་ལ་ཤོ་བཤད་སྣ་མང་བློ་འཛིན་དང་གསར་རྩོམ་བྱ་དགོས་པ།ཤོ་བཤད་རྣམས་ངག་སྦྱོང་པོས་དེ་མ་ཉིད་དུ་བཤད་ཐུབ་པ་སོགས་དགོས་པའི་དབང་གིས་བློ་རིག་འཕེལ་བར་ནུས་པ་ཆེན་པོ་ཐོན་གྱི་ཡོད། ན་གཞོན་ཚོས་ཤོ་རྩེད་རྩེས་ན་ལས་ཀའི་ངལ་དུབ་སེལ་ལ་ཤོ་ལ་དབྱིངས་ཚུད་པས་སེམས་ཀྱི་སྡུག་བསྔལ་ བརྗེད་ནས་སྣང་བ་སྐྱིད་པོ་ཡོད་པའི་དགེ་མཚན་ལྡན།རྒན་རྒོན་རྣམས་ནས་ཤོ་རྩེད་རྩེས་ན་ཁེར་རྐྱང་གི་བསམ་མནོའི་དཀའ་སྡུག་སེལ་བ་དང་སྦྲགས་བདེ་ཐང་ལ་ཕན་ཐོགས་ཆེན་པོ་ཡོད།དཔེར་ན་ལྷ་སའི་མཛད་སྤྲོད་ཇ་ཁང་ལྟ་བུར་མཚོན་ན་ཤོ་པ་ན་གཞོན་ཡོད་ལ་བགྲེས་སྲོང་ཡང་ཧ་ཅང་མང་པོ་ཕེབས་ཀྱི་འདུག་སྟེ་བགྲེས་སྲོང་འགའ་ཤས་ཤོ་རྩེད་གནང་བ་ཕུད་ཕལ་ཆེ་བ་ལྟད་མོ་བ་ཤ་སྟག་ཡིན་པ་ལས་མཚོན་ཐུབ་བོ། འོན་ཏེ་དེང་གི་དུས་སུ་བོད་རིགས་ཕལ་ཆེ་བས་རང་མི་རིགས་ཀྱི་ ཕུལ་བྱུང་རོལ་རྩེད་དག་རིམ་བཞིན་སྐྱུར་ཏེ་མི་རིགས་གཞན་གྱི་རོལ་རྩེད་ལ་ཡག་ཉེས་ཀྱི་དབྱེ་བ་མི་བྱེད་པར་དང་ལེན་བྱེད་པར་དགའ་བས་མཐར་གཏུགས་མི་མཛེས་པའི་མཇུག་འབྲས་དུ་མ་བྱུང་དང་བྱུང་བཞིན་ཡོད།དེ་འདྲ་ཡིན་དུས་སྐབས་རེ་ང་ཚོས་རང་མི་རིགས་ཀྱི་ཕུལ་བྱུང་རོལ་རྩེད་རྣམས་ལ་སྦྱང་པ་བྱེད་པའམ་བེད་སྤྱོད་གནང་ཚེ་དགའབའི་སྣང་བ་སྟེར་ལ་སྐྱིད་པའི་ཚོར་བའང་ངང་གི་ཡོང་སྲིད། དེ་ལྟར། ཆ་ཡོངས་སུ་ཚང་བའི་བོད་ཀྱི་དམངས་ཁྲོད་རོལ་རྩེད་ཤོ་ཡིས་རྩེད་ སྟངས་ཤིག་རྒྱུན་འཛིན་དང་།དར་སྤེལ་བྱ་རྒྱུ་ལ་སྐུལ་མ་ཡོང་བའི་རེ་བས་རྟ་ངན་རྒྱུག་གི་སྣ་འདྲེན་གྱི་དཔེ་ལྟར་རང་ནུས་ཅི་ཡོད་ཀྱི་ལྷག་བསམ་དཀར་པོས་བྲིས་པ་འདི་ལ་དགེ་མཚན་གང་མཆིས་བོད་ཀྱི་དམངས་ཁྲོད་ཤོ་རྩེད་ཀྱི་རྒྱུན་འདི་ཉིད་ དབྱར་དུས་ཀྱི་སྐྱིད་ཆུ་སྔོན་མོ་ཇི་བཞིན་རྒྱས་པའི་རྒྱུ་རུ་གྱུརད་ཅིག
Monday, April 25, 2011
QQ:1393469460


c: text/html

text:
"བདག་རབ་བྱུང་བཅོ་ལྔ་བའི་ཤིང་ཕོ་སྟག་གི་ལོ་(སྤྱི་ལོ་༡༩༡༤ཧོར་ཟླ་བཅུ་གཅིག་པའི་ཡར་ངོ་ཞིག་ལ་ཁྱིམ་དེར་བཙས་ཟེར། དེ་སྐབས་ཨ་ལགས་བར་ཞིང་ཚང་ཟེར་བའི་བླ་མ་བགྲེས་པ། ལུང་བསྟན་ལ་ཐོགས་པ་མེད་པ་དགོན་གྲོང་ཀུན་གྱིས་ཚད་མར་འཛིན་པ་ཞིག་ཡོད། ཁོང་གིས་ང་རང་མ་སྐྱེས་པའི་སྐབས་ཁྱེད་ཚང་གི་ཁྱིམ་དུ་གོས་ཆེན་གྱི་འབོལ་གདན་སེར་བོ་ཞིག་བཏིང་། ཡོལ་བ་སེར་བོ་ཞིག་ཀྱང་བརྒྱབ་འདུག་པ་རྨིས་གསུངས་ཐལ་ཟེར། བདེན་པ་ཡིན་མིན་མི་ཤེས"
"བདག་བྱིས་པ་ཡིན་དུས། གཟུགས་པོ་བདེ་མོ་ཞིག་ཡིན་སྟབས་ཁྱིམ་མཚེས་དང་བཟའ་མི་ཉེ་འབྲེལ་སོགས་ཀྱིས་གཅེས་ཤིང་པང་ནས་འཁུར་བ་ལས་གྱོས་ཀོ་སོགས་ཀྱི་ནང་དུ་ཉལ་མ་དགོས་འདུག མ་རྒན་གྱིས་ཁུར་ནས་མགོན་ཁང་ལ་སྐོར་བ་མང་བོ་བྱས། བྱིས་པའི་རྩེད་མོའི་སྐབས། འཆད་ཉན་སྒོམ་སྒྲུབ་བྱེད་པ་ཤ་སྟག་བརྩེས་པ་དྲན་འདུག ཅུང་ཟད་ནར་སོན་ནས་ཕྱུགས་འཚོ་བ་དང་། ཞིང་འདེབས་དུས་མཛོ་སྣ་འཁྲིད་པ། སྟོན་ཞིང་བརྔ་དུས་བམ་པོ་འགེལ་བ་སོགས་ཁྱིམ་ལས་གང་ཐུབ་བྱས། ལོ་བརྒྱད་དགུ་ཞིག་ལོན་དུས། མའི་ཕ་རྒན་ཨ་མྱེ་བསོད་དར་དང་། མའི་མྱིང་བོ་དཀོན་མཆོག་བདེ་ཆེན་གཉིས་ཀྱིས་བླ་མ་རྣམས་ལ་གསུང་བརྟག་ཞུས་པར་བུ་ཆུང་འདི་གྲྭ་བ་བྱེད་དགོས་གསུངས་ཟེར་ནས་གྲྭ་བ་བྱེད་རྒྱུ་བྱས"
"ང་རང་ཚོགས་སུ་ཞུགས་སྐབས་གྲྭ་བ་ལྔ་བརྒྱ་ལྷག་ཡོད། དགེ་བཤེས་བཟང་བོ་དུ་མ་དང་། སྐད་གྲྭ་བ་འདོན་རྟ་དབྱངས་ལ་མཁས་པ་དུ་མ་ཡོད། ཕྱག་སྐོར་དང་སྒོམ་སྒྲུབ་ཉམས་ལེན་ལ་འབད་མཁན་མི་ཉུང་བ་རེ་བཞུགས་འདུག ཁ་ཏི་སྐྱ་ཏི་སྤྱོད་ངན་ཅན་ཡང་འགའ་ཞིག་འདུག"
"ཨ་ཁུ་བློ་བཟང་བཀྲ་ཤིས་ཞེས་ཞུ་པའི་མཁས་པ་ཞིག་ཡོད། ཁོང་གི་མདུན་དུ་རྒྱུན་པར་སོང་ནས། ཡི་གེ་དཀར་ནག་དང་དག་ཡིག་སོགས་ཅུང་ཟད་སྦྱངས། ཁོང་ངན་སྔགས་དང་མཐུ་བྱད་སོགས་ལ་མཁས་པས་ཅུང་ཟད་རེ་བསླབས། གཏེ་བོ་འགའ་རེས་བདག་ལ་བརྙས་གཙེ་བྱས་པར། ཨ་ཁུ་བློ་བཟང་བཀྲ་ཤིས་ཀྱི་ངག་བཀོད་ལྟར་དམ་ཅན་བསྐུལ་བས་རྟགས་མཚན་མྱུར་དུ་ཐོན་ཏེ་ཁོ་རང་ཚོ་གྲྭ་ཚང་འདི་དང་ཁ་འབྲལ་དགོས་བྱུང"
"བླ་བྲང་གླིང་ནས་འཁྱམ་ར་སྟེ་འདུག་ས་ཁང་ཆུང་རེ་རྙེད་མོད། ཁང་བདག་ལ་གཡོག་བྱེད་དགོས་པས་དཔེ་ཆ་ལྟ་རྒྱུར་གནོད། དེའི་སྟབས་ཞང་བོ་བདེ་ཆེན་གྱིས་བདག་ལ་ཁང་ངན་ཞིག་ཉོས། དེར་བསྡད"
"དེ་ནས་བླ་བྲང་བཀྲ་ཤིས་འཁྱིལ་དེར་རིགས་པ་སྨྲ་བའི་གྲས་སུ་ཆུད་ཙམ་ན། དམུ་དགེ་བསམ་གཏན་ཞེས་པའི་མིང་དེ། གྲྭ་ས་དེར་གྲགས་ཙམ་བྱུང་། ཕྱིས་སུ་ས་གཞན་དག་ཏུའང་མིང་དེ་ལྟར་འབོད་པ་བྱུང་ངོ"
"དེ་རྗེས་སྨོན་ལམ་ཆེན་མོའི་སྐབས། ཕ་ཡུལ་ནས་ཕ་རྒན་སླེབས་ཏེ་ད་ལན་ངེས་ཅན་དུ་ཕ་ཡུལ་ལ་ལན་ཅིག་འགྲོ་དགོས། ལོ་ངོ་དགུ་ལ་ཕ་ཡུལ་དུ་མ་སླེབས། མ་རྒན་གྱིས་ཁྱོད་དྲན་ནས་རྟག་པར་གདོང་མཆི་མས་གང་འདུག་ཟེར། ངེད་ཀྱིས་སློབ་གཉེར་གྱི་འཕྲོ་བསྐྱུར་ནས་འགྲོ་མི་འདོད། འོན་ཀྱང་ཡུལ་ཕྱོགས་དང་ཉེ་འབྲེལ་སོགས་ཀྱིས་ཁ་ཏ་བྱེད་པས་ཅི་བྱ་གཏོལ་མེད་དུ་གྱུར། ཨ་ཁུ་སྨོན་ལམ་ཚང་གི་མདུན་དུ་སོང་ནས་དེ་ལུགས་ཞུས་པས། རེ་ཞིག་ཅང་མི་གསུང་བར་གཟིགས་ནས་བཞུགས། དེའི་འཕྲོར་ཨ་ཧ་བོ་ངས་ཁྱོད་ལ་བར་ཆད་ཅིག་ཐོན་ཡོང་བསམ་གསུངས། དེ་ནས་ཕ་ཡུལ་དུ་མི་འགྲོ་ཀ་མེད་བྱུང་ནས་ལམ་བར་དུ་ཞག་ཉི་ཤུ་རྩ་གྲངས་འགོར"
"དེ་ནས་སྙན་ངག་ཞིག་བསླབ་ན་རྩོམ་ཨེ་ཡོང་སྙམ་ནས། དབྱངས་ཅན་མའི་བསྟོད་པ་ཞིག་བརྩམས། གཞན་གྱིས་རྩོམ་ཡག་པོ་འདུག་ཟེར། ཡང་འཇམ་དབྱངས་དཀར་བོའི་བསྟོད་པ་ལེའུ་གསུམ་ཅན་ཞིག་བརྩམས། རྩོམ་ལ་དྲས་རྒྱག་མཁན་ངོ་ཤེས་ཤིག་ཡོད་པ་ལ་བསྟན་པས། ཡིག་སྐྱོན་འགའ་ཞིག་ཕུད་པ་ལས་རྩོམ་ལ་དྲས་རྒྱག་རྒྱུ་མ་རྙེད་འདུག དེ་ནས་ཀུ་རེའི་ཚུལ་གྱིས་རྩོམ་འབྲི་བ་དང་། ཡིག་བསྐུར་སོགས་ཚིགས་བཅད་དུ་སྡེབ་པ་མང་བོ་བྲིས་པས། རྩོམ་ཤར་ཤར་ཐོན་པ་ཞིག་བྱུང"
"བདག་གཞན་གྱི་ཁྱམས་ར་ཞིག་ཏུ་སྤོར་ཏེ་རིག་གནས་ལ་སྦྱངས་དགོས་ཤར་ནས། ཉིན་ཤིག་པྲ་ཕབ་མཁན་དེ་གདན་དྲངས་ནས། ངེད་ཀྱིས་མིག་འཕྲུལ་སོགས་སྒྱུ་མ་སྣ་ཚོགས་ཤིག་སློབ་འདོད་པས་ཇི་འདྲ་ཞེས་དྲིས་པས། ཟམ་པ་སྐེད་ཆད་ཅིག་བབ་འདུག་མི་བཟང་ཟེར། འོ་ན་རིག་གནས་ཤིག་བསླབ་ན་ཞེས་དྲིས་པས། རལ་གྲི་འོད་འཚེར་བ་ཞིག་བབ། ཤིན་ཏུ་ལེགས། འོན་ཀྱང་རལ་གྲིའི་རྩེ་ལ་སེར་ཁ་ཕྲ་མོ་ཞིག་འདུག་མོད། འཇམ་དབྱངས་ཆོས་རྗེའི་གསོལ་འདེབས་ཡོན་ཏན་དཀྱིལ་འཁོར་མ་བཏོན་ན་སྐྱོན་མེད་པ་ཤར་འདུག་ཟེར། ཡང་ངས་རིག་གནས་བསླབ་ན་ལས་འབྲེལ་ཡོད་སའི་སློབ་དཔོན་དེ་གང་ན་འདུག་དྲིས། ཚོགས་ཆེན་འདུ་ཁང་གི་ཤར་ཕྱོགས་སུ་ཡོད་ལ། དགུང་གྲངས་ལྔ་བཅུ་དྲུག་ཅུ་ཡར་མར་ཞིག་རེད། རྟོགས་པ་མཐོན་པོ་ཞིག་ཡིན་ཀྱང་། མཛད་འཕྲིན་ཆེས་ཆེར་རྒྱས་པར་སྟོན་གྱི་མེད་པ་འདྲ་སྟེ་པདྨ་ཆེན་པོ་ཞིག་གི་ནང་དུ། ཤེལ་གྱི་མཆོད་རྟེན་ཞིག་འདུག་སྟེ། པདྨའི་འདབ་མ་རྣམས་ཀྱིས་མཆོད་རྟེན་ཅུང་ཟད་བཏུམ་སྟེ་འདུག་ཟེར།"
"རྗེས་སོར་ངེད་ཀྱི་བསམ་པར། པཎྜི་ཏ་ཆེན་པོ་ལྷ་མོའི་ཚུལ་ཁྲིམས་རིན་པོ་ཆེ་གྲགས་ཆེའང་། དགུང་གྲངས་ཐོད་ཐུག་ཀྱང་གཟིམ་ཁང་ཚོགས་ཆེན་འདུ་ཁང་གི་ཤར་ཕྱོགས་སུ་མེད་པར་ཐོད་མི་ཐུག ཁོང་ཨ་ལགས་རྒྱ་ཞབས་དྲུང་རིན་པོ་ཆེ། དགུང་གྲངས་དང་ཚོགས་ཆེན་འདུ་ཁང་གི་ཤར་ཕྱོགས་སུ་ཡོད་པས་དེ་གཉིས་ཐོད་ཐུག་ཀྱང་མཛད་འཕྲིན་ཆེས་ཆེར་རྒྱས་པར་སྟོན་བཞིན་པ་ཡིན་ཏེ། ཚོགས་ཆེན་ཁྲིར་བཞུགས་ཡོད། དབང་བཀའ་ཆོས་རྒྱ་ཆེར་སྟོན་བཞིན་པས། ཐོད་མི་ཐུག་བསམ་ནས་གང་ཡིན་ངེས་པ་མ་རྙེད་ཕྱིས་ཚོགས་ལ་སོང་ནས་དུས་འཁོར་སྲིབ་གྲལ་ཞིག་ནས་དུས་འཁོར་བ་འགའི་གྲལ་མཐར་བསྡད། དེའི་ཉིན་གྲལ་གྱི་གྲལ་འགོར། གྲྭ་རྒན་དབུ་ཆེ་ཞིང་དབུ་སྐྲ་ཅུང་ཟད་དཀར་བ་ཞིག དེ་མཐོང་བ་ན་སེམས་དགའ་ཞིང་ཡིད་དང་བ་ཞིག་བྱུང་། མཉམ་དུ་ཡོད་པའི་དུས་འཁོར་བ་དེ་ལ། གྲལ་འགོའི་ཨ་ཁུ་དེ་སུ་རེད་ཅེས་དྲིས་པས་འོ་དེ་ཨ་ཁུ་ཨོཾ་འཁྱིམ་ཚང་ཟེར་བའི་མཁས་ཆེན་དེ་རེད"
"རྗེས་སོར་བདག་སློབ་གྲྭ་དེའི་དགེ་རྒན་དུ་བསྐོས། དཔེ་ཆ་སློབ་གཉེར་བྱེད་རྒྱུ་ལ་གནོད་སྙམ་དུ་སེམས་སྡུག་ཆེན་པོ་བྱུང་། ཕྱག་མཛོད་དབལ་མང་ཚང་ལ་ཞུས་ནས་དགོངས་པ་ཞུས་ཀྱང་དགོངས་པ་མ་ལོན། ད་རྗེས་སྐྱབས་མགོན་ཐམས་ཅད་མཁྱེན་པ་ཁོང་གི་ཞལ་ནས། ཚོགས་འདུའི་ཐོག་གསུང་གནང་སྟེ། དེང་དུས་གསར་བརྗེ་ཟེར་བ་དེ་འཛམ་གླིང་འདིར་ཆུའི་རླབས་བཞིན་ཡོང་གིན་ཡོད། མི་རང་རང་འདྲ་བ་སྔོན་ལས་ཀྱི་དབང་གིས་ཁྲི་ཁ་གདན་ཁ་འདི་འདྲར་སྐྱེས་ན། ཡུལ་ཁམས་སྤྱི་བློས་གཏོང་ཉན་རྒྱུ་མ་རེད་བསམ་ནས། བསམ་པ་ཡར་བསམ། སྐུད་པ་ཡར་འཁེལ་བྱས་པ་ཡིན་ཡང་། ཐང་ན་གཉའ་ལ་རྐ་བརྐོས་དང་ཁ་འདྲ་འདྲ། མགོར་ཆུ་དྲངས་དང་ཁ་འདྲ་འདྲ་བཤད་ཀི་ཡོད་ནི་རེད། ཁྱེད་རྣམ་པ་སློབ་མ་ཚོ་ཡིན་ན་ཡང་། ངས་བརྒྱ་བོའི་གྱབ་ཀི་བསལ། བརྒྱད་པོའི་གྱབ་ཀི་བདམས་ནས། རིག་གནས་ཡག་པོ་རེ་ཨེ་སློབ་སྙམ་དུ་རེ་བ་བྱས་པ་ཡིན་པས། རེ་བ་ཅན་ལ་རེ་ཐག་ཅིག་མ་གཅོད། ཁོང་ཨ་ཁུ་བསམ་གཏན་ཡང་། ཆོས་འཇིག་རྟེན་གཉིས་ཀར་རྣམ་དཔྱོད་ཆེ་བ་ཡིན་གཤིས་དགེ་རྒན་དུ་བསྐོ་བཞག་བྱས་པ་ཡིན། ཁྱེད་རྣམས་ཀྱིས་ཀྱང་བརྩི་བཀུར་དང་གསུང་བརྩི་དགོས། ཞེས་སོགས་གསུངས"
"བདག་ཆབ་སྲིད་ཀྱི་ཕྱོགས་ལ་རྒྱུས་མེད་ལ། ཡིག་ཚང་སོགས་དང་མི་ཆེན་དཔོན་ཆེན་ལ་སྐྲག་ཉམས་གུས་ཟོལ་སོགས་ཆེར་མི་ཤེས་མོད། ཁོང་ཐམས་ཅད་མཁྱེན་པ་བདག་ལ་ཐུག་ཤིན་ཏུ་དགྱེས་པས་གོང་འོག་གང་གི་ཡང་བཀའ་བཀྱོན་སོགས་བྱུང་མ་མྱོང"
"བདག་བླ་བྲང་དུ་ཟིང་ཆ་ཆེ་བས་འདུག་མི་འདོད་པ་བྱུང་། དགོན་པའི་ཚོགས་ཆེན་ཁྲི་རིན་པོ་ཆེ་སོགས་ལས་སྣེ་འགའ་ཞིག་དང་། རྫོང་གི་དཔོན་ཆེན་འགའ་ཞིག་གིས་ཀྱང་ཁྱོད་ལན་གྲུར་སོང་ནས་བྱ་བ་རེ་སྒྲུབ་ན་ཟེར་བ་བྱུང་། བདག་ཀྱང་རྣམ་གཡེང་ལ་གོམས་པའི་དབང་གིས་གྲོང་ཁྱེར་ཆེ་ས་རྣམས་སུ་ལྟད་མོར་འགྲོ་འདོད་སྐྱེས"
"དེའི་ཤུལ་དུ་བདག་གི་རྩ་བའི་བླ་མ་རྣམས་ཀྱི་ནང་ནས། པཎ་ཆེན་ཤཱི་ལའི་མཚན་ཅན་ཏེ་ཨ་ཁུ་ལྷ་མོའི་ཚུལ་ཁྲིམས་ཚང་གཅིག་པུ་བཞུགས་ཡོད་སྟབས་ཁོང་ལ་ཞུ་དགོས་པ་བྱུང་སྟེ། བླ་མས་བཀའ་མ་གྲོལ་ན་བྱ་བཞག་འགྲོ་འདུག་གང་ཡང་ལམ་འགྲོ་མི་འོང་བས་ཕོ་ཚོད་བསྐྱེད་དེ་ཞུས་པ་ན། ཞལ་ནས་འགྲིག་གི་ཁྱོད་རྒྱ་ནང་དུ་སོང་ན་ཕན་ཙ་གེ་ཙིག་གེ་ཐོགས་ཡོང་གསུངས་ནས་བཀའ་གྲོལ། རྗེས་སོར་སྐུ་མདུན་དུ་བཅར་སྐབས། ཡང་ཞལ་ནས་ཁྱོད་རྒྱ་ནང་དུ་སོང་ན་དགེ་བཤེས་ཤེས་རབ་རྒྱ་མཚོའི་མདུན་ནས་སྔགས་ཤིག་ཁྲིད་ཨེ་ཐུབ་ལྟོས། ཁོང་ནི་བསམ་གྱིས་མི་ཁྱབ་པ་ཞིག་ཡིན་ཞེས་ཡོན་ཏན་མང་བོ་བརྗོད་པ་དང་། ཚེ་རབས་དྲན་པའི་མངོན་ཤེས་ཡོད་ཚུལ་རྒྱས་པར་གསུངས། ཁོང་གིས་དགེ་བཤེས་རིན་པོ་ཆེ་ཤེས་རབ་རྒྱ་མཚོ་ལ་བཅོལ་དམ་གྱིས་ཕྱག་ཡིག་ཀྱང་བསྐུར"
"དེ་ནས་རླངས་འཁོར་ལ་བསྡད་ནས་ལན་གྲུར་སླེབས། དགེ་བཤེས་རིན་པོ་ཆེ་ཤེས་རབ་རྒྱ་མཚོ་ཡང་དེ་གར་ཕེབས་འདུག་པས་ཞལ་མཇལ། ཚུལ་ཁྲིམས་ཀྱི་ཡི་གེ་བསྐུར་ཏེ་སློབ་མ་ཞིག་བཅོལ་དམ་བྱས་ཡོད་པ་དེ་ཁྱོད་ཨེ་རེད་གསུངས། རེད་ལགས་ཞུས་པས་དེ་ནས་བཟུང་ནང་མི་ལྟ་བུར་གྱུར"
"རབ་རྒྱལ་ལྕགས་སྟག(སྤྱི་ལོ༡༩༥༠)ལོ་རང་ལོ་སོ་བདུན་ཐོག་དགེ་བཤེས་རིན་པོ་ཆེ་དང་ཞིན་ཅང་གི་དཔོན་ཁ་ཤས་དང་མཉམ་དུ་གནམ་གྲུར་བཞུགས་ནས་པེ་ཅིན་དུ་སོང་། ཐོག་མར་དགེ་བཤེས་རིན་པོ་ཆེ་སོགས་དང་། ངེད་ཀྱང་མགྲོན་ཁང་སྣེ་ལེན་ཁང་དུ་བསྡད"
"བདག་རིག་གནས་ལ་དགའ་བས་སློབ་གྲྭ་ཞིག་ཏུ་སོང་ནས་རྒྱ་ཡིག་དང་དབྱིན་ཡིག་ཅིག་སློབ་སྙིང་འདོད། འོན་ཀྱང་དབྱང་ཅིན་རིན་གྱིས། ཁྱོད་ལས་བྱེད་པ་བྱས་ན་ངེད་ཅག་ལ་མཁོ། ད་དུང་སི་ཁྲོན། ཤས་ཁམས། བོད་ལྗོངས་རྣམས་བཅིངས་འགྲོལ་མ་བཏང་། བོད་ཡིག་གི་ལས་དོན་གལ་ཆེ་ཟེར་བྱུང་། དགེ་བཤེས་རིན་པོ་ཆེས་ངེས་པར་ཁས་ལོངས། ལས་བྱེད་པ་བྱས་ནས་བསྟན་འགྲོའི་དོན་ཅི་ནུས་རེ་བྱེད་དགོས་གསུང་སྟབས་ཁས་བླངས་ནས། མི་རིགས་དོན་བྱེད་ཨུ་ཡོན་ལྷན་ཁང་གི་སི་བཞི་ཡོད་པའི་གསུམ་པའི་ནང་དུ་སྤོར། དེ་གར་རྡོ་རྗེ་ཚེ་བརྟན། ཕུན་བཀྲ་སོགས་ཡོད་པས་སྟབས་བདེ་བྱུང་། དེ་གར་ཡིག་བསྒྱུར་བ་ཕུན་བཀྲ་དང་། རྒྱ་མི་ཁ་ཤས་ཡོད། ཧང་མེན་ཤན་བསོད་ནམས་རྒྱ་མཚོ་ཡང་ངེད་ཀྱིས་གོང་ལ་ཞུས་ནས་ལས་ཁུངས་དེ་གར་བཀོད་སྒྲིག་བྱས། དེར་མི་དམངས་བརྙན་པར་སོགས་ཡི་གེ་བསྒྱུར་བ་དག་ལ་ཞུས་དག་བྱས་ནས་བསྡད"
"ང་ཕོད་སོགས་བོད་ཀྱི་འཐུས་མི་རྣམས་རྒྱ་གར་ནས་ཆུ་ཐོག་བརྒྱུད་པེ་ཅིན་དུ་འབྱོར་ཏེ་བོད་ཞི་བའི་བཅིངས་འགྲོལ་གྱི་ཆིངས་ཡིག་དོན་ཚན་བཅུ་བདུན་པ་ཐག་བཅད། ཆིངས་ཡིག་པར་ཞུས་ཀྱི་ལས་དོན་ལའང་ཞུགས་དགོས་བྱུང"
"རབ་རྒྱལ་མེ་མོ་བྱ(སྤྱི་ལོ༡༩༥༧)ལོ་རང་ལོ་ཞེ་བཞིའི་ཐོག་ཁྲིན་ཏུའུ་རུ་གཡས་ལྷུང་པར་ངོ་རྒོལ་བྱེད་པའི་ཚོགས་འདུར་ཞུགས་དགོས་བྱུང་། འོན་ཀྱང་ཆོས་ལུགས་བཅོས་བསྒྱུར་མ་བྱས་སྟབས་གཟན་ཤམ་གྱོན་ནས་བཙུན་ཚུགས་བཟུང་ཞིང་རྒྱ་སྐད་མི་གོ་བའི་རྣམ་པ་བསྟན་པས། རང་གཞན་གང་ལའང་ངན་སྨྲས་བྱེད་མ་དགོས"
"རང་རྒྱལ་ས་ཕོ་ཁྱི(སྤྱི་ལོ༡༩༥༨ལོ་རང་ལོ་ཞེ་ལྔའི་ཐོག་སླར་ལྷ་རྒྱལ་གླིང་དུ་འོང་། ལོ་དེའི་ཟླ་བརྒྱད་པའི་ནང་རང་སྐྱོང་སྲིད་གཞུང་འབར་ཁམས་སུ་སྤོས་སྟབས་བདག་ཀྱང་འབར་ཁམས་སུ་སྤོས། དེ་སྐབས་ཤིག་རྨི་ལམ་དུ་དུག་སྦྲུལ་ཆེན་པོ་ཕུ་ཐུང་ཙམ་ཞིག་ཡོད་པ་སྒེའུ་ཁུང་ནང་ནས་ཡོང་སྟེ། ངའི་མགོ་ཁ་ནང་དུ་བཅུག ངའི་ལག་ཏུ་གྲི་གུག་ཅིག་ཡོད་པས་དེས་ཁོའི་ཁ་ཤ་སོགས་གཤགས་ཏེ་མགོ་ནས་བཀོག ཁོ་གར་སོང་ཆ་མེད་དུ་གྱུར། ནུབ་ཅིག་ཡང་སྦྲུལ་ཆེན་པོ་འདོམ་གསུམ་བཞི་ཙམ་ཡོད་པ་ཞིག་འོང་བར། ངའི་ལག་ཏུ་གྲི་ཐུང་ཞིག་དང་ཐོ་བ་ཞིག་ཡོད་པས་གྲི་ཐུང་སྐེར་བཞག་ནས་ཐོ་བས་བརྒྱབ་པ་སྐེ་བཅད་ནས་ས་ལ་ལྷུང་། བལྟས་པས་ཤིང་གིས་བཟོས་པ་ཞིག་ཡིན་འདུག་པ་རྨིས། དེ་ཕྱིན་ཀླུ་སྐྱོན་སོགས་ཀྱིས་མི་ཐུབ་པ་ཞིག་བྱུང་སོང་སྙམ། དགོན་པ་ཐམས་ཅད་བཅོས་བསྒྱུར་བྱས་པའི་གཏམ་དག་ཐོས་ཤིང་། གསར་འགྱུར་ཐོག་ནས་ཀྱང་མཐོང་ཐུབ། ཟླ་བཅུ་བ་ནས་བཀས་བཀོད་རྒྱུད་འཛིན་ཀྱི་རྔ་མ་གཅོད་དགོས་ཞེས་པའི་ལས་འགུལ་ལངས། ཟླ་ངོ་གསུམ་ལ་ལས་འགུལ་བྱས། གཟན་ཤམ་གྱོན་བཞིན་ཚོགས་འདུར་ཞུགས་མོད། ལས་ཀའི་བསྒྱུར་བཀོད་པའི་གྲངས་སུ་འགྲོ་མ་དགོས"
"རབ་རྒྱལ་ས་མོ་ཕག(སྤྱི་ལོ༡༩༥༩)ལོ་རང་ལོ་ཞེ་དྲུག་ཐོག་ལུགས་རྙིང་གི་ལོ་སར་ནས་གཟན་ཤམ་མི་འཕུད་ཀ་མེད་བྱུང་། ལོ་དེའི་སྤྱི་ཟླ་ལྔ་བར་པེ་ཅིན་དུ་རྒྱ་བོད་ཤན་སྦྱར་ཚིག་མཛོད་དང་མའོ་ཙེ་ཏུང་གི་གསུང་རྩོམ་གཅེས་བསྡུས་དེབ་དང་བོ་བསྒྱུར་བར་ཞུས་དག་བྱེད་དུ་ཤོག་ཟེར་དེར་སོང་། རྗེས་སུ་ཚེ་ཏན་ཞབས་དྲུང་ཚང་ཕེབས། ཁང་མིག་གཅིག་གི་ནང་དུ་མཉམ་དུ་བསྡད། ཁོང་ཐུགས་རྒྱུད་འཇམ་ཞིང་བོད་རང་གི་རིག་གནས་ལ་ཤ་ཞེན་ཆེ་བས་ངེད་གཉིས་ཡིད་མཐུན་པོ་བྱུང་སྟེ། ཟ་མ་ཟ་བ་དང་། འཁྱམས་འཁྱམས་ལ་འགྲོ་བ་སོགས་མཉམ་འགྲོ་མཉམ་འདུག་བྱས་པས་སྐྱིད་པོ་བྱུང"
(རྩོམ་འགན་པ། རིན་ཆེན།)
Copyright© China Tibet Online
E-Mail:zangwenbu@126.com ཁ་པར།:010-58336716
ཅིང ICP ཐེབས། 12020827ཨང-1 པེ་ཅིང་སྤྱི་དྲའི་བདེ་ཐེབས110102001709-1

robotstxt: allowed

filter: keep


text:
བོད་ཀྱི་འབྲོག་ཁྱི་དང་འཛམ་གླིང་།
ཚེ་རིང་དོན་གྲུབ།
—————————-
ཉིན་གཅིག་རྒྱལ་སའི་གྲོང་ཁྱེར་འདིའི་ནང་ཁྱི་ཚོང་འདུས་ཀྱི་བྱེད་སྒོ་ཞིག་ཏུ་སོང་བ་ཡིན། མཛད་སྒོ་དེའི་ཐོག ཁྱི་བདག་མང་པོ་ཞིག་གིས་རང་ཉིད་ཀྱི་ཁྱི་ལ་མཛེས་ཆས་དང་བཟོ་བལྟ གཙང་སྦྲ་ཡག་ཐག་ཆོད་བྱས་ནས་དཔྱིད་ཀྱི་གནམ་གཤིས་དྲོད་འཇམ་འདིའི་འོག་ཡར་འགྲོ་མར་འགྲོ་བྱེད་བཞིན་འདུག བར་ལྟར་སྒྲིག་པའི་གུར་ཆུང་དེ་དག་གི་ནང་དུ། ཁྱི་ཡི་རྒྱན་ཆ། ཁྱི་ཡི་འདོགས་ཐག ཁ་ཟས། སྨན། རྩེད་ཆས། གདན། ཁང་པ། ཁྱི་ཡི་དེབ་སོགས་བཟོ་གྲྭའི་མི་ཚབ་དང། ལག་ཤེས་མི་སྒེར། ཁྱི་ཡི་སྨན་པ། ཁྱི་ལ་སྦྱོང་བརྡར་སྤྲོད་མཁན་རྣམས་ཀྱིས་རང་ཉིད་ལ་གང་ཡོད་དང་གང་ཤེས། ཁྱི་ཡི་སྐོར་ལ་གང་མཁས་དེ་འགྲེལ་བརྗོད་དང་། ངོ་སྤྲོད། མིག་སྟོན་གནང་གིན་འདུག ནུབ་ཕྱོགས་པ་འདི་ཚོས་ཁྱི་ལ་རིན་ཐང་འདི་འདྲ་སྤྲོད་པ་མཐོང་དུས། རང་ཉིད་སྐྱེས་སའི་བོད་ཀྱི་སྲང་ལམ་དུ་འཁྱམས་པའི་ཁྱི་དང་།དབྱར་ཁའི་ཚ་འོག་དང་དགུན་ཁའི་གྲང་ངར་ཁྲོད་བོད་ཀྱི་མཐོ་སྒང་དུ་འཚོ་སྡོད་བྱེད་པའི་བོད་ཀྱི་འབྲོག་ཁྱི་རྣམས་དྲན་ཞིང་སེམས་སུ་འཁོར་བ་ན། བོད་ཀྱི་ཁྱི་ཡི་སྐོར་ལ་བྲིས་བའི་རྩོམ་ཡིག་ཁ་ཤས་ཀློག་ཏེ་ཕྱོགས་སྒྲིག་བྱེད་རྒྱུ་བྱུང་།
བོད་ཀྱི་འབྲོག་ཁྱི་ནི་གཟུགས་ཕུང་ཆེ་ལ་ཨེ་ཤི་ཡ་དཀྱིལ་གྱི་ས་སྒང་དང་། ཐང་གཤོངས། རི་བོ་ཧི་མ་ལ་ཡའི་འདབས་རོལ་གྱི་མཐོ་སྒང་གི་མི་མང་ལྷན་དུ་འཚོ་སྡོད་བྱེད་བཞིན་ཡོད། འབྲོག་ཁྱི་འདིའི་རྒྱུད་པ་ཁྱི་ཡི་རིགས་གང་ཞིག་ནས་མཆེད་པའི་གཞི་འཛིན་གྱི་ཡིག་ཆ་ཡིད་ཆེས་རུང་བ་ཞིག་མི་འདུག ཡིན་ནའང་། བོད་ཀྱི་འབྲོག་ཁྱི་ལ་དམིགས་གསལ་གྱི་ས་ཆ་ཞིག་ཡོད་པ་ལོ་རྒྱུས་ཀྱིས་བདེན་དཔང་བྱས་ཡོད། དེ་ནི་རི་བོ་ཧི་མ་ལ་ཡའི་འདབས་འབྲེལ་གྱི་ས་ཁུལ་བལ་ཡུལ་དང་། འབྲུག་ཡུལ། བོད་མདོ་དབུས་མཐོ་སྒང་དེ་རེད།
བོད་ས་མཐོ་རུ་འཚོ་བའི་འབྲོག་པ་རྣམས་ཀྱིས་འབྲོག་ཁྱི་འདི་སྦྲ་ཁྱིམ་དང་དགོན་སྡེ་སྲུང་ཆེད་སྒོ་འགྲམ་དུ་འདོགས་སྲོལ་ཡོད་ལ། འབྲོག་པ་ཁ་ཤས་ཀྱིས་ཉིན་དཀར་ལྕགས་ཐག་དང་ཀོ་ཐག་གིས་བཏགས་ནས་མཚན་མོ་གློད་ཀྱི་ཡོད། དེ་མིན་འབྲོག་པ་ཚོས་དགུན་ས་ནས་དབྱར་ས་སྤོ་དུས། འབྲོག་ཁྱི་ཤུལ་དུ་བཞག་ཏེ་རྟ་རྒན། གཡག་རྒན། བྱིས་པ་དང་བུད་མེད། སྦྲ་གར་སྲུང་བར་བྱེད།
སྤྱི་ལོ་༡༨༠༠་སྟོད་ཙམ་ལ། ཕྱི་གླིང་བ་ཁ་ཤས་བོད་དུ་སླེབས་སྐབས་བོད་ཀྱི་ཁྱི་ཡི་སྐོར་ལ་ཤེས་རྟོགས་དང་དོ་སྣང་ཉུང་ཙམ་ལས་མེད། བོད་དུ་སྔ་མོ་སླེབས་པའི་འགྲུལ་བཞུད་བ་ཚོས་མཐོང་བའི་བོད་ཀྱི་ཁྱི་སྐོར་ལ་ཞིབ་བརྗོད་བྱས་མི་འདུག མཱར་ཁོ་ཕོ་ལོ་ Marco Polo ཡིས་བྲིས་བའི་བོད་ཀྱི་ཁྱི་སྐོར་ལ“ཁྱི་དེ་དག་ནི་བོང་བུ་ལྟར་ཆེན་པོ་འདུག” ཟེར། དུས་རབས་བདུན་པའི་ནང་ཡེ་ཤུའི་ཆོས་ལུགས་སྤེལ་མཁན་ཚོས་གཟུགས་ཕུང་ཆེ་ལ་གདུག་རྩུབ་ཆེ་བའི་བོད་ཀྱི་འབྲོག་ཁྱི་སྐོར་ལ་བྲིས་ཡོད་པ་ནི་ “བོད་ཀྱི་ཁྱི་མང་པོ་སྤྱིར་བཏང་ཞིག་མིན་པར་ཁྱད་དུ་འཕགས་པ་ཞིག་རེད། དེ་ཚོ་སྤུ་རིང་ལ་ནག་པོ་འོད་གྱི་ལེ་དང་། ཤིན་ཏུ་ཆེལ་ཤེད་སྟོབས་ལྡན་པ། དེ་ཚོ་ཟུག་སྐབས་ཉེན་བརྡ་དང་རྔང་སྐྲག་ཅིག་སྟེར”ཅེས་བཀོད་འདུག
སྤྱི་ལོ་༡༨༠༠་ནང་འགོ་གཙོ་སཱ་མུལ ཊུར་ནེར་ Captain Samuel Turner ༼ བོད་ནང་ཁྲི་ཞོ་ (Teshoo)བླ་མའི་སྲིད་དབང་སྐབས་གཞུང་ཚབ་གནང་དུས་ཡིག་ཆའི་ནང་དུ་༽ བོད་ཀྱི་ཁྱི་ཆེན་པོའི་སྐོར་གླེང་བ་ནི་“གཡས་ཕྱོགས་སུ་ཁང་བ་ཆེན་པོ་ཞིག་འདུག དེའི་གཡོན་ཕྱོགས་སུ་ཤིང་གིས་བཟོས་བའི་ར་བ་ཞིག་གི་ནང་དུ་གཟུགས་ཕུང་ཆེན་པོའི་ཁྱི་མང་བོ་ཞིག་བཅུག་འདུག དེ་དག་ཧ་ལས་བའི་ཤེད་སྟོབས་ཆེ་ལ། སྐད་ཟུག་ཆེན་པོ་འདུག” དེ་ལྟར་འགྲེལ་བརྗོད་བྱས།
སྤྱི་ལོ་༡༨༤༧་ནང་། རྒྱ་གར་དུ་ཡོད་པའི་དབྱིན་གཞུང་གི་སྐུ་དྲག་ཧཱར་ཌིན་ཇེ་ Lord Hardinge གྱིས་བོད་ཀྱི་འབྲོག་ཁྱི་“ཚེ་རིང་” ཟེར་བ་ཞིག་དབྱིན་ཇིའི་རྒྱལ་མོ་བེ་ཁྲོ་རེ་ཡ་Victoriaལ་ཕུལ་འདུག སྤྱི་ལོ་༡༨༥༩་ནང་དབྱིན་ལན་དུ་ཐེངས་དང་པོའི་ཁྱི་ཡི་གཟིགས་སྟོན་བྱས། སྤྱི་ལོ་༡༨༧༣་ནང་དུ་ཁེན་ནེལ་ཚོགས་པས་ Kennel Club ཁྱི་ཡི་རིགས་༤༠༢༧ཡོད་པའི་པར་སྒྲོམ་ཞིག་ཐོག་དང་པོ་པར་བསྐྲུན་བྱས་པ་དང་། “བོད་ནས་ཁྱི་ཆེན་པོ་” དེ་གཞུང་ཕྱོགས་ཀྱིས་ “བོད་ཀྱི་འབྲོག་ཁྱི་” Tibetan Mastiff མིང་འདོགས་ཐོག་མ་གནང་།
སྤྱི་ལོ་༡༨༧༤་ནང་། དབྱིན་ཇིའི་རྒྱལ་སྲས་ཝ་ལེ་སུ་ Wales ལ་བོད་ཀྱི་འབྲོག་ཁྱི་གཉིས་ཐོབ་པ་དང་། སྤྱི་ལོ་༡༨༧༥་ལོའི་ཟླ་བ་བཅུ་གཉིས་བའི་ནང་ཨཱ་ལེ་སཱན་ཌི་རཱ་ཕོ་བྲང་ནང་དུ་འབྲོག་ཁྱི་གཟིགས་སྟོན་བྱས། སྤྱི་ལོ་༡༩༢༨་ནས་བཟུང་། དབྱིན་ཡུལ་དང་ཡུ་རོབ་ཏུ་བོད་ཀྱི་འབྲོག་ཁྱི་ཉུང་ངུ་ཞིག་ཁྱེར་འདུག སྤྱི་ལོ་༡༩༢༨་ནང་སྐུ་ཞབས་ཁོ་ལོ་ནེལ་ Colonel དང་ལྕམ་བྷེ་ལེའེ་ Bailey གཉིས་བོད་དང་། འབྲས་ལྗོངས། བལ་ཡུལ་དུ་སྲིད་དོན་ཕྱག་ལས་གནང་སྐབས། བོད་ཀྱི་འབྲོག་ཁྱི་བཞི་དབྱིན་ཡུལ་དུ་ཁྱེར་འདུག
སྤྱི་ལོ་༡༩༥༠་སྨད་ཙམ་ལ་ཨ་རིའི་སྲིད་འཛིན་ཨེ་སེན་ཧོ་ཝེར་Eisenhowerལ་བོད་ནས་འབྲོག་ཁྱི་གཉིས་བསྐུར་འདུག འབྲོག་ཁྱི་དེ་གཉིས་ཨ་རིའི་དཀྱིལ་ནུབ་ཁུལ་གྱི་ཞིང་ས་ཞིག་ཏུ་བདག་གཉེར་བྱས་ཀྱང་། ཡིན་ནའང་འབྲོག་ཁྱི་དེ་གཉིས་ཀྱི་སྐོར་གོ་མེད་ཚོར་མེད་དུ་གྱུར། སྤྱི་ལོ་༡༩༦༩་ནས་བཟུང་། བོད་ཀྱི་འབྲོག་ཁྱི་ཁ་ཤས་བལ་ཡུལ་དང་རྒྱ་གར་ནས་ཨ་མེ་རི་ཁ་ལ་ནང་འདྲེན་བྱས་བ་དང་། སྤྱི་ལོ་༡༩༧༤་ནང་ཨ་མེ་རི་ཁ་བོད་ཀྱི་འབྲོག་ཁྱི་མཐུན་ཚོགས་བཙུགས།
དུས་རབས་མང་བོ་ཞིག་ལ་བོད་ཀྱི་འབྲོག་ཁྱི་ནི་སྐྱེས་བ་དང་མཉམ་དུ་འབྲེལ་བ་ཉེ་བོ་བྱུང་ཡང་། འབྲོག་ཁྱི་ལ་ཡིད་ཆེས་འཕེལ་ཞིང་རྒྱུས་ལོན་ཐུབ་པར་གསང་
བ་ལྐོག་གྱུར་དང་གསལ་རྟོགས་དཀའ་བ་ཞིག་རེད། སྤྱིར་ན་འབྲོག་ཁྱི་ནི་བལྟ་སྲུང་བ་ཅི་བཞིན་བོད་ཀྱི་རྟ་ནོར་ལུག་གསུམ་དང་། གལ་ཆེ་ཤོས་ཤིག་ལ་བུད་མེད་དང་བྱིས་པ་སྲུང་སྐྱོབ་བྱེད་ཆེད་དུ་མཁོ་བ་རེད།
བོད་ཀྱི་འབྲོག་ཁྱི་ནི་འཛམ་གླིང་ནང་རྒོལ་འཛིང་ལྡན་པའི་ཁྱི་ཞིག་རེད། ཁོ་ཡི་མིག་ཤེས་གསལ་ལ་རྣ་ཤེས་རྣོ་བ་། ཤེད་སྟོབས་ཆེ་ལ་སོ་རྣོ་བའི་ཁྱད་ཆོས་ལྡན། འཛམ་གླིང་ཁྱི་ཡི་ཁྲོམ་ར་ནང་། བོད་ཀྱི་འབྲོག་ཁྱི་དར་མ་ཞིག་ལ་ཨ་སྒོར་ཁྲི་བཞི་དང་ལྔ་བར་གནས་ལ། འབྲོག་ཁྱི་ཕྲུ་གུ་ཞིག་ལ་ཨ་སྒོར་སྟོང་ལྔ་ནས་ཁྲི་གཅིག་གི་རིན་ཐང་ཡོད་འདུག བོད་ཀྱི་འབྲོག་ཁྱི་ནི་བོད་ཀྱི་མཐོ་སྒང་དུ་འཚོ་སྡོད་བྱས་པའི་བོད་མི་མཉམ་ཇག་པ་དང་། རྐུན་མ། སྤྱིང་ཀི་སོགས་འགོག་སྲུང་ཐུབ་མཁན་གྱི་ཁྱི་སྟོབས་ཆེན་ཞིག་རེད།


text:
གཅེར་བུ་བའི་ཆོས་ལུགས།
གཅེར་བུ་བའི་ཆོས་ལུགས་ནི་རྒྱ་གར་གྱི་ཆོས་ལུགས་ཞིག་རེད།
ནང་དོན།
ལོ་རྒྱུས།[རྩོམ་སྒྲིག]
མཁས་པའི་དབང་པོ་དུང་དཀར་བློ་བཟང་འཕྲིན་ལས་ཀྱི་༼གྲུབ་མཐའི་སྐོར་གྱི་རྣམ་བཤད་༽ལས། གཅེར་བུ་བ་ཟེར་བའི་དོན་ནི་རྣམ་ཀུན་རང་གི་ལུས་པོ་ལ་འདོམས་རས་ཤིག་མ་གཏོགས་གྱོན་གོས་གཞན་གང་ཡང་མེད་སྟབས་གཅེར་བུ་པ་ཞེས་བརྗོད། དེའི་སློབ་དཔོན་ནི་རྒྱལ་བ་དམ་པ་དང་དྲང་སྲོང་མཆོད་འོས་སོགས་ཡིན་ལ་དེ་མིན་ད་དུང་སློབ་དཔོན་ནམ་སྟོན་པ་ཉི་ཤུ་རྩ་ལྔ་ཡོད་ཟེར།
ཡང་ད་ལྟ་པེ་ཅིན་སློབ་ཆེན་དུ་སློབ་གཉེར་གནང་བཞིན་ཡོད་པའི་མཚན་ཉིད་རིག་པ་དང་ཆོས་ལུགས་རིག་པའི་དགེ་རྒན་ཆེན་མོ་བ་ཡའོ་ཝེ་ཆུན་༼姚卫群༽ལགས་ཀྱིས་མཛད་པའི་༼རྒྱ་གར་གྱི་ཆོས་ལུགས་མཚན་ཉིད་རིག་པ་མདོ་ཙམ་གླེང་བ་༽印度宗教哲学概论ཞེས་ པ་ལས། གཅེར་བུ་པ་ནི་ཇའི་ཎ་༼Jaina༽ལུགས་ལས་བྱེས་པའི་གནམ་གོས་པ་སྟེ་གཅེར་བུ་པ་དང་དཀར་གོས་པ་གཉིས་ཀྱི་ཡ་གྱལ་ཞིག་ཡིན། ཇའི་ཎ་༼Jaina༽ལུགས་འདིར་སྟོན་པའམ་སྟོན་པའི་གཏད་རབས་ཉི་ཤུ་རྩ་བཞི་ཡོད་པར་གྲགས། མདོར་ན། ཐོག་མའི་སྟོན་པ་ ར་སྰ་པ་ཧྰ་༼Rsabha༽། གཏད་རབས་གཉིས་པ་ཨ་ཏི་ན་ཐྰ་༼Adinatha༽། གཏད་ རབས་ཉི་ཤུ་རྩ་སུམ་པ་པྰ་སི་ཝ་ཎ་ཐྰ་༼Parsvanatha༽། གཏད་རབས་ཉི་ཤུ་རྩ་བཞི་པ་ཝ་ཏ་མྰ་ཎ་༼Vardhamana༽སོགས་ཡིན་ནོ། དོན་དངོས་ཐོག་སྟོན་པའམ་སྟོན་པའི་གཏད་རབས་ཉི་ཤུ་རྩ་བཞིའི་ནང་མང་དག་ཅིག་བཤོད་རྒྱུན་གྱི་མི་སྣ་ཡིན་པ་དང་དེའི་ ནང་ནས་གཏད་རབས་ཉི་ཤུ་རྩ་སུམ་དང་རྩ་བཞི་གཉིས་ལོ་རྒྱུས་ཐོག་དངོས་སུ་བྱུང་མྱོང་བའི་མི་སྣ་གཉིས་ཡིན། ཆོས་ལུགས་འདི་ཧ་ལམ་སྤྱི་ལོའི་སྔོན་གྱི་དུས་རབས་༦ནས་སྔོན་གྱི་དུས་རབས་༥པའི་བར་ད་གཟོད་གྲུབ་མཐའ་ཞིག་གྲུབ། དེའི་སྲོལ་འབྱེད་པ་པོ་ནི་ ཝ་ཏ་མྰ་ཎ་༼Vardhamana༽ཡིན་ལ་དགེ་སྦྱོང་ཆེན་མོ་བ་དྲུག་གི་ཡ་གྱལ་ཎི་ཀན་ཐྰ་ཎ་ཏ་བྷུ་ཏྰ་༼Nigantha Nataputta༽ཟེར་བ་དེ་ཡིན། ཝ་ཏ་མྰ་ཎ་༼Vardhamana༽ནི་ཎི་ཀན་ཐྰ་ཎ་ཏ་བྷུ་ཏྰ་༼Nigantha Nataputta༽ཡི་ མིང་དངོས་ཡིན་ཏེ། མཁས་པ་འགའི་བཞད་ཚུལ་ལྟར་ན། གཏད་རབས་ཉི་ཤུ་རྩ་སུམ་པ་པྰ་སི་ཝ་ཎ་ཐྰ་༼Parsvanatha༽ཡིས་སྤྱོད་པའི་གྲུབ་མཐའ་མིང་ལ་༼ཎི་ཀན་ཐྰ་༽ཞེས་བརྗོད། ཎི་ཀན་ཐྰ་ཎ་ཏ་བྷུ་ཏྰ་༼Nigantha Nataputta༽ཡང་ གྲུབ་མཐའ་འདིར་མོན། འོན་ཀྱང་ཁོ་པས་གྲུབ་མཐའ་འདིར་སྒྱུར་བཅོས་བྱེད་ནས་འཕགས་ཡུལ་དུ་དར་སྲོལ་ཤིན་ཏུ་ཆེ་བར་གྱུར་བར་ཇའི་ཎ་༼Jaina༽ལུགས་ཞེས་བརྗོད། ཝ་ཏ་མྰ་ཎ་༼Vardhamana༽ཡིས་གྲུབ་མཐའ་འདིའི་གཞི་འཛུག་དང་དར་རྒྱས་ཀྱི་བྱ་བཞག་ ཐོག་མཛད་རྗེས་རླབས་པོ་ཆེ་འཇོག་པས་ཕྱི་རབས་དད་ལྡན་རྣམས་ཀྱིས་རྒྱལ་བ་དམ་པ་༼Mahavira༽ཞེས་བསྟོད་དོ། ཝ་ཏ་མྰ་ཎ་༼Vardhamana༽ཡི་འཁྲུངས་འདས་ལོ་ཚིགས་ཐོག་བཤད་ཚུལ་འདྲ་མིན་ཡོད་དེ་སྤྱིའི་ཆ་ནས་བརྗོད་ན་སྟོན་པ་ ཤཀྱ་ཐུབ་པ་དང་དུས་མཚུངས་ལ། རིགས་རྒྱལ་རིགས། དགོང་ལོ་༣༠ཐོག་རབ་ཏུ་བྱུང། ལོ་༡༢ནང་དཀའ་བ་སྤྱད་ནས་གྲུབ་པ་ཐོབ་སྟེ་གང་སར་ཆོས་བཤད། དགོང་གྲངས་༧༢ཐོག་གཤེགས་། ཇའི་ཎ་ལུགས་འདི་སྤྱི་ལོའི་སྔོན་གྱི་དུས་རབས་༦པའི་ཡས་མས་ཙམ་གྱི་བྲམ་ཟེ་མིན་ པའམ་བྲམ་ཟེར་རྒོལ་བའི་བསམ་བློའི་རླབ་ཚོགས་ནང་གི་དགེ་སྦྱོང་ཆེན་མོ་བ་དྲུག་གི་ཡ་གྱལ་ཞིག་ལས་འཕེལ་རྒྱས་བྱུང་ནས་འཕགས་ཡུལ་བསམ་བློའི་གར་སྟེགས་ཐོག་ནུས་སྟོབས་ངེས་ཅན་ཡོད་པའི་གྲུབ་མཐའ་ཞིག་ཆགས་པ་མ་ཟད་ལོ་རྒྱུས་ཐོག་ལའང་མཚན་སྙན་ཤིན་ཏུ་ཆེ། གནས་སྐབས་ཞིག་ལ་དད་ལྡན་སྐྱེ་བོའང་མང་པོ་མདུད། སྤྱི་ལོའི་དུས་རབས་དང་པོའི་སྐབས་གྲུབ་མཐའི་སྡོམ་ཁྲིམས་དང་མེས་པོའི་བཀའ་རྒྱར་གོ་བ་ལེན་སྟངས་མི་འདྲ་བའི་དབང་གིས་གཅེར་བུ་པ་༼Digambara༽དང་དཀར་གོས་པ་༼Svetambara༽ཞེས་པའི་སྡེ་པ་ཁག་གཉིས་སུ་བྱེ་བའོ།
གཅེར་བུ་པས་ནམ་རྒྱུན་གཅེར་བུར་འཚོ་བས་གཅེར་བུ་པ་ཞེས་བརྗོད། སངས་རྒྱས་ཆོས་ལུགས་ཀྱི་གཞུང་ནང་མུ་སྟེགས་གཅེར་སྟོན་པའམ་༼露形外道༽མུ་སྟེགས་ཁྲལ་མེད་པ་༼无惭外道༽ཞེས་བརྗོད། གྲུབ་མཐའ་འདིས་དཀའ་སྤྱད་བྱེད་རྒྱུར་དོ་སྣང་ཤིན་ ཏུ་ཆེན་པོ་བྱེད་པ་མ་ཟད་གཅེར་བུ་པ་ཞིག་ཡིན་ཕྱིན་སྒེར་བདག་གི་རྒྱུ་ནོར་མཐའ་ན་གྱོན་གོས་ཀྱང་བསོགས་འཇོག་བྱེད་མི་ཆོག་པ་ཡིན། གྲུབ་མཐའ་འདིའི་ཐོག་མའི་མཚན་མཚོན་མི་སྣ་ནི་པྰ་ཏ་ར་པ་ཧུ་༼Bhadrabahu༽ཡིན། དུས་རབས་༡༣པའི་གོང་རོལ་དུ་ཇའི་ཎ་༼Jaina༽ལུགས་དར་རྒྱས་ཆེ་སྟེ་འཕགས་ཡུལ་གྱི་འཁོར་ལོས་བསྒྱུར་བའི་རྒྱལ་པོ་མང་དག་ཅིག་གྲུབ་མཐའ་འདིར་དད་མོས་དང་རྒྱབ་སྐྱོར་བྱེད་ཀྱིན་ཡོད། དབྱི་ས་ལམ་གྱི་ཆོས་ལུགས་རྒྱ་གར་སྐམ་ས་ཆེན་མོར་སླེབས་ པ་ནས་བཟུང་ཇའི་ཎ་༼Jaina༽ལུགས་ཉམས་རྒུད་ཚབས་ཆེན་ཐེབས། འོན་ཀྱང་རྨེག་མེད་དུ་མ་སོང་བར་དེང་བར་གནས་ལ་ནུས་ཤུགས་ཀྱང་མི་དམན་པ་ཡོད།
ཆོས་ལུགས།[རྩོམ་སྒྲིག]
དེ་ཡང་ཐུའུ་བཀྭན་བློ་བཟང་ཆོས་ཀྱི་ཉི་མས་མཛད་པའི་༼ཐུའུ་བཀྭན་གྲུབ་མཐའ་༽ལས། གཅེར་བུ་བ་ནི། རྒྱལ་བ་དམ་པ་སོགས་ཀྱི་རྗེས་སུའབྲངས་པས་རྒྱལ་བར་གྲགས་ལ། ཤེས་བྱ་ཐམས་བཅད་ཚིག་དོན་དགུར་འདུ་བར་འདོད་ཅིང།
ལྗོན་ཤིང་སོགས་སེམས་ལྡན་དང། སྟོན་པ་སངས་རྒྱས་ཀུན་མཁྱེན་མ་ཡིན་པར་སྒྲུབ་པའི་རིག་པ་སོགས་སྨྲའོ། ཐར་བ་ནི་ལུས་གཅེར་བུ་དང། ངག་མི་སྨྲ་བ་དང། མེ་ལྔ་བསྲེན་པ་སོགས་ཀྱི་དཀའ་ཐུབ་ཀྱི་སྤྱོད་པ་ལ་བརྟེན་ནས་སྔར་བྱས་ཀྱི་ ལས་ཐམས་ཅད་ཟད་ཅིང། ལས་གསར་དུ་མ་བསགས་པས། འཇིག་རྟེན་ཐམས་ཅད་ཀྱི་སྟེང་ན་འདུག་པའི་གནས་འཇིག་རྟེན་འདུས་པ་ཞེས་པ་གདུགས་དཀར་པོ་གྱེན་ལ་བསླངས་པ་ལྟ་བུ་ཞོའམ་ཀུ་མུ་ཏ་ལྟར་དཀར་བ། ཚད་དཔག་ ཚད་འབུམ་ཞེ་ལྔ་ཡོད་པ་། སྲོག་ཡོད་པས་དངོས་པོ་ཡིན་ཅིང། འཁོར་བ་ལས་གྲོལ་བས་དངོས་པོ་མེད་པ་ཡང་ཡིན་པ་དེར་འགྲོ་སྟེ། གནས་དེ་ནི་ཐར་པ་ཞེས་བྱའོ། ཞེས་ཟེར་རོ།།
༼གྲུབ་མཐའི་སྐོར་གྱི་རྣམ་བཤད་༽ལས། མུ་སྟེག་པ་དེའི་མིང་དེ་ལ་རྣམ་གྲངས་དྲུག་ཡོད་པ་སྟེ། 1གཅེར་བུ་པ་ ༢ཟད་པ་བ་ ༣རྒྱལ་བ་པ་ ༤མཆོད་འོས་པ་ ༥འཚོ་བ་པ་ ༦ཀུན་ཏུ་རྒྱུ་བཅས་ཡིན། མིང་དྲུག་པོ་དེ་ཇི་ལྟར་ཐོབ་པ་ཡིན་ནམ་
ཞེས་ན་གོང་དུ་གསལ་བ་ལྟར་ནམ་རྒྱུན་གོས་མི་གྱོན་པས་གཅེར་བུ་པ་དང། རང་ལུས་ལ་བརྟེན་ནས་དཀའ་བ་སྤྱད་དེ་སྡིག་པ་དག་རྒྱུའི་འདོད་ཚུལ་བཟུང་བས་ཟད་པ་བ། སློབ་དཔོན་རྒྱལ་བ་དམ་པའི་རྗེས་སུ་འབྲངས་ནས་གྲུབ་མཐའ་ཁས་ལེན་ མཁན་ཡིན་སྟབས་རྒྱལ་བ་པ། དྲང་སྲོང་མཆོད་འོས་རང་གི་སློབ་དཔོན་ཡིན་པར་ཁས་ལེན་པ་ཡིན་སྟབས་མཆོད་འོས་པ། རང་གི་སྲོག་དེ་བདག་ཡིན་པ་དང། བདག་དང་སྲོག་གཉིས་གཅིག་པ་ཡིན་པར་ཁས་བླངས་སྟབས་འཚོ་བ་པ། ཉིན་ལྟར་ཕྱོགས་ བཞིར་སློང་ནསའཚོ་བ་སྐྱེལ་གྱི་ཡོད་སྟབས་ཀུན་ཏུ་རྒྱུ་ཞེས་བརྗོད། དེའི་ལྟ་བ་ནི་ཤེས་བྱ་ཐམས་ཅད་ཚིག་དོན་དགུ་ཟེར་བའི་ནང་དུ་འདུས་ཡོད་ཟེར་ཞིང། ཚིག་དོན་དགུའི་ནང་གི་དང་པོ། སྲོག། དེས་སྲོག་ཟེར་བ་དེ་བདག་གི་ངོ་བོ་ཡིན་པ་ཞིག་དང། བདག་དང་སྲོག་གཉིས་ངོ་བོ་གཅིག་ཡིན་པརཁས་ལེན་གྱི་ཡོད། སངས་རྒྱས་ཆོས་ལུགས་ཀྱིས་ཚེ་དང་རྣམ་ཤེས་གཉིས་ཀྱི་བརྟེན་གཞི་ཡིན་པ་དེ་ལ་སྲོག་ཟེར་ཞིང་སྲོག་དང་དབུགས་གཉིས་དོན་གཅིག་ཡིན། དབུགས་ཕར་བཏང་ནས་ཚུར་རྔུབ་ཐེང་གཅིག་ ལ་དབུགས་ཁུག་པ་གཅིག་ཟེར་བ་དང། མུ་སྟེག་པ་འདིས་སྲོག་དང་བདག་གཉིས་ངོ་བོ་གཅིག་པ་ཡིན་ཟེར་ཞིང། དེ་ཡང་མི་ཞིག་ལ་ཆ་འཞག་ན་དེའི་གཟུགས་ཚད་དང་སྲོག་གཉིས་གཅིག་པ་ཡིན་ཏེགཟུགས་པོ་ཆུང་བ་ཡོད་ན་སྲོག་ཆུང་བ་དང། གཟུགས་པོ་ཆེ་བ་ཡོད་ན་སྲོག་ཆེ་བ་ཡོད་པ་དང་སྲོག་དེ་ཡང་འདས་མ་འོངས་ད་ལྟ་དུས་གསུམ་ཐམས་ཅད་ལ་ནུས་པ་བཏོན་ཐུབ་མཁན་ཞིག་ཡིན་པས། སྲོག་གི་ངོ་བོ་དེ་རྟག་པ་ཡིན་པ་དང། སྲོག་གི་རྣམ་གྲངས་དེ་འགྱུར་ལྡོག་འགྲོ་བ་ཞིག་སྟེ། དཔེར་ན་རྒན་རྒོན་ཆགས་དུས་ཀྱི་སྲོག་དེ་ཕྲུ་གུའི་སྐབས་ཀྱི་སྲོག་དང་མི་འདྲ་བར་འགྱུར་བ་འགྲོ་གི་རེད་ཟེར།


text:
༄༅། །དེ་རིང་ནི་ལྷར་བཅས་སྲིད་ཞིའི་གཙུག་རྒྱན་གཞིས་བྱེས་བོད་མི་ཡོངས་ཀྱི་བླ་ན་མེད་པའི་མགོན་སྐྱབས་དང། བླང་དོར་ལམ་སྟོན་པ། འཇིག་རྟེན་ཞི་བདེའི་དེད་དཔོན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་སྙན་པའི་གྲགས་པ་ཕྱོགས་བཅུར་གཡོ་བའི་ནོ་སྦེལ་ཞི་བདེའི་གཟེངས་རྟགས་འབུལ་བཞེས་མཛད་དེ་མི་ལོ་ ༢༤ འཁོར་བའི་དུས་ཚིགས་ཁྱད་པར་ཅན་གྱི་ཉིན་འདིར་མགོན་པོ་གང་གིས་མཐའ་ཡས་སྐྱེ་འགྲོ་ཀུན་ལ་ཕན་བདེའི་འཕྲིན་ལས་འདོད་རྒུ་འཇོ་བའི་གསང་གསུམ་གྱི་མཛད་པ་གཞལ་དུ་མེད་པ་བསྐྱངས་དང་སྐྱོང་བཞིན་པར་ཕྲན་གྱིས་བོད་མི་མང་སྤྱི་འཐུས་ལྷན་ཚོགས་ཀྱི་ཚབ་ཞུས་ཏེ་སྒོ་གསུམ་གུས་པ་ཆེན་པོས་འཚམས་འདྲིའི་བཀྲ་ཤིས་བདེ་ལེགས་ཞུ་རྒྱུ་ཡིན།
ཕྱི་ལོ་ ༡༩༨༩ ལོའི་ཟླ་ ༡༢ པའི་ཚེས་ ༡༠ རྒྱལ་སྤྱིའི་འགྲོ་བ་མིའི་ཐོབ་ཐང་གི་ཉིན་མོར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་ཆེས་སྙན་གྲགས་ཅན་གྱི་ནོ་སྦེལ་ཞི་བདེའི་གཟེངས་རྟགས་འབུལ་བཞེས་མཛད་པར་བོད་འབངས་སྤྱི་དང། ཁྱད་པར་མང་གཙོ་དང། རང་དབང། ཞི་བདེ་བཅས་ལ་དགའ་བའི་འཛམ་གླིང་སྐྱེ་བོ་ཀུན་གྱིས་མགོན་པོ་གང་གི་བླ་ན་མེད་པའི་མཛད་འཕྲིན་གཙུག་ཏུ་བཀུར་ནས་དགའ་གུས་ཡི་རངས་དང་བཅས་ཆོས་མཐུན་དགའ་སྐྱིད་དཔལ་ལ་རོལ་བའི་རྫོགས་ལྡན་གྱི་དུས་ཚིགས་ཁྱད་པར་ཅན་ཞིག་ཡིན། དེ་ཡང་མཉམ་མེད་ཐུབ་པའི་དབང་པོའི་ལྟ་སྤྱོད་དྲི་མ་མེད་པའི་ཀློང་ནས་འཁྲུངས་པའི་བོད་ཆོས་ལྡན་ཞིང་གི་རིག་གཞུང་བཟང་པོ་རྣམས་མི་ཉམས་རྒྱུན་འཛིན་གྱིས་ཆེས་སྙིགས་དུས་ཀྱི་འཛམ་གླིང་ས་ཆེན་འདིར་བོད་ལྗོངས་འདི་ཉིད་ཞི་བདེའི་བསྟི་གནས་ཤིག་ཏུ་བསྐྲུན་རྒྱུའི་བླ་མེད་ཀྱི་དགོངས་གཞི་ཟབ་མོས་བོད་འབངས་རྣམས་འཚེ་མེད་ཞི་བའི་ལམ་དུ་བཀྲི་བར་མཛད་ཅིང། གཉིས་སྨན་དབུ་མའི་ལམ་བཟང་གིས་བོད་རྒྱའི་དཀའ་རྙོག་སེལ་ཐབས་མཛད་པའི་རླབས་ཆེན་གྱི་མཛད་བཟང་དང། བདེ་བ་འདོད་པ་དང་སྡུག་བསྔལ་མི་འདོད་པའི་འགྲོ་བ་ཀུན་གྱི་མངོན་འདོད་ཀྱི་བསམ་པའི་གཞི་རྩ་བཟང་སྤྱོད་ཀྱི་ནུས་པ་གོང་སྤེལ་གྱི་ཐོག་ནས་ཁོར་ཡུག་སྲུང་སྐྱོབ་དང། ཆོས་ལུགས་མཐུན་སྒྲིལ། དམག་འཐབ་དང་འཁྲུག་རྩོད་ཞི་ཐབས་སོགས་འཛམ་གླིང་ཞི་བདེ་ལ་སྨན་པའི་ཀུན་ཁྱབ་འགན་འཁུར་གྱི་མཛད་འཕྲིན་བསམ་གྱིས་མི་ཁྱབ་པ་བསྐྱངས་དང་སྐྱོང་བཞིན་པར་དཔྱོད་ལྡན་ཀུན་གྱིས་མངོན་པར་བསྟོད་དེ་ནོ་སྦེལ་ཞི་བདེའི་གཟེངས་རྟགས་དེ་བཞིན་འབུལ་ལམ་ཞུས་པ་བཞིན་སྐྱེ་འགྲོའི་ཕན་བདེའི་སླད་དུ་དགྱེས་བཞེས་མཛད་པས་འཇིག་རྟེན་ཞི་བདེའི་དེད་དཔོན་ཆེན་པོར་མངའ་གསོལ་ལྟར་གསང་གསུམ་ཕན་བདེའི་མཛད་འཕྲིན་བསམ་གྱིས་མི་ཁྱབ་པ་ཕྱོགས་དུས་ཀུན་ཏུ་བསྐྱངས་དང་སྐྱོང་བཞིན་པར་བཀའ་དྲིན་བླ་མེད་དུ་ཆེ་ཞེས་གྲངས་མེད་ཞུ་རྒྱུ།
དེ་རིང་ནི་རྒྱལ་སྤྱིའི་འགྲོ་བ་མིའི་ཐོབ་ཐང་གི་ཉིན་མོ་སྲུང་བརྩི་ཞུ་བའི་དུས་ཚིགས་གལ་ཆེ་ཞིག་ཀྱང་ཆགས་ཡོད། ཉེ་བའི་སྔོན་དུ་ཕྱི་ཟླ་ ༡༠ ཚེས་ ༢༢ ཉིན་སུད་སིའི་གྲོང་ཁྱེར་ཇི་ནི་ཝའི་ནང་ཡོད་འཛམ་གླིང་མཉམ་འབྲེལ་རྒྱལ་ཚོགས་ཀྱི་འགྲོ་བ་མིའི་ཐོབ་ཐང་ལྷན་ཚོགས་ནས་རྒྱ་ནག་ནང་གི་འགྲོ་བ་མིའི་ཐོབ་ཐང་གི་གནས་སྟངས་སྐོར་དུས་བཀག་བསྐྱར་ཞིབ་ཚོགས་ཐེངས་ ༡༧ པ་འཚོགས་སྐབས་མཉམ་འབྲེལ་རྒྱལ་ཚོགས་ཀྱི་ཚོགས་མིའི་རྒྱལ་ཁབ་ཁག་ཅིག་གི་སྐུ་ཚབ་རྣམ་པས་རྒྱ་ནག་གཞུང་ལ་བོད་ནང་གི་འགྲོ་བ་མིའི་ཐོབ་ཐང་གི་གནས་སྟངས་བཟང་དུ་གཏོང་སླད་དོན་དམ་གྱི་ཐབས་ལམ་ཞིག་ལག་བསྟར་དགོས་པའི་འབོད་སྐུལ་གནང་ཡོད་པ་དང། ལྷག་པར་ཁེ་ཎ་ཌ་དང། ཅེག་སྤྱི་མཐུན་རྒྱལ་ཁབ། ཕ་རན་སི། འཇར་མ་ནི། ནིའུ་ཛི་ལེན་ཌི། སུད་སི། ཨ་རི། དབྱིན་ཡུལ། ཨ་ཡི་སི་ལེན་ཌི། ཉི་ཧོང། པོ་ལེནཌ། ཨོ་སེ་ཊེ་ལི་ཡ་བཅས་ཀྱི་སྐུ་ཚབ་འཐུས་མི་རྣམ་པས་བོད་ནང་གི་འགྲོ་བ་མིའི་ཐོབ་ཐང་གི་གནས་སྟངས་ཇེ་ཞན་ཇེ་སྡུག་ཏུ་འགྲོ་བཞིན་པ་དེར་བློ་འཚབ་ཀྱི་རྣམ་པ་ཤུགས་ཆེ་བསྟན་པ་དང་སྦྲགས། རྒྱ་ནག་གཞུང་ནས་བོད་མིའི་ཆོས་དད་དང། རིག་གཞུང། སྨྲ་བརྗོད་ཀྱི་རང་དབང་ཐོབ་ཐང་སོགས་ལ་རྩིས་མེད་རྡོག་རོལ་བཏང་དང་གཏོང་བཞིན་པའི་སྐོར་ནན་པོ་གསུངས་ཡོད་པ་མ་ཟད། རྒྱ་ནག་གཞུང་གིས་བོད་མིས་གཙོས་གྲངས་ཉུང་མི་རིགས་ཀྱི་ཐོབ་ཐང་དེ་དག་སྲུང་སྐྱོབ་སླད་ཐབས་ལམ་ངེས་ཅན་ཞིག་ལག་བསྟར་བྱེད་དགོས་པའི་ལམ་སྟོན་གནང་ཡོད།
རྒྱ་ནག་གཞུང་ལ་ད་ཕན་འགྲོ་བ་མིའི་ཐོབ་ཐང་ལ་བརྩི་སྲུང་གི་བཟང་པོའི་བྱ་གཞག་གང་ཡང་བགྲང་རྒྱུ་མེད་ཁར། རྒྱ་ནག་ནང་ཁུལ་དང། ཁྱད་པར་བོད་གཙོ་བོར་གྱུར་པའི་གྲངས་ཉུང་མི་རིགས་ཀྱི་ས་ཁུལ་ཁག་ཏུ་འགྲོ་བ་མིའི་ཐོབ་ཐང་བརྡལ་བཤིག་གི་ཆེས་གདུག་རྩུབ་ཅན་དང་ཡ་ང་བག་ཚ་མེད་པའི་སྲིད་བྱུས་ངན་པ་ལག་བསྟར་བྱས་དང་བྱེད་བཞིན་པ་ཀུན་གསལ་ཡང། ཉེ་སྔོན་འཛམ་གླིང་མཉམ་འབྲེལ་རྒྱལ་ཚོགས་ཀྱི་འགྲོ་བ་མིའི་ཐོབ་ཐང་ལྷན་ཁང་གི་ཚོགས་མིའི་ཁོངས་སུ་སླར་ཡང་ཚུད་ཐབས་ཆེད་རྒྱ་ནག་གཞུང་གིས་འཛམ་གླིང་སྤྱི་མཚུངས་ལྟར་རྒྱལ་སྤྱིའི་འགྲོ་བ་མིའི་ཐོབ་ཐང་ལ་སྲུང་སྐྱོབ་ཀྱི་རྒྱལ་སྤྱིའི་རྩ་འཛིན་ཡིག་ཆ་དེ་དག་ལག་བསྟར་བྱ་རྒྱུ་དང། རྒྱ་ནག་ནང་གི་གྲངས་ཉུང་མི་རིགས་ཀྱི་ཐོབ་ཐང་སྲུང་སྐྱོབ་བྱ་རྒྱུ་བཅས་ཀྱི་ཁས་ལེན་བྱས་པར་བརྟེན་ནས་ཚུད་པ་ཡིན་ངེས་ལ་སོང་རྒྱ་ནག་གི་ངོས་ནས་ཁ་དན་ཚིག་གནས་ཀྱི་ལག་བསྟར་བྱ་དགོས་པ་མ་ཟད། རྒྱལ་སྤྱིའི་ངོས་ནས་ཀྱང་རྟོག་ཞིབ་ནན་པོ་གནང་དགོས་པའི་འབོད་སྐུལ་ཞུ་རྒྱུ་ཡིན།
རྒྱ་ནག་གཞུང་གིས་དུས་རྟག་ཏུ་འཆམ་མཐུན་དང། བརྟན་ལྷིང་ཟེར་བ་སོགས་བཤད་དང་ཤོད་བཞིན་ཡོད་རུང། བོད་རང་སྐྱོང་ལྗོངས་ཟེར་བའི་དམར་ཤོག་དྲུང་ཆེ་ཁྲེན་ཆོན་གོ་ཡིས། “རལ་གྲི་གཤོམ་པའི་སྙིང་སྟོབས་ཀྱི་ཐོག་ནས་བོད་ཀྱི་འདུ་ཤེས་འཛིན་སྟངས་ཁྱབ་ཁོངས་ཀྱི་བདེ་འཇགས་འགན་ལེན་བྱེད་དགོས།” ཞེས་པའི་རྩོམ་ཡིག་དང་གཏམ་བཤད་སྤེལ་བ་ཉེ་སྔོན་ཕྱི་ཟླ་ ༡༡ ཚེས་ ༡ ཉིན་རྒྱ་གཞུང་གིས་གཉེར་བའི་དུས་དེབ་དང་བརྒྱུད་ལམ་ཁག་ཏུ་ཁྱབ་སྤེལ་བྱས་ཡོད་པའི་ནང། “ཏཱ་ལ་སྐྱེ་ཕྲེང་བཅུ་བཞི་པའི་རུ་ཚོགས་ཀྱི་ “དབུ་མའི་ལམ་དང། བོད་ཆེན་པོ། ཚད་མཐོའི་རང་སྐྱོང་” བཅས་ཟེར་བའི་ལོག་སྤྱོད་རེ་ངན་ཐེར་འདོན་གཏིང་ཟབ་བྱས་ཏེ་མི་རིགས་ཁག་གི་ལས་བྱེད་པ་དང་མང་ཚོགས་ཚོས། བོད་བརྒྱུད་ནང་བསྟན་དང་ཏཱ་ལ་སྐྱེ་ཕྲེང་བཅུ་བཞི་པའི་དབར་དབྱེ་བ་གསལ་པོ་འབྱེད་པ་དང། ཏཱ་ལ་སྐྱེ་ཕྲེང་བཅུ་བཞི་པ་དང་ཏཱ་ལ་ཞེས་པའི་མིང་དབར་དབྱེ་བ་གསལ་པོ་འབྱེད་པ། རང་རྟོགས་ངང་ཏཱ་ལ་སྐྱེ་ཕྲེང་བཅུ་བཞི་པའི་རུ་ཚོགས་དང་དབྱེ་མཚམས་གསལ་པོ་འབྱེད་པ་བཅས་བྱས་ནས། ཆབ་སྲིད་ཀྱི་གནད་དོན་གལ་ཆེན་ཡིན་པའི་ཁ་བྲལ་ལ་ངོ་རྒོལ་བྱེད་པའི་འཐབ་རྩོད་ཐད། དར་ཆ་གསལ་སྟོན་དང་ལངས་ཕྱོགས་བརྟན་པོ་ཡོང་བ་བྱས་ཏེ་ཏང་ཀྲུང་དབྱང་དང་ཚད་མཐོའི་གཅིག་གྱུར་ཡོང་བ་བྱེད་དགོས་ལ། དགྲ་ཡའི་ཕྱོགས་གཏོགས་ཏཱ་ལ་སྐྱེ་ཕྲེང་བཅུ་བཞི་པའི་རུ་ཚོགས་ཀྱི་སྐད་སྒྲ་དང་གཟུགས་བརྙན་ཐོས་རྒྱུ་མེད་པ་དང་མཐོང་རྒྱུ་མེད་པ་བྱེད་དགོས་” ཞེས་སོགས་བཤད་ཡོད།
འོན་ཀྱང་གོང་གསལ་ཁོ་པའི་རྩོམ་ཡིག་དང། གཏམ་བཤད་དེ་དག་ནང་ལོ་རྒྱུས་དང་དངོས་ཡོད་ཀྱི་ཁུངས་ལུང་སྣེ་གཅིག་མེད་ནའང། བསྒྲུབ་ཐབས་མེད་པའི་བོད་རྒྱ་ཆེའི་མི་མང་རྣམས་ལམ་ལོག་ཏུ་འཁྲིད་ཐབས་དང། བོད་རྒྱ་མི་རིགས་གཉིས་ཀྱི་དབར་འགལ་ཟླ་དང་འཁོན་འཛིན་ཆེ་རུ་གཏོང་ཐབས་བཅས་ཀྱི་ཆེད་དུ་ཡིན་ཞིང་། བདེན་པས་ཕོངས་པའི་གཏམ་བཤད་དེ་ལྟ་བུར་སུས་ཀྱང་ཡིད་ཆེས་དང། རྒྱབ་སྐྱོར་བྱེད་མཁན་མེད་པར་བརྟེན། ཚིག་ཟིན་རེ་རེར་གསལ་བཤད་དགོས་དོན་མི་འདུག་ནའང། ༸གོང་ས་ཏཱ་ལའི་བླ་མ་མཆོག་དང་བོད་བརྒྱུད་ནང་བསྟན་དབར་དང། ཁོང་དང་ཁོང་གི་སྐྱེ་ཕྲེང་དབར་གྱི་འབྲེལ་ལམ་སོགས་ལྷ་མེད་སྨྲ་བ་དང་སྐྱེ་བ་སྔ་ཕྱི་ཙམ་ཡང་ཁས་ལེན་མི་བྱེད་མཁན་གྱི་སྲིད་གཞུང་ཞིག་ལ་བརྗོད་དབང་མེད་ལ་བརྗོད་ལུགས་ཀྱང་ཤེས་ཀྱི་མེད། ཁོང་གི་མཛད་འཕྲིན་དང་ཁོང་དང་བོད་མི་མང་གི་བསམ་བློའི་འབྲེལ་ཐག་ཇི་ལྟར་ཡིན་མིན་འཛམ་གླིང་སྐྱེ་བོ་ཀུན་གྱིས་ཟུར་བལྟས་ལེབ་མཐོང་ཡིན་པས་དམར་ཤོག་དྲུང་ཆེ་ཁྲོན་ཆོན་གོ་ཡིས་དེ་ལྟར་ངལ་བར་བྱས་པ་ནི་དོན་མེད་ཁོ་ན་ཡིན།
རྒྱ་ནག་གཞུང་གིས་བོད་ལྗོངས་ཡོངས་རྫོགས་བཙན་བཟུང་བྱས་ཏེ། བོད་མི་མང་ཞིང་བྲན་ཁྲི་ཚོ་བརྒྱ་བོད་ཀྱི་མངའ་བདག་ཆེན་མོ་གསུམ་གྱི་གཉའ་གནོན་གྱི་འོག་ནས་དངོས་སུ་བཅིངས་གྲོལ་བཏང་ཚུལ་སོགས་ཀྱི་ཕྱི་མཛེས་གཡོ་རྫུས་ཀྱི་བསླུ་བྲིད་བྱེད་ཐབས་འབའ་ཞིག་བྱེད་ནའང་། དོན་དངོས་ཐོག་བོད་ཡུལ་འདི་ཉིད་མི་སེར་སྤེལ་ཡུལ་ཞིག་ཏུ་བསྒྱུར་ཏེ། ཆབ་སྲིད་ཀྱི་དྲག་གནོན་དང་། མི་རིགས་དང་དཔལ་འབྱོར་ཐོག་དབྱེ་འབྱེད། རིག་གནས་དང་དེ་བཞིན་ཁོར་ཡུག་དང་བཅས་རྩ་གཏོར་ཚད་མེད་བཏང་དང་གཏོང་བཞིན་པའི་ཆེས་གདུག་རྩུབ་དང་མཁྲེགས་འཛིན་གྱི་སྲིད་བྱུས་རབས་དང་རིམ་པ་སྤེལ་བའི་ཉེར་ལེན་ལ་བརྟེན། ཕྱི་ལོ་ ༢༠༠༨ ཟླ་ ༣ ཚེས་ ༡༠ ཉིན་ནས་འགོ་འཛུགས་ཀྱིས་རིམ་པས་ཆོལ་གསུམ་ས་ཁུལ་ཕལ་མོ་ཆེར་བོད་མི་བརྒྱ་སྟོང་ཁྲི་ཚོ་མང་པོས་ཆེས་གཞི་རྒྱ་ཆེ་བའི་ཡར་ལངས་ཞི་རྒོལ་གནང་ཡོད། ལྷག་པར་ཕྱི་ལོ་ ༢༠༠༩ ཡི་ལོ་ནས་བཟུང་སྟེ་ད་བར་བོད་ནང་ཁོ་ནར་སེར་སྐྱ་དཔའ་བོ་དཔའ་མོ་གྲངས་ ༡༢༣ གྱིས་གཅེས་པའི་ལུས་སྲོག་ཚུན་ཆད་མེ་རུ་སྤར་ཏེ་རྒྱ་ནག་གཞུང་གིས་བོད་ཐོག་འཛིན་པའི་མཁྲེགས་འཛིན་གྱི་སྲིད་བྱུས་ལ་ངོ་རྒོལ་དང་། བོད་མིར་རང་དབང་དགོས་འདུན་གྱི་སླད་དུ་ལྷག་བསམ་དང་སྙིང་སྟོབས་ཞུམ་མེད་ཀྱིས་ཆེས་ཚད་མཐོའི་འཚེ་མེད་ཞི་བའི་ངོ་རྒོལ་དང་རྩོད་ལེན་ཤུགས་ཆེན་གནང་ཡོད། འོན་ཀྱང་རྒྱ་གཞུང་ནས་ཁོང་རྣམས་ཀྱི་རེ་འདུན་ལ་གཟུར་གནས་དཔྱད་ཞིབ་དང་བསམ་གཞིགས། བོད་ཀྱི་དངོས་ཡོད་གནས་བབ་དང་མཐུན་པའི་དངོས་ཐོག་བདེན་འཚོལ་གྱི་སྲིད་བྱུས་འོས་འཚམས་ཤིག་ལག་བསྟར་བྱ་རྒྱུའི་ཚབ་ཏུ། མཐའ་གཅིག་ཏུ་དཔལ་འབྱོར་གྱི་བསླུ་བྲིད་གང་ནུས་ཀྱི་གཡོ་སྒྱུ་དང་། དྲག་པོའི་དམག་དང་གོ་མཚོན་གྱི་མགོ་གནོན་འབའ་ཞིག་གི་ཆེས་གདུག་རྩུབ་ཅན་གྱི་སྲིད་བྱུས་ལག་བསྟར་བྱས་དང་བྱེད་བཞིན་པ་ནི་རྒྱ་དམར་གུང་ཁྲན་ཏང་དེ་བཞིན་ད་ལྟའི་དུས་རབས་དང་སྤྱི་ཚོགས་ཀྱི་འགྱུར་འགྲོས་གང་དང་ཡང་གཏན་ནས་མི་མཚུངས་པའི་རྗེས་ལུས་ཀྱི་མངོན་རྟགས་དང་། འགྲོ་བ་མིའི་རིགས་ཀྱི་བཟང་པོའི་ཀུན་སྤྱོད་དེ་བཞིན་གནའ་རབས་རྒྱ་ནག་ཧན་མི་རིགས་ཆེན་མོའི་ཡ་རབས་གཤིས་བཟང་རིག་གཞུང་གི་དྲི་མ་ཏིལ་འབྲུ་ཙམ་ཡང་ལྷག་མེད་པ་བཅས་ནི་འཛམ་གླིང་མི་མང་སྤྱི་དང་། ཡང་སྒོས་སུ་རྒྱ་ནག་མི་མང་དུང་ཕྱུར་བཅུ་གསུམ་ཁྱོན་ཡོངས་ལ་གྱོང་གུད་ཚབས་ཆེན་ཕོག་པ་ཞིག་ཆགས་ཡོད།
གཞིས་ལུས་རྒྱ་ཆེ་མི་མང་གི་ཞུམ་པ་མེད་པའི་སྙིང་སྟོབས་དང་། རིགས་ཞེན་གྱི་ལྷག་བསམ་རྣམ་དཀར་ངང་རྒྱ་གཞུང་ལ་ངོ་རྒོལ་གནང་བའི་མངོན་འདོོད་དང་། བདེ་སྡུག ཛ་དྲག་གི་གནས་སྟངས་བཅས་ལ་བརྟེན་བོད་མི་མང་སྤྱི་འཐུས་ལྷན་ཚོགས་ཀྱིས་སྔ་ལོ་ནས་བཟུང་སྟེ་བོད་དོན་བདེན་མཐའ་གང་མྱུར་གསལ་ཐབས་སྤྱི་དང་། བྱེ་བྲག་མིག་སྔའི་གཞིས་ལུས་རྒྱ་ཆེ་མི་མང་གི་དཀའ་སྡུག་དང་ཆེས་ཛ་དྲག་གི་གནས་བབ་དེ་དག་ཡུལ་དུས་གནས་བབ་ལ་གཞིགས་ཏེ་རྒྱ་གར་གཙོས་རྒྱལ་སྤྱིའི་སྲིད་གཞུང་ཁག་དང་། གྲོས་ཚོགས་ཁག དེ་བཞིན་གནད་ཡོད་མི་སྣ། མི་མང་དང་བཅས་པར་བོད་དོན་ཞུ་སྐུལ་གྱི་ལས་འགུལ་རབས་དང་རིམ་པ་སྤེལ་དང་སྤེལ་མུས་བཞིན། ཉེ་བའི་ཆར་བོད་མི་མང་སྤྱི་འཐུས་ལྷན་ཚོགས་ཀྱི་ཚོགས་གཙོ་མཆོག་གིས་དབུས་སྤྱི་འཐུས་ཀྱི་སྐུ་ཚབ་ཚོགས་ཆུང་ཞིག་འདི་ལོའི་ཟླ་ ༡༡ ཚེས་ ༣ ནས་ཚེས་ ༢༥ བར་ཡོ་རོབ་ཁུལ་གྱི་སྦེལ་ལྗམ་དང་། ཧྥ་རན་སི། ཧོ་ལན་ཊི། འཇར་མན། ཨིན་ལན་ཊི་བཅས་རྒྱལ་ཁབ་ཁག་ལྔའི་ནང་དུ་ཆེད་གཉེར་གྱིས་བོད་དོན་ཞུ་སྐུལ་གནང་ཡོད་ལ། ད་དུང་བོད་མི་མང་སྤྱི་འཐུས་སྐབས་ ༡༥ པའི་ལས་ཡུན་རིང་ལས་འགུལ་དེ་དང་དེ་རིགས་མུ་མཐུད་རིམ་སྤེལ་བྱ་འཆར་ཡོད།
བོད་མིའི་བདེན་དོན་ཞུ་སྐུལ་རྣམས་ལ་རྒྱ་གར་གཞུང་མང་གཙོས་རྒྱལ་སྤྱིའི་སྲིད་གཞུང་ཁག་དང་། གྲོས་ཚོགས་ཁག དེ་བཞིན་རྒྱ་ཆེའི་མི་མང་བཅས་ནས་དོ་སྣང་དང་། ཐུགས་འཁུར། གདུང་སེམས་མཉམ་སྐྱེད། ཚད་མཐོའི་རྒྱབ་སྐྱོར་གནང་བར་གོ་སྐབས་འདི་བརྒྱུད་དེ་སྙིང་ཐག་པ་ནས་ཐུགས་རྗེ་བཀའ་དྲིན་ཆེ་ཞུ་རྒྱུ་དང་ཆབས་ཅིག་ཏུ་འབྱུང་འགྱུར་ཡང་སྔར་ལྷག་རྒྱབ་སྐྱོར་ཡོང་བའི་རེ་འདུན་ཤུགས་ཆེ་ཞུ་རྒྱུ། མཐའ་དོན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་སྐུ་ཚེ་༸ཞབས་པད་བསྐལ་བརྒྱར་བརྟན་ཅིང་། ཐུགས་ཀྱི་བཞེད་དོན་མཐའ་དག་ལྷུན་གྱིས་འགྲུབ་པ་དང་། བོད་དོན་བདེན་མཐའ་མྱུར་དུ་གསལ་ཏེ་གཞིས་བྱེས་མཉམ་འཛོམས་ཀྱི་དགའ་སྐྱིད་དཔལ་ལ་མགྱོགས་ནས་མྱུར་དུ་རོལ་ཐུབ་པའི་སྨོན་འདུན་ཞུ་རྒྱུ་བཅས། བོད་མི་མང་སྤྱི་འཐུས་ལྷན་ཚོགས་ཀྱིས་ཕྱི་ལོ་ ༢༠༡༣ ཟླ་ ༡༢ ཚེས་ ༡༠ ལ།། །།


text:
ལོ་མཇུག་དང་ལོ་འགོ་ནི་རླངས་འཁོར་མང་པོར་ལོ་བཤེར་བྱེད་པའི་དུས་སུ་སླེབས་པ་དང་། རླངས་འཁོར་ལ་ལོ་བཤེར་མ་བྱས་གོང་རླངས་འཁོར་དོ་དམ་སྡེ་ཚན་གྱིས་འཁོར་བདག་ལ་ངེས་པར་དུ་རླངས་འཁོར་གྱི་སྒྲིག་འགལ་དངུལ་ཆད་ཚང་མ་འཇལ་དགོས་པའི་བླང་བྱ་བཏོན་ཡོད། སྒྲིག་འགལ་ཐག་གཅོད་སྐོར་གླེང་སྐབས། ཉིན་ཤས་གོང་མཱ་ཆེ་གེ་མོར་གནས་ཚུལ་འདི་འདྲ་ཞིག་ཕྲད་པ་སྟེ། ཐེངས་ཤིག་ཁོ་མོས་ལྷ་སའི་འཁོར་རྟགས་ཀྱི་འཇིབ་ཆུང་ཞིག་བཏང་ནས་ཉིང་ཁྲིར་ཕྱིན་པ་དང་། རླངས་འཁོར་བྲག་ཡིབ་ཆུས་ཀྱི་ལམ་མདོར་སླེབས་སྐབས་སྟོན་ཕྱོགས་ལ་མ་བལྟས་པར་བཏང་བས་སྒྲིག་ཁྲིམས་ལས་འགལ་ནས་གློག་རྡུལ་ཉེན་རྟོག་པའི་པར་ཐེབས་པ་རེད། དེ་བས་མཱ་ཆེ་གེ་མོས་འདི་ག་ཚགས་པར་གྱི་ཐད་འབྲེལ་ཁ་པར་6970000བརྒྱབ་ནས་ཉིང་ཁྲིར་ལྷ་སའི་འཁོར་རྟགས་ཀྱི་རླངས་འཁོར་ལ་སྒྲིག་འགལ་གྱི་པར་བརྒྱབ་ན་ས་ཆ་གང་དུ་ཐག་གཅོད་བྱེད་པར་འགྲོ་དགོས་མིན་སྐོར་དྲིས་བྱུང་།
གློག་རྡུལ་ཉེན་རྟོག་པས་སྒྲིག་འགལ་རླངས་འཁོར་ལ་པར་བརྒྱབ་པའི་ཆད་གཅོད་རིཌ་སྒྲིག་འགལ་བྱ་ཡུལ་ལམ་ཡང་ན་རླངས་འཁོར་གྱི་ཐེམ་ཐོ་ཡོད་སར་ཐག་གཅོད་བྱ་ཆོག
མཱ་ཆེ་གེ་མོས་བཏོན་པའི་གནད་དོན་དེར་དམིགས་ནས། ལྷ་ས་གྲོང་ཁྱེར་སྤྱི་བདེ་ཅུས་འགྲིམ་འགྲུལ་ཉེན་རྟོག་ཉིང་ལག་རུ་ཁག་ལྟ་སྐུལ་ཁྲིམས་འཛིན་རུ་ཆེན་གྱི་རུ་དཔོན་ཧུའོ་ཝུན་གྱིས་གནས་ཚུལ་འདི་ལྟ་བུ་རྒྱུན་དུ་འཕྲད་ཀྱི་ཡོད། ལྷག་པར་དུ་ལོ་ལྟར་ཡུལ་སྐོར་མང་བའི་དུས་སུ་སྒེར་འཁོར་བཏང་ནས་ལྷ་སར་ཡོང་སྐབས། ལ་ལས་མྱུར་ཚད་ལས་བརྒལ་བ་དང་ཕྱོགས་སྟོན་བཞིན་རླངས་འཁོར་མ་བཏང་བ་སོགས་ཀྱི་སྒྲིག་འགལ་བྱེད་སྤྱོད་དག་ལ་གློག་རྡུལ་ཉེན་རྟོག་པས་པར་བརྒྱབ་པ་དང་། ལ་ལས་སྟབས་བདེ་ཡོང་ཆེད་རླངས་འཁོར་ལམ་ཟུར་དུ་བཞག་པར་ཉེན་རྟོག་པས་མཐོང་ནས་དངུལ་ཆད་ཤོག་བྱང་སྦྱོར་གྱི་ཡོད་ཅེས་བཤད། འོ་ན་ས་ཆ་གཞན་ནས་སླེབས་པའི་རླངས་འཁོར་གྱིས་སྒྲིག་སྲོལ་ལས་འགལ་རིགས་ཐག་གཅོད་ཇི་ལྟར་བྱེད་དགོས་སམ་ཞེ་ན།
ཧུའོ་ཝུན་གྱིས་ངོ་སྤྲོད་བྱས་དོན། ས་ཆ་གཞན་དུ་འཁོར་རིགས་ཀྱིས་སྒྲིག་འགལ་བྱས་པར་གཏན་འབེབས་གཉིས་ཡོད་དེ། གློག་རྡུལ་ཉེན་རྟོག་པས་རང་སར་སྒྲིག་འགལ་རླངས་འཁོར་ལ་པར་བརྒྱབ་པའི་དངུལ་ཆད་ཤོག་བྱང་མེད་རིགས་ལ། འཁོར་བདག་གིས་སྒྲིག་འགལ་བྱ་ཡུལ་ལམ་རླངས་འཁོར་གྱི་ཐེམ་ཐོ་ཡོད་སར་ཐག་གཅོད་བྱ་ཆོག གལ་སྲིད་ཉེན་རྟོག་པས་རང་སར་དངུལ་ཆད་བཅད(དཔེར་ན། ཉེན་རྟོག་པས་སྒྲིག་འགལ་གྱི་རླངས་འཁོར་ལ་རང་སར་དངུལ་ཆད་ཤོག་བྱང་སྦྱར་བ་ལྟ་བུ)རིགས་ལ་འཁོར་བདག་གིས་རླངས་འཁོར་གྱི་ཐེམ་ཐོ་ཡོད་སར་ཐག་གཅོད་བྱེད་ཐབས་བྲལ་བས་ཆད་པ་གཅད་ཡུལ་དུ་ཐག་གཅོད་བྱེད་པར་འགྲོ་དགོས། གནས་ཚུལ་དེ་འདྲའི་འོག་འཁོར་བདག་གིས་ཐོབ་ཐང་ལག་ཁྱེར་དང་། ཁ་ལོ་བའི་ལག་ཁྱེར། རླངས་འཁོར་གཏོང་ཆོག་པའི་ལག་ཁྱེར། དངུལ་ཆད་ཤོག་བྱང་བཅས་ཁྱེར་ནས་དེ་གའི་འགྲིམ་འགྲུལ་ཉིང་ལག་རུ་ཁག་གམ་ཡང་ན་རུ་ཆེན་ལ་སྒྲིག་འགལ་གྱི་དངུལ་ཆད་འཇལ་བར་འགྲོ་དགོས།
ས་ཆ་གཞན་དུ་སྒྲིག་འགལ་གྱི་དངུལ་ཆད་ཤོག་བྱང་སྤྲད་པ་བདེན་མིན་ཇི་ལྟར་རྟོགས་དགོས་སམ་ཞེ་ན། འཚོལ་ཞིབ་བྱ་ཡུལ་དུ་འབྲེལ་ཡོད་ཀྱི་ཞབས་ཞུ་ཤར་གཏོང་ཐུབ་ཡོད་ཚེ། དེའི་དྲ་སྦྲེལ་བརྒྱུད་ནས་བརྟག་ཆོག དྲ་སྦྲེལ་ལག་རྩལ་འཕེལ་རྒྱས་སོང་བ་དང་ཆབས་ཅིག དྲ་ཚུགས་མི་ཉུང་བས་བློ་འདྲིའི་ཞབས་ཞུ་མཁོ་འདོན་བྱེད་བཞིན་པས། ཚང་མས་རང་གི་རླངས་འཁོར་གྱི་འཁོར་རྟགས་དང་བཟོ་དབྱིབས་གང་ཡིན་བཤད་ན་འགྲིག གལ་སྲིད་སྒེར་གྱི་གསང་དབང་ཕྱི་ལ་མི་གྱར་བ་བྱ་བསམས་ཚེ། བློ་འདྲི་བྱེད་སྐབས་རླངས་འཁོར་ཀྱི་ཚབ་ཨང་བཅུག་ན་འགྲིག
ས་ཆ་གཞན་དུ་སྒྲིག་འགལ་རླངས་འཁོར་གྱི་དངུལ་ཆད་དྲ་སྦྲེལ་བརྒྱུད་ནས་འཇལ་ཆོག
མཱ་ཆེ་གེ་མོ་ལྟར་ལྷ་སའི་འཁོར་རྟགས་ཀྱི་རླངས་འཁོར་བཏང་ནས་ཉིང་ཁྲིར་སྐྱོད་སྐབས། གློག་རྡུལ་ཉེན་རྟོག་པས་སྒྲིག་འགལ་གྱི་བྱེད་སྤྱོད་པར་བརྒྱབ་རིགས་ཀྱི་དངུལ་ཆད་ཉིང་ཁྲིར་འཇལ་བར་འགྲོ་མི་དགོས་པར་ལྷ་ས་རང་དུ་འཇལ་ཆོག གལ་སྲིད་ཉེན་རྟོག་པས་རང་སར་དངུལ་ཆད་ཤོག་བྱང་སྤྲད་རིགས་ལ་གཏན་འབེབས་བཞིན་ཆད་གཅོད་བྱ་ཡུལ་གྱི་འགྲིམ་འགྲུལ་དོ་དམ་སྡེ་ཚན་ལ་དངུལ་ཆད་འཇལ་བར་འགྲོ་དགོས། ལྷ་ས་ནས་ཉིང་ཁྲི་བར་སྤྱི་ལེ་400ལྷག་ཙམ་ཡོད་པས་རླངས་འཁོར་བཏང་ནས་ཕྱིན་ཚེ་ཆུ་ཚོད་ལྔ་དྲུག་ཙམ་འགོར་གྱི་ཡོད་པར་བརྟེན། ས་ཆ་གཞན་དུ་འགྲིལ་འགྲུལ་སྒྲིག་ཁྲིམས་ལས་འགལ་བའི་དངུལ་ཆད་འཇལ་ཐབས་ཡག་པོ་གཞན་གང་ཡོད་དམ་ཞེ་ན།
ངོ་སྤྲོད་བྱས་པར་གཞིགས་ན། ས་ཆ་གཞན་དུ་རླངས་འཁོར་གྱི་སྒྲིག་འགལ་བྱས་རིགས་ལ་སྤྱིར་ཐག་གཅོད་བྱེད་སྟངས་གཉིས་ཡོད་པ་སྟེ། འཁོར་བདག་གིས་སྒྲིག་ཁྲིམས་ལས་འགལ་ཡུལ་དུ་དངུལ་ཆད་འཇལ་བར་འགྲོ་བ་ནི་བྱེད་སྟངས་གཅིག་རེད། གང་ལགས་ཤེ་ན། ས་ཆ་སོ་སོར་དངུལ་ཆད་སྤྲོད་སྟངས་མི་གཅིག་པས་མ་ཐོན་གོང་ཁ་ལོ་བའི་ལག་ཁྱེར་དང་རླངས་འཁོར་གཏོང་ཆོག་པའི་ལག་ཁྱེར་གྱི་མ་དེབ་བམ་ཡང་ན་པར་སློག་བརྒྱབ་པ་ཁྱེར་ནས་སྒྲིག་འགལ་བྱ་ཡུལ་གྱི་འཁོར་རིགས་དོ་དམ་སྡེ་ཚན་གྱི་འབྲེལ་ཡོད་མཛུབ་སྟོན་བཞིན་འགྲོ་ལུགས་གཉེར་དགོས། བྱ་ཐབས་དེ་ནི་ཆད་པ་སྤྱོད་སྟངས་རྙིང་པ་ཞིག་ཡིན་པས་བྱ་བ་དང་། དུས་ཚོད། སེམས་ནུས་བཅས་མང་པོ་འཛད་ཀྱི་ཡོད། དྲ་སྦྲེལ་བརྒྱུད་ནས་དངུལ་ཆད་འཇལ་བ་ནི་བྱེད་སྟངས་གཉིས་པ་རེད། ད་ཆ་བོད་ལྗོངས་འགྲིམ་འགྲུལ་དོ་དམ་སྡེ་ཚན་གྱིས“བོད་ལྗོངས་འགྲིམ་འགྲུལ་ཉེན་རྟོག”དང་“ལྷ་སའི་འགྲིམ་འགྲུལ་ཉེན་རྟོག”སོགས་ཀྱི་སྐད་འཕྲིན་སྤྱི་རྟགས་ཤར་གཏོང་ཐུབ་པས། ཚང་མས་སྐད་འཕྲིན་སྤྱི་རྟགས་བརྒྱུད་འཁོར་རིགས་ཀྱིས་སྒྲིག་འགལ་བྱས་ཡོད་མེད་དྲི་ཆོག་ཅིང་། མིག་སྔར་ལྷ་ས་གྲོང་ཁྱེར་གྱི་འགྲིམ་འགྲུལ་སྒྲིག་འགལ་གྱི་དངུལ་ཆད་ཚང་མ་འཛུགས་སྐྲུན་དངུལ་ཁང་གི་དྲ་སྦྲེལ་བརྒྱུད་ནས་འཇལ་ཆོག་གི་ཡོད།


text:
༄༅། །ཕྱི་ལོ་ ༢༠༡༧ ལོའི་ཟླ་ ༦ ཚེས་ ༦ ཉིན་རྒྱ་གར་དབུས་གཞུང་གི་འགྲིམ་འགྲུལ་དང་རྒྱ་ལམ། མཚོ་ཐོག་སྐྱེལ་འདྲེན་དང་རྫས་སྦྱོར་བློན་ཆེན་Mansukh Mandaviya མཆོག་དང་། ཧི་མཱ་ཅལ་མངལ་སྡེའི་(BJP)ཆབ་སྲིད་ཚོགས་པའི་ཚོགས་མི་ Kishan Kapoor མཆོག་གི་གཙོས་མི་སྣ་བརྒྱད་ཙམ་བོད་མི་མང་སྤྱི་འཐུས་ལྷན་ཁང་དུ་གཟིགས་བསྐོར་ཕེབས་གནང་ཡོད།
དེ་ཡང་གོང་ཚེས་ཉིན་གྱི་སྔ་དྲོ་ཆུ་ཚོད་ ༡༠།༢༠ ཙམ་གྱི་ཐོག་རྒྱ་གར་དབུས་ཀྱི་བློན་ཆེན་Mansukh Mandaviya མཆོག་དང་། ཧི་མཱ་ཅལ་མངལ་སྡེའི་(BJP)ཆབ་སྲིད་ཚོགས་པའི་ཚོགས་མི་ Kishan Kapoor མཆོག་གི་གཙོས་མི་སྣ་བརྒྱད་ཕེབས་པར་བོད་མི་མང་སྤྱི་འཐུས་ལྷན་ཚོགས་ཀྱི་སྤྱི་འཐུས་རྒྱུན་ལས་སྒྲོལ་མ་ཚེ་རིང་མཆོག་དང་། བློ་བཟང་ཡེ་ཤེས་མཆོག དེ་བཞིན་ཚོགས་དྲུང་ལྷ་ཁང་ཚེ་རིང་སྟོབས་རྒྱལ་ལགས་བཅས་ཀྱིས་ཕེབས་བསུའི་སྣེ་ལེན་ཞུས་གནང་བ་དང། དེ་རྗེས་སྤྱི་འཐུས་རྒྱུན་ལས་སྒྲོལ་མ་ཚེ་རིང་མཆོག་དང་། བློ་བཟང་ཡེ་ཤེས་མཆོག་རྣམ་གཉིས་ཀྱིས་བོད་མི་མང་སྤྱི་ལྷན་གྱི་གྲོས་ཚོགས་ཀྱི་འགྲོ་ལུགས་དང་། སྤྱི་འཐུས་གྲངས་འབོར། དབུས་བོད་མིའི་སྒྲིག་འཛུགས་སོགས་ཀྱི་ཐོག་འགྲེལ་བཤད་ཟབ་མོ་གནང་བ་དང་། དེ་བཞིན་བོད་ཀྱི་གནས་སྟངས་སྤྱི་དང་། ལྷག་པར་བོད་ནང་གི་ཛ་དྲག་གནས་སྟངས་སྐོར་སོགས་ངོ་སྤྲོད་གནང་བར་བློན་ཆེན་མཆོག་གིས་དོ་སྣང་ཆེན་པོས་གསན་པ་དང་། ཐུགས་ཞིབ་ཚགས་པོས་དབུས་བོད་མིའི་སྒྲིག་འཛུགས་ཀྱི་འགྲོ་སྟངས་དང་། འོས་བསྡུའི་འགྲོ་སྟངས། དེ་བཞིན་བོད་ཀྱི་གནས་སྟངས་དང་། སྤྱི་ལྷན་གྱི་འགྲོ་ལུགས་སོགས་ཀྱི་སྐོར་ལ་དྲི་བ་མང་པོ་འདོན་གནང་མཛད་པར་སྤྱི་འཐུས་རྣམ་པས་ལན་འདེབས་གནང་ཡོད།
དེ་རྗེས་བློན་ཆེན་མཆོག་གིས་མི་རིགས་ཤིག་གི་འཐབ་རྩོད་ལ་ལོ་ངོ་ ༥༠ ནི་མང་པོ་མིན་པར་ཡིད་ཐང་ཆད་རྒྱུ་མེད་པ་དང་། མུ་མཐུད་སྔར་ལྷག་འབད་བརྩོན་བྱེད་དགོས་པ་དང་། རྒྱ་གར་དང་། རྒྱལ་སྤྱིའི་ནང་དྲང་བདེན་ལ་དགའ་བའི་གཞུང་དང་མི་མང་རྣམས་བོད་དང་བོད་མི་མཉམ་དུ་ཡོད་ཅེས་གསུངས། དེ་བཞིན་ཁོང་གིས་མ་འོངས་པར་བོད་མི་མང་སྤྱི་འཐུས་ལྷན་ཁང་གི་སྐུ་ཚབ་ཚོགས་ཆུང་རྒྱ་གར་རྒྱལ་ས་ལྡི་ལིར་རྒྱ་གར་གྱི་གྲོས་ཚོགས་གླེང་སྟེགས་(Parliamentant Forum) སུ་ཕེབས་སྐབས་ངེས་པར་དུ་མཇལ་འཕྲད་གནང་རྒྱུ་དང་། རྒྱབ་སྐྱོར་གནང་གི་ཡིན་ཞེས་ཞལ་བཞེས་བཟང་པོ་གནང་ཡོད། དེ་རྗེས་བོད་མི་མང་སྤྱི་འཐུས་ལྷན་ཚོགས་ཀྱི་མིང་ཐོག་ནས་བློན་ཆེན་མཆོག་དང་། ཧི་མཱ་ཅལ་མངའ་སྡེའི་(BJP)ཚོགས་མི་Kishan Kapoor མཆོག་ལ་ཆེ་བསྟོད་ཀྱི་ཕྱག་རྟགས་འབུལ་གནང་མཛད་པའི་གནས་ཚུལ་དུ།།